## Zakon o javnoj nabavi

### NN 110/2007 (25.10.2007.), Zakon o javnoj nabavi

# HRVATSKI SABOR

**3225**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O JAVNOJ NABAVI

Proglašavam Zakon o javnoj nabavi, kojega je Hrvatski sabor donio na sjednici 3.
listopada 2007. godine.

Klasa: 011-01/07-01/121
Urbroj: 71-05-03/1-07-2
Zagreb, 10. listopada 2007.

Predsjednik
Republike Hrvatske
**Stjepan Mesić**, v. r.

## ZAKON O JAVNOJ NABAVI

1. DIO
OPĆE ODREDBE

*Predmet Zakona*
Članak 1.

(1) Ovim se Zakonom uređuju:
1. postupci javne nabave svih vrijednosti, u kojima naručitelji i ponuditelji
sklapaju ugovore o javnim radovima, ugovore o javnoj nabavi robe i ugovore o
javnim uslugama,
2. nadležnosti Ureda za javnu nabavu Vlade Republike Hrvatske i Državne komisije
za kontrolu postupaka javne nabave,
3. pravna zaštita u svezi s postupcima javne nabave.
(2) Sastavni dio ovoga Zakona jesu:
– Dodatak I. Popis djelatnosti u graditeljstvu (javni radovi) (dalje u tekstu:
Dodatak I.),
– Dodatak II. Popis usluga II. A i II. B (dalje u tekstu: Dodatak II. A ili
Dodatak II. B),
– Dodatak III. Popis robe za potrebe obrane Republike Hrvatske (dalje u tekstu:
Dodatak III.),
– Dodatak IV. Tehničke specifikacije (dalje u tekstu: Dodatak IV.),
– Dodatak V. Sadržaj objava (dalje u tekstu: Dodatak V.),
– Dodatak VI. Obilježja objava (dalje u tekstu: Dodatak VI.),
– Dodatak VII. Zahtjevi vezani uz uređaje za elektroničko zaprimanje ponuda,
zahtjeva za sudjelovanje, zahtjeva za kvalifikaciju kao i planova i projekata u
natječajima (dalje u tekstu: Dodatak VII.).

*Temeljni pojmovi*
Članak 2.

Pojedini pojmovi u smislu ovoga Zakona imaju sljedeća značenja:
1. *Ugovor o javnoj nabavi* jest ugovor s financijskim interesom sklopljen u
pisanom obliku između jednog ili više ponuditelja i jednog ili više naručitelja
i čiji je predmet nabave izvođenje radova, isporuka robe ili pružanje usluga.
2. *Ugovor o javnim radovima* jest ugovor o javnoj nabavi čiji je predmet nabave:
1. izvođenje radova, ili oboje, projektiranje i izvođenje radova koji se odnose
na jednu ili više djelatnosti navedenih u Dodatku I. ovoga Zakona, ili
2. posao ili realizacija posla bilo kakvim sredstvima posla koji odgovara
zahtjevima što ih je naveo naručitelj. Pojam »posao« znači rezultat gradnje ili
građevinskih radova uzetih u cjelini koji je sam po sebi dovoljan da ispuni
gospodarsku ili tehničku funkciju.
3. *Ugovor o javnoj nabavi* robe jest ugovor o javnoj nabavi čiji je predmet
nabave kupnja robe, najam robe, zakup robe ili leasing sa ili bez opcije kupnje
robe. Ugovor čiji je predmet nabave isporuka robe, a koji uključuje i poslove
postavljanja i instalacije, smatra se ugovorom o javnoj nabavi robe.
4. *Ugovor o javnim uslugama* jest ugovor o javnoj nabavi čiji su predmet nabave
usluge u smislu Dodatka II. A ili usluge u smislu Dodatka II. B ovoga Zakona.
Ugovor o javnoj nabavi čiji su predmet nabave i roba i usluge u smislu Dodatka
II. smatra se ugovorom o javnim uslugama ako vrijednost tih usluga prelazi
vrijednost robe obuhvaćene tim ugovorom.
Ugovor o javnoj nabavi čiji su predmet usluge u smislu Dodatka II., a koji
uključuje radove u smislu Dodatka I. koji su samo uzgredni uz glavni predmet
ugovora smatra se ugovorom o javnim uslugama.
Na ugovor čiji su predmet nabave usluge navedene u Dodatku II. B ovoga Zakona
primjenjuju se samo one odredbe ovoga Zakona kojima se uređuje tehnički opis
predmeta nabave (tehničke specifikacije) i objave.
5. *Okvirni sporazum* jest sporazum između jednog ili više naručitelja i jednog
ili više gospodarskih subjekata svrha kojega je utvrditi uvjete pod kojima se
sklapaju ugovori koji se dodjeljuju tijekom određenog razdoblja, posebice u
pogledu cijene i, prema potrebi, predviđenih količina.
6. *Dinamički sustav nabave* je potpuno elektronički način provedbe postupka javne
nabave. Upotrebljava se za uobičajene predmete nabave koji posve ispunjavaju
zahtjeve naručitelja u obliku u kojem su dostupni na tržištu, a ograničena je
trajanja i otvoren tijekom čitava razdoblja svoje valjanosti svakome
gospodarskom subjektu koji zadovolji uvjete i koji je dostavio indikativnu
ponudu koja je u skladu sa specifikacijom.
7. *Elektronička dražba* je način provedbe postupka koji se ponavlja i koji
uključuje elektronički sustav za predstavljanje novih cijena, izmijenjenih
naniže, i/ili novih vrijednosti koje se odnose na određene elemente ponuda, a
odvija se nakon početne potpune procjene ponuda i omogućava njihovo rangiranje
pomoću automatskih metoda procjene. Ugovori o javnim uslugama i ugovori o javnim
radovima čiji je predmet intelektualni rad, poput projektiranja radova, ne mogu
biti predmetom elektroničkih dražbi.
8. Pojam *elektroničko sredstvo* znači korištenje elektroničke opreme za obradu
(uključujući digitalnu kompresiju) i pohranu podataka koji se šalju, prenose i
zaprimaju žičanom vezom, radiovezom, optičkim sredstvima ili drugim
elektromagnetskim sredstvima.
9. *Gospodarski subjekti* su fizičke ili pravne osobe koje na tržištu nude
izvođenje radova, isporuku robe ili pružanje usluga.
10. *Ponuditelj* je gospodarski subjekt, ili udruženje gospodarskih subjekata,
koji je dostavio ponudu.
11. *Natjecatelj* je gospodarski subjekt, ili udruženje gospodarskih subjekata,
koji je voljan sudjelovati u postupku javne nabave i svoju je volju iskazao
zahtjevom za sudjelovanje.
12. *Naručitelj* koji je obveznik primjene ovoga Zakona jest javni naručitelj i
naručitelj koji obavlja djelatnosti na području vodoopskrbe, energetike,
prometnih i poštanskih usluga koji gospodarskom subjektu ima namjeru dati ili
ugovorom daje nalog za izvršenje nabave.
13. *Središnje tijelo za nabavu* jest naručitelj koji na temelju ovlasti
naručitelja iz ovoga Zakona:
a) za te naručitelje stječe određenu robu ili usluge, ili
b) za te naručitelje sklapa ugovore ili okvirne sporazume o radovima, nabavi
robe ili usluga.
14. *Jedinstveni rječnik javne nabave (CPV– Common Procurement Vocabulary)*
referentna je nomenklatura koja se primjenjuje u postupku javne nabave, a
istodobno osigurava istovjetnost s ostalim postojećim nomenklaturama.
15. (a) *Otvoreni postupak javne nabave* jest postupak u kojem svaki
zainteresirani gospodarski subjekt može podnijeti ponudu.
(b) *Ograničeni postupak* javne nabave jest postupak u kojem svaki zainteresirani
gospodarski subjekt može zatražiti da sudjeluje u postupku, pri čemu samo oni
gospodarski subjekti koje naručitelj pozove mogu podnijeti ponudu.
(c) *Natjecateljski dijalog* je postupak u kojem svaki zainteresirani gospodarski
subjekt može zatražiti da sudjeluje u postupku, pri čemu naručitelj s
natjecateljima primljenim u taj postupak vodi dijalog s ciljem razvijanja jednog
ili više prikladnih rješenja koja mogu udovoljiti njegovim zahtjevima, a i na
temelju kojih su izabrani natjecatelji pozvani da podnesu ponude.
(d) *Pregovarački postupak* javne nabave jest postupak u kojem se naručitelj
obraća gospodarskim subjektima po vlastitom izboru i dogovara uvjete ugovora s
jednim ili s više gospodarskih subjekata.
(e) *Natječaj* je postupak koji omogućava dobivanje plana ili projekta koji je
odabrao ocjenjivački sud, uglavnom u području prostornog planiranja, arhitekture
i graditeljstva, inženjerstva ili obrade podataka, nakon provedenog natjecanja,
s dodjelom ili bez dodjele nagrada.
16. *Pisani ili u pisanom obliku* znači svaki iskaz koji se sastoji od riječi ili
brojeva koji se mogu čitati, umnožavati i naknadno slati. Može uključivati
podatke koji se prenose i pohranjuju pomoću elektroničkih sredstava.
17. *Povezano društvo* je svako društvo čiji se godišnji izvještaji konsolidiraju
s godišnjim izvještajima javnog naručitelja sukladno odredbama Zakona o
trgovačkim društvima, ili svaki drugi subjekt na koji se ne odnosi Zakon o
trgovačkim društvima, ali na koje društvo javni naručitelj ima, izravno ili
neizravno, prevladavajući utjecaj odnosno koje može imati prevladavajući utjecaj
na naručitelja, ili koje, zajedno s naručiteljem, podliježe prevladavajućem
utjecaju drugoga društva na temelju vlasništva, financijskog udjela ili pravila
prema kojima se ravna.
18. *Posebno ili isključivo pravo* jest pravo koje nadležno tijelo dodjeljuje na
temelju zakona, drugih propisa ili upravnog akta, a koje obavljanje određene
djelatnosti ograničava na jedan ili više gospodarskih subjekata, te je mogućnost
drugih subjekata da obavljaju tu djelatnost ograničena.
19. *Neprihvatljiva ponuda* je ponuda koja ispunjava ovim Zakonom propisane uvjete
za isključenje ponude.
20. *Neprikladna ponuda* je ona ponuda čija cijena prelazi planirana sredstva
naručitelja.
21. *Nepravilna ponuda* je ponuda koja ne ispunjava uvjete vezane za svojstva
predmeta nabave, te time ne ispunjava u cijelosti zahtjeve naručitelja određene
u dokumentaciji za nadmetanje.

*Javni naručitelji*
Članak 3.

(1) Javni naručitelji koji su obveznici primjene ovoga Zakona jesu:
1. državna tijela Republike Hrvatske
2. jedinice lokalne i područne (regionalne) samouprave
3. pravne osobe koje su osnovane za određene svrhe radi zadovoljavanja potreba u
općem interesu, koje nemaju industrijski ili trgovački značaj i ispunjavaju
jedan od sljedećih uvjeta:
– da se u iznosu većem od 50% financiraju iz sredstava državnog proračuna
Republike Hrvatske ili sredstava područne ili lokalne samouprave ili drugih
pravnih osoba iz točke 3. ovoga stavka, ili
– da nadzor nad poslovanjem tih pravnih osoba obavljaju državna tijela Republike
Hrvatske, jedinice lokalne i područne (regionalne) samouprave ili druge pravne
osobe iz točke 3. ovoga stavka, ili
– da imaju skupštinu, nadzorni odbor ili upravu čijih više od polovice članova
imenuju državna tijela Republike Hrvatske, jedinice lokalne i područne
(regionalne) samouprave ili druge pravne osobe iz točke 3. ovoga stavka,
4. udruge koje je osnovalo jedno ili više tijela iz točke 1. i 2. ovoga stavka
ili jedna ili više pravnih osoba iz točke 3. ovoga stavka.
(2) Ovaj Zakon primjenjuju subjekti koji nisu javni naručitelji iz stavka 1.
ovoga članka:
1. za izvođenje radova koje izravno subvencioniraju javni naručitelji s više od
50%:
– u smislu Dodatka I. ovoga Zakona,
– na bolnicama, objektima namijenjenima za sport, rekreaciju i odmor, školskim i
sveučilišnim zgradama i zgradama koje se koriste u administrativne svrhe,
2. za usluge koje izravno subvencioniraju javni naručitelji s više od 50% i koje
su vezane uz izvođenje radova u smislu točke 1. ovog stavka.
(3) Neiscrpan popis obveznika primjene ovoga Zakona iz stavka 1. ovoga članka
propisuje Vlada Republike Hrvatske uredbom na prijedlog Ureda za javnu nabavu i
uz prethodno mišljenje nadležnog ministarstva. Državna i druga tijela kao i
pravne osobe koji su obveznici primjene ovoga Zakona obvezni su primjenjivati
ovaj Zakon i u slučaju kada nisu navedeni u Popisu obveznika.

*Naručitelji koji obavljaju djelatnost na području vodoopskrbe, energetike,
prometa i poštanskih usluga*
Članak 4.

(1) Obveznik primjene ovoga Zakona koji obavlja djelatnosti na području
vodoopskrbe, energetike, prometa i poštanskih usluga jest:
1. javni naručitelj iz članka 3. ovoga Zakona kada nabavlja robu, radove ili
usluge za potrebe obavljanja djelatnosti navedenih u člancima 106. do 111. ovoga
Zakona,
2. trgovačko društvo u kojem javni naručitelj ili više javnih naručitelja ima
ili može imati neposredan ili posredan prevladavajući utjecaj na osnovi
vlasništva, financijskog udjela ili na osnovi propisa koji vrijede za društvo i
koje obavlja jednu ili više djelatnosti navedenih u člancima 106. do 111. ovoga
Zakona.
Prevladavajući se utjecaj pretpostavlja ako javni naručitelj izravno ili
neizravno:
– posjeduje većinu upisanoga kapitala, ili
– raspolaže većinom glasova povezanih s ulozima u društvu, ili
– može imenovati više od polovice članova upravnog ili nadzornog tijela društva,
3. naručitelj koji obavlja jednu ili više djelatnosti navedenih u člancima 106.
do 111. ovoga Zakona, na osnovi posebnog ili isključivog prava, a nije javni
naručitelj ili trgovačko društvo u smislu točke 2. ovoga članka.
(2) Neiscrpan popis obveznika primjene ovoga Zakona iz stavka 1. ovoga članka
propisuje Vlada Republike Hrvatske uredbom na prijedlog Ureda za javnu nabavu i
uz prethodno mišljenje nadležnog ministarstva. Državna i druga tijela kao i
pravne osobe koji su obveznici primjene ovoga Zakona obvezni su primjenjivati
ovaj Zakon i u slučaju kada nisu navedeni u Popisu obveznika.

*Izuzeća od primjene Zakona*
Članak 5.

(1) Ovaj Zakon ne primjenjuje se:
1. na postupke sklapanja ugovora o javnoj nabavi koji su na osnovi propisa
Republike Hrvatske proglašeni tajnima ili čije izvršenje na osnovi zakona ili
drugih propisa Republike Hrvatske zahtijeva posebne sigurnosne mjere odnosno
kada to zahtijeva zaštita bitnih ili sigurnosnih interesa Republike Hrvatske
sukladno posebnim propisima,
2. na postupke sklapanja ugovora o javnoj nabavi koji se provode na temelju
posebnih postupaka međunarodne organizacije,
3. na postupke sklapanja ugovora o javnoj nabavi koji podliježu drukčijim
pravilima i provode se na temelju sporazuma sklopljenog između Republike
Hrvatske i jedne ili više država za projekt koji će ugovorne strane zajednički
izvoditi ili koristiti, pri čemu se Europska komisija obavještava o sklapanju
svakoga takva sporazuma,
4. na postupke sklapanja ugovora o javnoj nabavi koji podliježu drukčijim
pravilima i provode se na temelju međunarodnog sporazuma u vezi s boravkom
postrojbi Republike Hrvatske, države članice Europske zajednice ili neke druge
države,
5. na nabavu javnih usluga od naručitelja koji uslugu pruža sukladno posebnom
ili isključivom pravu utemeljenom na posebnom zakonu ili podzakonskom propisu,
usklađenom s pravom Europske zajednice,
6. na ugovore o stjecanju, zakupu ili najmu postojećih zgrada, druge nepokretne
imovine, zemljišta ili prava koja se njih tiču, bez obzira na način
financiranja. Nabava financijskih usluga povezanih s prethodno navedenom nabavom
istodobno, prije ili nakon ugovora o stjecanju, zakupu ili najmu, bilo u kojem
obliku, podliježe ovome Zakonu,
7. na ugovore o stjecanju, razvoju, produkciji i koprodukciji programskog
materijala namijenjenog radiotelevizijskom emitiranju i za termine
radiotelevizijskog emitiranja,
8. na usluge arbitraže i mirenja,
9. na financijske usluge u vezi s izdavanjem, prodajom, kupnjom ili prijenosom
vrijednosnih papira ili drugih financijskih instrumenata, osobito za poslove
koji naručiteljima služe za stjecanje novca ili kapitala, kao i na usluge
Hrvatske narodne banke, te na ugovore o instrumentima javne kreditne politike,
10. na ugovore o radu,
11. na usluge istraživanja i razvoja, osim na one od kojih koristi ima
isključivo naručitelj za svoju uporabu u obavljanju svojih poslova, pod uvjetom
da naručitelj isplati punu naknadu za pruženu uslugu,
12. na radove, robu i/ili usluge koje naručitelj nabavlja od ili putem
središnjeg tijela za javnu nabavu, ako se središnje tijelo za javnu nabavu
prilikom javne nabave tih radova, robe ili usluga pridržavalo odredaba ovoga
Zakona,
13. na nabavu čija je glavna svrha da se naručiteljima dopusti pružanje ili
korištenje javne telekomunikacijske mreže, ili pružanje tržištu jedne ili više
telekomunikacijskih usluga,
14. na nabavu u svrhu daljnje prodaje ili davanja u najam ili zakup, pružanja
usluga ili izvođenja radova trećima, pod uvjetom da naručitelju ne pripada
posebno ili isključivo pravo na prodaju, najam ili zakup, pružanje usluga ili
izvođenje radova, pa ih drugi subjekti mogu slobodno obavljati pod istim
uvjetima kao i naručitelj ako vrijednost nabave nije veća od procijenjene
vrijednosti koja podliježe obvezi objavljivanja u Službenom listu Europske
zajednice sukladno Uredbi o objavama i evidenciji javne nabave,
15. na nabavu s ciljem žurnog sprječavanja nastanka štete ili otklanjanja
posljedica nastale štete uzrokovane djelovanjem više sile, ili zbog drugih
opasnosti, ako vrijednost nabave nije veća od procijenjene vrijednosti koja
podliježe obvezi objavljivanja u Službenom listu Europske zajednice sukladno
Uredbi o objavama i evidenciji javne nabave,
16. na nabavu koju obavljaju diplomatska i druga predstavništva Republike
Hrvatske u inozemstvu iz svog djelokruga ako vrijednost nabave nije veća od
procijenjene vrijednosti koja podliježe obvezi objavljivanja u Službenom listu
Europske zajednice sukladno Uredbi o objavama i evidenciji javne nabave.
(2) Naručitelji na području vodoopskrbe, energetike, prometa i poštanskih usluga
ne primjenjuju ovaj Zakon u slučajevima iz stavka 1. točke 1. do 4. i točke 6.
do 15. ovoga članka, te i u sljedećim slučajevima:
1. na postupke sklapanja ugovora o nabavi u svrhu daljnje prodaje, davanja u
najam ili zakup trećima, pod uvjetom da naručitelju ne pripada posebno ili
isključivo pravo na prodaju ili najam (zakup) tog predmeta nabave, a drugi ga
subjekti mogu slobodno prodati ili iznajmiti pod istim uvjetima kao i
naručitelj. Naručitelj će Europsku komisiju, na njezin zahtjev, obavijestiti o
kategorijama robe ili djelatnosti na koje se odnosi odredba o izuzeću,
2. na postupke sklapanja ugovora o nabavi u svrhe koje ne uključuju obavljanje
djelatnosti na području vodoopskrbe, energetike, prometa i poštanskih usluga ili
radi obavljanja takvih djelatnosti u drugoj zemlji u uvjetima koji ne uključuju
fizičku uporabu mreže ili zemljopisnog područja unutar Republike Hrvatske.
Naručitelj će Europsku komisiju, na njezin zahtjev, obavijestiti o svim
djelatnostima na koje se odnosi odredba o izuzeću,
3. na nabavu vode koju naručitelj nabavlja za obavljanje jedne ili obje
djelatnosti iz članka 106. stavka 1. ovoga Zakona,
4. na opskrbu energijom ili gorivima za proizvodnju energije koju naručitelj
nabavlja za obavljanje jedne ili više djelatnosti iz članka 107. stavka 1. ili
stavka 3. ili iz članka 108. ovoga Zakona.
(3) Javni naručitelj odnosno naručitelj na području vodoopskrbe, energetike,
prometa i poštanskih obvezan je prije sklapanja ugovora na temelju izuzeća iz
ovoga članka u Elektroničkom oglasniku javne nabave u »Narodnim novinama«
objaviti obavijest o početku postupka javne nabave koja sadrži podatke iz članka
13. stavka 5. ovoga Zakona.

*Načela javne nabave*
Članak 6.

(1) Prilikom provođenja postupaka javne nabave iz ovoga Zakona naručitelji su
obvezni u odnosu na sve gospodarske subjekte poštovati načelo slobode kretanja
robe, načelo slobode poslovnog nastana i načelo slobode pružanja usluga te
načela koja iz toga proizlaze, kao što je načelo tržišnog natjecanja, načelo
učinkovitosti, načelo jednakog tretmana, načelo zabrane diskriminacije, načelo
uzajamnog priznavanja, načelo razmjernosti i načelo transparentnosti.
(2) Ova načela primjenjuju se na sve postupke i vrijednosti nabave.

*Odredbe o razgraničenju ugovora o javnoj nabavi*
Članak 7.

(1) Ugovor o javnim uslugama jest i ugovor o javnoj nabavi čiji su predmet roba
i usluge ako vrijednost usluga prelazi vrijednost robe obuhvaćene ugovorom.
(2) Ugovor o javnim uslugama jest i ugovor o javnoj nabavi čiji su predmet
usluge i radovi iz Dodatka I ovoga Zakona koji su sporedni u odnosu na usluge.
(3) Ugovor o javnoj nabavi koji obuhvaća usluge navedene u Dodatku II. A i
usluge navedene u Dodatku II. B ovoga Zakona smatra se ugovorom o javnim
uslugama iz Dodatka II. A ovoga Zakona ako je vrijednost usluga navedenih u
Dodatku II. A ovoga Zakona veća od vrijednosti usluga navedenih u Dodatku II. B
ovoga Zakona. Ako je vrijednost usluga navedenih u Dodatku II. B ovoga Zakona
veća od vrijednosti usluga navedenih u Dodatku II. A ovoga Zakona, taj se ugovor
smatra ugovorom o javnim uslugama iz Dodatka II. B ovoga Zakona.

*Tajnost dokumentacije u postupcima javne nabave*
Članak 8.

(1) Naručitelj, natjecatelj i ponuditelj obvezni su čuvati podatke koji se
odnose na naručitelja, natjecatelja i ponuditelja te na njihovu dokumentaciju, a
koji su posebnim propisom utvrđeni tajnim i nisu u suprotnosti sa odredbama
članka 37. ovoga Zakona.
(2) Naručitelj ne smije dati na uvid i prosljeđivati informacije koje mu je dao
gospodarski subjekt označivši ih tajnim, a takvi podaci posebice uključuju
tehničke ili poslovne tajne i povjerljive aspekte ponuda.
(3) Naručitelj, natjecatelj ili ponuditelj smije uratke drugih osoba
(dokumentaciju, planove, crteže, nacrte, modele, uzorke, računalne programe i dr.)
koji su mu stavljeni na raspolaganje koristiti za sebe ili proslijediti trećim
osobama samo uz izričitu suglasnost vlasnika uratka.

*Procijenjena vrijednost nabave*
Članak 9.

(1) Izračun procijenjene vrijednosti nabave temelji se na ukupnom iznosu, bez
poreza na dodanu vrijednost (PDV-a). Pri takvu izračunu procijenjene vrijednosti
naručitelj mora uzeti u obzir ukupnu vrijednost nabave, koja uključuje sve
opcije i moguća produženja ugovora.
(2) Procijenjena vrijednost nabave mora biti valjano određena u trenutku u kojem
naručitelj šalje objavu o javnoj nabavi.
(3) Naručitelj je dužan pridržavati se uvjeta i načina javne nabave prema
procijenjenim vrijednostima i ne smije dijeliti vrijednosti nabave s namjerom
izbjegavanja primjene propisanog postupka nabave.
(4) Način određivanja procijenjene vrijednosti nabave propisuje Vlada Republike
Hrvatske Uredbom o objavama i evidenciji javne nabave.
(5) Za kapitalna ulaganja naručitelj mora prethodno pripremiti i usvojiti
investicijski projekt sukladno Uredbi o metodologiji pripreme, ocjene i izvedbe
investicijskih projekata.
(6) Metodologiju pripreme, ocjene i izvedbe investicijskih projekata propisuje
Vlada Republike Hrvatske Uredbom o metodologiji pripreme, ocjene i izvedbe
investicijskih projekata.

*Nabava za potrebe obrane*
Članak 10.

(1) Ovaj Zakon primjenjuje se na ugovore o javnoj nabavi koje sklapaju javni
naručitelji za potrebe obrane.
(2) Procijenjena vrijednost nabave koja podliježe obvezi objavljivanja u
Službenom listu Europske zajednice u vezi s javnom nabavom robe iz Dodatka III.
ovoga Zakona, koju provode javni naručitelji za potrebe obrane, propisuje Vlada
Republike Hrvatske Uredbom o objavama i evidenciji javne nabave.
(3) Naručitelj nije obvezan objaviti postupak nabave ako bi to bilo suprotno
sigurnosnom interesu i ako smatra da je to neophodno za zaštitu osnovnih
sigurnosnih interesa povezanih s proizvodnjom ili trgovinom oružja, streljiva i
ratnih materijala. Takvo postupanje ne smije negativno utjecati na uvjete
konkurencije na zajedničkom tržištu za proizvode koji nemaju posebnu vojnu
svrhu.

*Natjecatelji i ponuditelji*
Članak 11.

(1) Zajednica ponuditelja je udruženje više gospodarskih subjekata s ciljem
dostavljanja zajedničke ponude, neovisno o uređenju njihova međusobnog odnosa,
koji se obvezuju da će naručitelju u skladu s ugovorom solidarno izvršiti nabavu
na području istoga ili različitoga strukovnog usmjerenja.
(2) Naručitelj ne smije od zajednice ponuditelja zahtijevati formalnopravni
oblik prije dostave ponude, ali može, poslije odabira, zahtijevati određeni
pravni oblik u mjeri u kojoj je to potrebno za zadovoljavajuće izvršenje
ugovora, ako je to naveo u dokumentaciji za nadmetanje. Naručitelj mora od
gospodarskih subjekata iz zajednice ponuditelja zatražiti da u ponudi ili
zahtjevu za sudjelovanje dokažu pojedinačnu sposobnost i proporcionalno svom
udjelu u izvršenju ugovora zajedničku sposobnost. Ponuda zajednice ponuditelja
sadrži naziv i sjedište svih gospodarskih subjekata iz zajedničke ponude, naziv
i sjedište nositelja ponude, imena i potrebnu stručnu spremu osoba odgovornih za
izvršenje nabave iz zajedničke ponude. Odgovornost ponuditelja iz zajedničke
ponude je solidarna.
(3) Gospodarski subjekt koji ima pravo na pružanje odgovarajuće usluge prema
pravu države u kojoj ima sjedište, ne smije biti isključen iz postupka javne
nabave iz razloga što bi prema propisima Republike Hrvatske morao biti ili
fizička ili pravna osoba.
(4) U postupku javne nabave robe koji uključuje i poslove postavljanja i
instalacije, te u postupku nabave javnih usluga i radova, naručitelj može
tražiti da se u ponudi ili u zahtjevu za sudjelovanje naznače imena i
odgovarajuća stručna sprema ili kvalifikacija osoba odgovornih za izvršavanje
ugovora.
(5) Gospodarski subjekti koji izravno ili neizravno sudjeluju u pripremi
postupka javne nabave smiju sudjelovati u nadmetanju kao ponuditelji ili
natjecatelji, ali da pritom ne bude narušeno načelo tržišnog natjecanja, te da
po potrebi gospodarski subjekt dokaže kako ga iskustvo koje je stekao za vrijeme
sudjelovanja u pripremi postupka javne nabave nije dovelo u prednost prilikom
izrade njegove ponude u odnosu na ostale gospodarske subjekte.

*Rezervirani ugovori*
Članak 12.

(1) U postupcima javne nabave naručitelji mogu rezervirati pravo sudjelovanja za
natjecatelje ili ponuditelje sukladno zaštićenom programu zapošljavanja, ili
samo za natjecatelje ili ponuditelje koji zapošljavaju više od 50% osoba s
invaliditetom u odnosu na ukupan broj zaposlenih.
(2) U objavi javne nabave naručitelj mora naznačiti da je postupak javne nabave
rezerviran isključivo za gospodarske subjekte iz stavka 1. ovoga članka.

2. DIO
POSTUPAK JAVNE NABAVE ZA JAVNE NARUČITELJE

Glava I.
POSTUPCI JAVNE NABAVE

Odjeljak 1.
ODABIR POSTUPKA I NAČINA JAVNE NABAVE

*Početak i odabir postupka javne nabave*
Članak 13.

(1) Javni naručitelj smije započeti postupak javne nabave onda kada su planirana
sredstva za nabavu, a postupak javne nabave započinje donošenjem odluke o
početku postupka javne nabave.
(2) Javni naručitelj slobodno bira između otvorenog i ograničenog postupka javne
nabave.
(3) U posebnim okolnostima navedenima u članku 20. ovoga Zakona javni naručitelj
može koristiti natjecateljski dijalog.
(4) U posebnim slučajevima i okolnostima navedenima u odredbama članaka 14., 15.
i 16. ovoga Zakona javni naručitelj smije primijeniti pregovarački postupak s
prethodnom objavom ili bez prethodne objave.
(5) Odluka o početku postupka javne nabave obvezno sadrži podatke o:
– javnom naručitelju,
– predmetu nabave,
– procijenjenoj vrijednosti nabave,
– izvoru – načinu planiranih sredstava,
– zakonskoj osnovi za provođenje postupka javne nabave, za izuzeće od primjene
ovoga Zakona ili za sklapanje ugovora o javnim uslugama iz Dodatka II. B i
podatke propisane u članku 25. stavku 2. i u članku 96. stavku 3. ovoga Zakona,
– odabranom postupku javne nabave,
– ovlaštenim predstavnicima javnog naručitelja u postupku javne nabave,
– odgovornoj osobi javnog naručitelja (ime i prezime).

*Uvjeti za odabir pregovaračkog postupka javne nabave kod ugovora o javnim
radovima*
Članak 14.

(1) Ugovor o javnim radovima može se sklapati u pregovaračkom postupku javne
nabave s prethodnom objavom:
1. ako su u okviru provedenoga otvorenog ili ograničenog postupka javne nabave
ili u provedenom postupku natjecateljskog dijaloga sve dostavljene ponude bile
neprikladne ili neprihvatljive, a osnovni uvjeti za ugovor o javnim radovima
nisu bitno promijenjeni, s tim da javni naručitelj ne mora objaviti odgovarajuću
objavu ako u predmetni pregovarački postupak pozove samo one gospodarske
subjekte čije ponude nisu isključene tijekom prethodnoga otvorenog ili
ograničenog postupka javne nabave ili prethodnoga natjecateljskog dijaloga zbog
neispunjavanja uvjeta i dokaza sposobnosti te koji su dostavili ponude u skladu
s formalnim zahtjevima dokumentacije za nadmetanje, ili
2. ako su predmet nabave radovi koji se izvode isključivo u istraživačke,
pokusne ili razvojne svrhe, a ne s ciljem stjecanja dobiti ili povrata troškova
istraživanja i razvoja, ili
3. u iznimnim slučajevima kada zbog prirode radova ili zbog rizika povezanih s
izvršavanjem predmeta nabave nije moguće prethodno cjelovito određivanje cijene.
(2) Ugovor o javnim radovima može se sklapati u pregovaračkom postupku javne
nabave bez prethodne objave:
1. ako u okviru provedenoga otvorenog ili ograničenog postupka javne nabave nije
dostavljena nijedna ponuda ili nijedna pravilna ponuda, ili ako nije dostavljen
nijedan zahtjev za sudjelovanje, pod uvjetom da osnovni uvjeti za ugovor o
javnim radovima nisu bitno promijenjeni i da je Europskoj komisiji poslano
izvješće, ako je zatraženo, ili
2. ako ugovor o javnim radovima iz tehničkih ili umjetničkih razloga ili radi
zaštite isključivih prava može izvršiti samo određeni gospodarski subjekt, ili
3. ako se zbog iznimne žurnosti, izazvane događajima koje javni naručitelj nije
mogao predvidjeti, rok za nadmetanje s objavom poziva na nadmetanje ne može
primijeniti. Razlog nastanka iznimne žurnosti ne smije ni u kojem slučaju biti
uzrokovan postupanjem javnog naručitelja, ili
4. ako dodatni javni radovi nisu uključeni u projekt na temelju kojeg se sklapa
osnovni ugovor, niti u osnovni ugovor o javnim radovima, a zbog nepredviđenog
događaja potrebni su za ispunjenje onoga što je tim ugovorom o javnim radovima
određeno kad se ugovor sklapa s gospodarskim subjektom iz osnovnog ugovora, te
ako ukupna vrijednost dodatnih radova ne prelazi 25% vrijednosti osnovnog
ugovora o javnim radovima, i:
a) ako razdvajanje tih dodatnih radova od osnovnog ugovora o javnim radovima
nije moguće u tehničkom ili gospodarskom smislu a da javnom naručitelju ne
uzrokuje velike teškoće, ili
b) ako bi razdvajanje od osnovnog ugovora o javnim radovima bilo moguće, ali su
dodatni radovi prijeko potrebni za njihov dovršetak, ili
5. ako se novi javni radovi sastoje u ponavljanju istih radova, te uz ispunjenje
svih sljedećih uvjeta:
a) da isti javni naručitelj sklapa ugovor o javnim radovima s istim gospodarskim
subjektom s kojim je već sklopljen osnovni ugovor,
b) da je osnovni ugovor sklopljen u otvorenom ili ograničenom postupku,
c) da takvi radovi odgovaraju projektu koji je bio predmet osnovnog ugovora,
d) da je mogućnost primjene takva pregovaračkog postupka već bila predviđena u
prvom pozivu na javno nadmetanje,
e) da se nabava odvija unutar tri godine nakon sklapanja osnovnog ugovora,
f) da je cjelokupna vrijednost istih radova koji će se ponavljati uzeta kao
temelj pri određivanju procijenjene vrijednosti nabave.

*Uvjeti za odabir pregovaračkog postupka javne nabave kod ugovora o javnoj nabavi
robe*
Članak 15.

(1) Ugovor o javnoj nabavi robe može se sklapati u pregovaračkom postupku javne
nabave s prethodnom objavom:
1. ako su u okviru provedenoga otvorenog ili ograničenog postupka javne nabave
ili u provedenom postupku natjecateljskog dijaloga sve dostavljene ponude bile
neprikladne ili neprihvatljive, a osnovni uvjeti za ugovor o javnoj nabavi robe
nisu bitno promijenjeni, s tim da javni naručitelj ne mora objaviti odgovarajuću
objavu ako u predmetni pregovarački postupak pozove samo one gospodarske
subjekte čije ponude nisu isključene tijekom prethodnoga otvorenog ili
ograničenog postupka javne nabave ili prethodnoga natjecateljskog dijaloga zbog
neispunjavanja uvjeta i dokaza sposobnosti te koji su dostavili ponude u skladu
s formalnim zahtjevima dokumentacije za nadmetanje, ili
2. u iznimnim slučajevima, kada zbog prirode robe ili zbog rizika povezanih s
izvršavanjem predmeta nabave nije moguće prethodno cjelovito određivanje cijene.
(2) Ugovor o javnoj nabavi robe može se sklapati u pregovaračkom postupku javne
nabave bez prethodne objave:
1. ako u okviru provedenoga otvorenog ili ograničenog postupka javne nabave nije
dostavljena nijedna ponuda ili nijedna pravilna ponuda, ili ako nije dostavljen
nijedan zahtjev za sudjelovanje, pod uvjetom da osnovni uvjeti za ugovor o
javnoj nabavi robe nisu bitno promijenjeni i da je Europskoj komisiji poslano
izvješće, ako je zatraženo, ili
2. ako ugovor o javnoj nabavi robe iz tehničkih ili umjetničkih razloga ili radi
zaštite isključivih prava može izvršiti samo određeni gospodarski subjekt, ili
3. ako se zbog iznimne žurnosti, izazvane događajima koje javni naručitelj nije
mogao predvidjeti, rok za nadmetanje s objavom poziva za nadmetanje ne može
primijeniti. Razlog nastanka iznimne žurnosti ne smije ni u kojem slučaju biti
uzrokovan postupanjem javnog naručitelja, ili
4. ako se ugovor o javnoj nabavi robe sklapa isključivo u svrhu istraživanja,
eksperimentiranja, proučavanja ili razvoja, ali ne s ciljem proizvodnje kojom bi
se ostvarila tržišna isplativost ili povrat troškova istraživanja i razvoja, ili
5. ako su potrebne dodatne isporuke od gospodarskog subjekta iz osnovnog ugovora
koje su namijenjene ili kao djelomična zamjena uobičajene robe ili instalacija,
ili kao proširenje postojećih isporuka robe ili instalacija, ako bi promjena
dobavljača obvezala javnog naručitelja da nabavi robu koja ima drugačije
tehničke značajke, što bi rezultiralo neskladom i nerazmjerom te dovelo do
tehničkih poteškoća u funkcioniranju i održavanju, pod uvjetom da vrijeme
trajanja tih ugovora kao i ugovora koji se ponavljaju ne smije biti duže od tri
godine, ili
6. ako je predmet nabave roba koja kotira i koja se nabavlja na burzi robe, ili
7. ako se roba nabavlja po posebno povoljnim uvjetima od gospodarskog subjekta
koji trajno prekida svoje poslovanje, u slučaju likvidacije, stečaja ili drugih
sličnih postupaka, prema nacionalnim zakonodavstvima zemlje sjedišta
gospodarskog subjekta, od stečajnog upravitelja ili likvidatora, u okviru
ugovora s vjerovnicima.

*Uvjeti za odabir pregovaračkog postupka javne nabave kod ugovora o javnim
uslugama*
Članak 16.

(1) Ugovor o javnim uslugama može se sklapati u pregovaračkom postupku javne
nabave s prethodnom objavom:
1. ako su u okviru provedenoga otvorenog ili ograničenog postupka javne nabave
ili u provedenom postupku natjecateljskog dijaloga sve dostavljene ponude bile
neprikladne ili neprihvatljive, a osnovni uvjeti za ugovor o javnim uslugama
nisu bitno promijenjeni, s tim da javni naručitelj ne mora objaviti odgovarajuću
objavu ako u predmetni pregovarački postupak pozove samo one gospodarske
subjekte čije ponude nisu isključene tijekom prethodnoga otvorenog ili
ograničenog postupka javne nabave ili prethodnoga natjecateljskog dijaloga zbog
neispunjavanja uvjeta i dokaza sposobnosti te koji su dostavili ponude u skladu
s formalnim zahtjevima dokumentacije za nadmetanje, ili
2. u iznimnim slučajevima, kada zbog prirode javnih usluga ili zbog rizika
povezanih s izvršavanjem predmeta nabave nije moguće prethodno cjelovito
određivanje cijene, ili
3. ako su predmet nabave intelektualne usluge, kao što je usluga projektiranja,
i usluge iz kategorije 6 Dodatka II. A ovoga Zakona čiji se opis predmeta nabave
ne može odrediti s dovoljnom preciznošću, pa ugovor nije moguće sklopiti
odabirom najpovoljnije ponude u otvorenom ili ograničenom postupku nabave.
(2) Ugovor o javnim uslugama može se sklapati u pregovaračkom postupku javne
nabave bez prethodne objave:
1. ako u okviru provedenoga otvorenog ili ograničenog postupka javne nabave nije
dostavljena nijedna ponuda ili nijedna pravilna ponuda, ili ako nije dostavljen
nijedan zahtjev za sudjelovanje, pod uvjetom da osnovni uvjeti za ugovor o
javnim uslugama nisu bitno promijenjeni i da je Europskoj komisiji poslano
izvješće, ako je zatraženo, ili
2. ako ugovor o javnim uslugama iz tehničkih ili umjetničkih razloga ili radi
zaštite isključivih prava može izvršiti samo određeni gospodarski subjekt, ili
3. ako se zbog iznimne žurnosti, izazvane događajima koje javni naručitelj nije
mogao predvidjeti, rok za nadmetanje s objavom poziva za nadmetanje ne može
primijeniti. Razlog nastanka iznimne žurnosti ne smije ni u kojem slučaju biti
uzrokovan postupanjem javnog naručitelja, ili
4. ako dodatne usluge nisu uključene u projekt na temelju kojeg se sklapa
osnovni ugovor, niti u osnovni ugovor o javnim uslugama, a zbog nepredviđenog
događaja potrebne su za ispunjenje onoga što je tim ugovorom o javnim uslugama
određeno, kad se ugovor sklapa s gospodarskim subjektom iz osnovnog ugovora, te
ako ukupna vrijednost dodatnih usluga ne prelazi 25% vrijednosti osnovnog
ugovora o javnim uslugama, i
a) ako razdvajanje tih dodatnih usluga od osnovnog ugovora o javnim uslugama
nije moguće u tehničkom ili gospodarskom smislu a da javnom naručitelju ne
uzrokuje velike teškoće, ili
b) ako bi razdvajanje od osnovnog ugovora o javnim uslugama bilo moguće, ali su
dodatne usluge prijeko potrebne za njihov dovršetak, ili
5. ako se nove usluge sastoje u ponavljanju istih usluga, te uz ispunjenje svih
sljedećih uvjeta:
a) da isti javni naručitelj sklapa ugovor o javnim uslugama s istim gospodarskim
subjektom s kojim je već sklopljen osnovni ugovor,
b) da je osnovni ugovor sklopljen u otvorenom ili ograničenom postupku javne
nabave,
c) da dodatne usluge odgovaraju projektu koji je bio predmet osnovnog ugovora,
d) da je mogućnost primjene takva pregovaračkog postupka već bila predviđena u
prvom pozivu na javno nadmetanje,
e) da se nabava odvija unutar tri godine nakon sklapanja osnovnog ugovora,
f) da je cjelokupna vrijednost istih usluga koje će se ponavljati uzeta kao
temelj pri određivanju procijenjene vrijednosti nabave, ili
6. ako se po provedenom natječaju ugovor mora sklopiti s pobjednikom ili s
jednim od pobjednika natječaja, pri čemu se svi pobjednici natječaja moraju
pozvati na sudjelovanje u pregovorima.

*Vrste elektroničke dražbe i sklapanje ugovora
na temelju elektroničke dražbe*
Članak 17.

(1) Elektronička dražba dodatni je stupanj otvorenog, ograničenog ili
pregovaračkog postupka javne nabave.
(2) U provedbi otvorenog postupka javne nabave, ograničenog postupka javne
nabave, pregovaračkog postupka javne nabave s prethodnom objavom iz članka 14.
stavka 1. točke 1., ili članka 15. stavka 1. točke 1., ili članka 16. stavka 1.
točke 1., pri sklapanju ugovora o javnoj nabavi na temelju dinamičkog sustava
nabave ili pri sklapanju ugovora o javnoj nabavi na temelju okvirnog sporazuma u
skladu s odredbama članka 102. stavka 4. točke 2., stavka 5. i stavka 6. ovoga
Zakona, može se odabrati sklapanje ugovora o javnoj nabavi na način jednostavne
elektroničke dražbe ili na način složene elektroničke dražbe, ako se predmet
nabave može opisati jasno i cjelovito. Dražba se može odnositi samo na dijelove
ponude koji se na jasan i razumljiv način mogu kvantificirati da ih je moguće
prikazati u brojkama ili navesti u postocima.
(3) Kod jednostavne elektroničke dražbe odluka o odabiru mora se donijeti na
temelju najniže cijene.
(4) Kod složene elektroničke dražbe odluka o odabiru mora se donijeti na temelju
ekonomski najpovoljnije ponude.
(5) Javni naručitelj može slobodno birati između provedbe jednostavne ili
složene elektroničke dražbe.

*Sklapanje ugovora na temelju okvirnog sporazuma*
Članak 18.

Ugovori se mogu sklapati na temelju okvirnog sporazuma provedbom otvorenog
postupka javne nabave, ograničenog postupka javne nabave, pregovaračkog postupka
javne nabave ili postupka natjecateljskog dijaloga, pri čemu se ugovorne strane
biraju prema kriteriju najniže cijene ili ekonomski najpovoljnije ponude.

*Uspostavljanje dinamičkog sustava nabave i sklapanje ugovora
na temelju
dinamičkog sustava nabave*
Članak 19.

Ugovori se mogu sklapati na temelju dinamičkog sustava nabave provedbom
otvorenog postupka javne nabave.

*Uvjeti za odabir natjecateljskog dijaloga*
Članak 20.

(1) Odabir natjecateljskog dijaloga dopušten je ako je riječ o osobito složenom
predmetu nabave i ako sklapanje ugovora nije moguće putem otvorenog ili
ograničenog postupka javne nabave.
(1) Predmet nabave se u smislu odredbe stavka 1. ovoga članka smatra osobito
složenim ako javni naručitelj objektivno nije u mogućnosti navesti:
1. tehničke specifikacije (tehničke opise predmeta nabave) iz članka 70. stavka
2. ovoga Zakona kojima može zadovoljiti svoje potrebe i zahtjeve, i/ili
2. pravne i/ili financijske uvjete projekta.
(1) Pri sklapanju ugovora na temelju natjecateljskog dijaloga odluka o odabiru
donosi se isključivo prema kriteriju ekonomski najpovoljnije ponude.

Odjeljak 2.
TIJEK POSTUPAKA I SUDIONICI U POSTUPCIMA JAVNE NABAVE

*Tijek otvorenog postupka javne nabave*
Članak 21.

(1) Poziv na nadmetanje u otvorenom postupku javne nabave objavljuje se sukladno
odredbama članaka 31. i 32. ovoga Zakona.
(2) Podaci o gospodarskim subjektima koji su zainteresirani za sudjelovanje u
otvorenom postupku javne nabave čuvaju se u tajnosti do otvaranja ponuda.
(3) U otvorenom postupku javne nabave gospodarski subjekti mogu dostaviti svoje
ponude u roku za dostavu ponuda.
(4) Nakon proteka roka za dostavu ponuda, ponuda se ne smije mijenjati.

*Tijek ograničenog postupka javne nabave*
Članak 22.

(1) Poziv na nadmetanje u ograničenom postupku javne nabave objavljuje se
sukladno odredbama članaka 31. i 32. ovoga Zakona.
(2) Gospodarskim subjektima koji su na osnovi poziva pravodobno dostavili
zahtjeve za sudjelovanje u ograničenom postupku javne nabave i koji su sukladno
ovome Zakonu dokazali svoju sposobnost, daje se, uz uvažavanje odredaba članka
24. stavaka 1., 2. i 4. ovoga Zakona, mogućnost sudjelovanja u ograničenom
postupku javne nabave.
(3) Javni naručitelj ne smije otvoriti zahtjeve za sudjelovanje prije isteka
roka za njihovu dostavu. O ocjeni sposobnosti natjecatelja mora se sastaviti
zapisnik, u koji se unose sve bitne okolnosti. Natjecatelju se na zahtjev
odobrava uvid u onaj dio zapisnika koji se odnosi na njegov zahtjev za
sudjelovanje, na što je potrebno paziti pri sastavljanju zapisnika.
(4) Natjecateljima koji neće biti pozvani na dostavu ponude javni naručitelj
obvezan je odluku o nedopustivosti sudjelovanja dostaviti najkasnije sedam dana,
a pri korištenju skraćenih rokova sukladno odredbama članaka 43. do 45. ovoga
Zakona najkasnije tri dana od dana njezina donošenja. Odluka o nedopustivosti
sudjelovanja mora sadržavati razloge za nedopustivost sudjelovanja.
(5) Javni naručitelj obvezan je odabranim natjecateljima istodobno poslati
pisani poziv na dostavu ponude. Pisanom pozivu mora se priložiti dokumentacija
za nadmetanje i moguća dodatna dokumentacija, ili poziv sadrži obavijest da se
dokumentacija za nadmetanje stavlja na raspolaganje elektroničkim putem.
(6) Poziv na dostavu ponude mora sadržavati:
1. adresu, odnosno adresu elektroničke pošte na kojoj se može zatražiti
dokumentacija za nadmetanje i moguća dodatna dokumentacija,
2. datum do kojeg se moraju dostaviti ponude, adresu, odnosno adresu
elektroničke pošte na koju se moraju dostaviti ponude, te jezik na kojem se
ponude sastavljaju,
3. podatak o objavi na temelju koje se upućuje poziv na dostavu ponude,
4. podatke koje ponuda mora sadržavati,
5. internetsku adresu na kojoj dokumentacija za nadmetanje i moguća dodatna
dokumentacija stoji na raspolaganju, ako je stavljena na raspolaganje
elektroničkim putem,
6. kriterij odnosno kriterije za odabir, koje je javni naručitelj odredio u
odnosu ili iznimno po redoslijedu njihova značaja, te
7. podatke o potrebnoj dodatnoj dokumentaciji i svim ostalim bitnim uvjetima.
(7) U ograničenom postupku javne nabave natjecatelji kojima je upućen poziv na
dostavu ponuda, ponude dostavljaju u roku za dostavu ponude.
(8) Nakon proteka roka za dostavu ponuda, ponuda se ne smije mijenjati.

*Tijek pregovaračkog postupka javne nabave s prethodnom objavom*
Članak 23.

(1) Poziv na nadmetanje u pregovaračkom postupku s prethodnom objavom objavljuje
se sukladno odredbama članaka 31. i 32. ovoga Zakona.
(2) Gospodarskim subjektima koji su na osnovi poziva pravodobno dostavili
zahtjeve za sudjelovanje u pregovaračkom postupku javne nabave i koji su
sukladno ovome Zakonu dokazali svoju sposobnost, daje se, uz uvažavanje odredaba
članka 24. stavaka 1., 3. i 4. ovoga Zakona, mogućnost sudjelovanja u
pregovaračkom postupku javne nabave s prethodnom objavom.
(3) Javni naručitelj ne smije otvoriti zahtjeve za sudjelovanje prije isteka
roka za njihovu dostavu. O ocjeni sposobnosti natjecatelja mora se sastaviti
zapisnik, u koji se unose sve bitne okolnosti. Natjecatelju se na zahtjev
odobrava uvid u onaj dio zapisnika koji se odnosi na njegov zahtjev za
sudjelovanje, na što je potrebno paziti pri sastavljanju zapisnika.
(4) Natjecateljima koji neće biti pozvani na pregovaranje javni naručitelj
obvezan je odluku o nedopustivosti sudjelovanja dostaviti najkasnije sedam dana,
a pri korištenju skraćenih rokova sukladno odredbama članaka 43. do 45. ovoga
Zakona najkasnije tri dana od dana njezina donošenja. Odluka o nedopustivosti
sudjelovanja mora sadržavati razloge za nedopustivost sudjelovanja.
(5) Javni naručitelj obvezan je odabranim natjecateljima istodobno poslati
pisani poziv na pregovaranje. Pisanom pozivu mora se priložiti dokumentacija za
nadmetanje i moguća dodatna dokumentacija, ili poziv sadrži obavijest da se
dokumentacija za nadmetanje stavlja na raspolaganje elektroničkim putem.
(6) Poziv na pregovaranje mora sadržavati:
1. adresu, odnosno adresu elektroničke pošte na kojoj se može zatražiti
dokumentacija za nadmetanje i moguća dodatna dokumentacija,
2. datum do kojeg se moraju dostaviti inicijalne ponude, adresu, odnosno adresu
elektroničke pošte na koju se moraju dostaviti inicijalne ponude, te jezik na
kojem se inicijalne ponude sastavljaju,
3. podatak o objavi na temelju koje se upućuje poziv na dostavu inicijalne
ponude,
4. podatke koje inicijalna ponuda mora sadržavati,
5. internetsku adresu na kojoj dokumentacija za nadmetanje i moguća dodatna
dokumentacija stoji na raspolaganju, ako je stavljena na raspolaganje
elektroničkim putem,
6. kriterij odnosno kriterije za odabir, koje je javni naručitelj odredio u
odnosu ili iznimno po redoslijedu njihova značaja, te
7. podatke o potrebnoj dodatnoj dokumentaciji i svim ostalim bitnim uvjetima.
(7) Pri provedbi pregovaračkog postupka javne nabave s više ponuditelja, javni
naručitelj pregovara sa svakim ponuditeljem zasebno o bilo kojem dijelu
inicijalne ponude kako bi ustanovio koja je inicijalna ponuda najbolja prema
objavljenim kriterijima za odabir.
(8) Objavljeni kriteriji za donošenje odluke o odabiru, ako u dokumentaciji za
nadmetanje nije drugačije određeno, ne smiju se mijenjati za vrijeme
pregovaračkog postupka.
(9) Javni naručitelj ne smije tijekom pregovaranja davati informacije na
diskriminirajući način i pogodovati pojedinim ponuditeljima.
(10) Pregovarački postupak javne nabave s više ponuditelja javni naručitelj može
provoditi u više faza koje slijede jedna za drugom, kako bi se postupno smanjio
broj inicijalnih ponuda o kojima se pregovara. Javni naručitelj tijekom
pregovora smanjuje broj inicijalnih ponuda na temelju objavljenih kriterija za
donošenje odluke o odabiru i o tome bez odgode obavještava one ponuditelje čije
se inicijalne ponude neće dalje razmatrati. Ako na osnovi smanjenja broja
inicijalnih ponuda preostane samo jedan sposoban ponuditelj, u zaključnoj fazi
pregovaračkog postupka dopušteno je pregovaranje samo s jednim ponuditeljem. U
objavi ili u dokumentaciji za nadmetanje naručitelj mora predvidjeti tu
mogućnost.
(11) Javni naručitelj obvezan je ponuditelja odnosno ponuditelje koji sudjeluju
u pregovaračkom postupku prethodno obavijestiti o zaključenju pregovora. To se
može učiniti tako da se jedan krug pregovora proglasi zaključnom fazom ili da se
preostali ponuditelj ili ponuditelji pozovu na dostavu konačnih ponuda u
razumnom roku.

*Sudionici u ograničenom postupku javne nabave i u
pregovaračkom postupku javne
nabave s prethodnom objavom*
Članak 24.

(1) Broj natjecatelja kojima će se dostaviti poziv na dostavu ponude ili na
pregovaranje određuje se u skladu s predmetom nabave i javni ga naručitelj mora
navesti u pozivu. Određeni broj gospodarskih subjekata koje će javni naručitelj
pozvati mora osigurati mogućnost nadmetanja. Pravila koja naručitelj namjerava
primijeniti moraju biti objektivna i nediskriminirajuća i moraju se objaviti u
pozivu.
(2) U ograničenom postupku javne nabave, u slučaju dovoljnog broja sposobnih
gospodarskih subjekata, broj natjecatelja koje će javni naručitelj pozvati ne
smije biti manji od pet.
(3) U pregovaračkom postupku javne nabave s prethodnom objavom, u slučaju
dovoljnog broja sposobnih gospodarskih subjekata, broj natjecatelja koje će
javni naručitelj pozvati ne smije biti manji od tri.
(4) Ako javni naručitelj utvrdi da je broj sposobnih natjecatelja veći od
objavljenog broja natjecatelja kojima će biti upućen poziv na dostavu ponude ili
na pregovaranje, može ih pozvati sve ili između sposobnih natjecatelja odabrati
najbolje natjecatelje sukladno objavljenom broju i pravilima koja namjerava
primijeniti. Razlozi za odabir natjecatelja navode se u zapisniku.
(5) Ako javni naručitelj utvrdi da je broj sposobnih natjecatelja manji od
objavljenog broja kojima će biti upućen poziv na dostavu ponude ili na
pregovaranje, onda javni naručitelj može nastaviti postupak pozivanjem jednog
ili više sposobnih natjecatelja, a ako nema niti jednog sposobnog natjecatelja
javni naručitelj mora poništiti postupak. Javni naručitelj ne smije uključiti
dodatne gospodarske subjekte u postupak sklapanja ugovora o javnoj nabavi ili
natjecatelje koji nisu dokazali sposobnost.

*Sudionici i tijek pregovaračkog postupka javne nabave bez prethodne objave*
Članak 25.

(1) Ako je na temelju uvjeta za odabir pregovaračkog postupka javne nabave bez
prethodne objave propisanih u člancima 14., 15. i 16. ovoga Zakona moguće,
postupak se vodi sa više gospodarskih subjekata u postupku koji odgovara načelu
jednakog tretmana i zabrane diskriminacije.
(2) Javni naručitelj obvezan je u Elektroničkom oglasniku javne nabave u
»Narodnim novinama« objaviti obavijest o početku postup­ka javne nabave koja
sadrži podatke iz članka 13. stavka 5. ovoga Zakona, te podatke o gospodarskom
subjektu ili gospodarskim subjektima s kojim ili s kojima namjerava pregovarati.
(3) U pregovaračkom postupku javne nabave bez prethodne objave na pregovaranje
se pozivaju samo sposobni natjecatelji. Uvjeti sposobnosti moraju se unaprijed
utvrditi. O ocjeni sposobnosti natjecatelja mora se sastaviti zapisnik, u koji
se unose sve bitne okolnosti.
(4) Dostavljanje inicijalnih ponuda može biti temelj za pregovaranje. Konačnu
ponudu može dostaviti samo pozvani gospodarski subjekt. Javni naručitelj odabire
ponudu prema kriteriju za odabir ponude utvrđenom u pozivu na pregovaranje.

*Tijek postupka natjecateljskog dijaloga – Faze dijaloga*
Članak 26.

(1) Javni naručitelj obvezan je u pozivu na nadmetanje u postupku
natjecateljskog dijaloga i/ili u opisnoj dokumentaciji natjecateljskog dijaloga
navesti svoje potrebe i zahtjeve u vezi s predmetnom nabavom.
(2) Natjecateljima koji su na temelju objave pravodobno postavili zahtjeve za
sudjelovanje i koji su sukladno ovome Zakonu dokazali svoju sposobnost,
dostavlja se poziv na sudjelovanje u natjecateljskom dijalogu.
(3) O ocjeni sposobnosti natjecatelja sastavlja se zapisnik, u koji se unose sve
okolnosti bitne za ocjenu zahtjeva za sudjelovanje. Zapisnik mora biti
sastavljen tako da natjecatelju omogućava uvid u onaj dio zapisnika koji se
odnosi na njegov zahtjev za sudjelovanje.
(4) Natjecateljima koji neće biti pozvani na sudjelovanje u natjecateljskom
dijalogu javni naručitelj obvezan je odluku o nedopustivosti sudjelovanja
dostaviti najkasnije sedam dana od dana njezina donošenja. Odluka o
nedopustivosti sudjelovanja mora sadržavati razloge za nedopustivost
sudjelovanja.
(5) Javni naručitelj obvezan je odabranim natjecateljima istodobno poslati
pisani poziv na sudjelovanje u natjecateljskom dijalogu. Pozivu se mora
priložiti opisna dokumentacija i moguća dodatna dokumentacija, ili poziv sadrži
obavijest da se opisna dokumentacija stavlja na raspolaganje elektroničkim
putem.
(6) Poziv na sudjelovanje u natjecateljskom dijalogu mora sadržavati podatke o:
1. objavi na temelju koje se upućuje poziv na sudjelovanje u natjecateljskom
dijalogu,
2. adresi, odnosno adresi elektroničke pošte na kojoj se može zatražiti opisna
dokumentacija i moguća dodatna dokumentacija,
3. dodatnim dokumentima koje treba predati,
4. ponderiranju/rangiranju ili redoslijedu značenja kriterija za odabir – od
najvažnijeg prema manje važnom, ako nisu sadržani u objavi,
5. datumu i mjestu početka faze dijaloga, te o jeziku ili jezicima koji se
koriste.
(7) Javni naručitelj vodi dijalog s natjecateljima s ciljem pronalaženja jednog
ili više rješenja koja udovoljavaju potrebama i zahtjevima javnog naručitelja. U
dijalogu s natjecateljima javni naručitelj može raspraviti sve aspekte ugovora o
javnoj nabavi.
(8) Javni naručitelj ne smije podatke dostavljati na diskriminirajući način
kojim bi se u postupku dijaloga moglo pogodovati određenim natjecateljima.
(9) Tijekom dijaloga javni naručitelj raspravlja sa svakim natjecateljem samo o
njegovu rješenju ili rješenjima koja je dostavio. O rješenju ili rješenjima
drugih natjecatelja smije se raspravljati samo ako je ispunjen uvjet iz stavka
10. ovoga članka.
(10) Javni naručitelj smije, samo uz suglasnost natjecatelja, njegova rješenja
ili dijelove rješenja ili povjerljive informacije proslijediti drugim
natjecateljima.
(11) Ako javni naručitelj koristi mogućnost odvijanja postupka natjecateljskog
dijaloga u više faza koje slijede jedna za drugom, tada broj rješenja o kojima
se raspravlja u pojedinoj fazi može smanjiti na temelju kriterija za odabir, a
koji su navedeni u objavi ili u opisnoj dokumentaciji. U objavi ili u opisnoj
dokumentaciji javni naručitelj mora predvidjeti tu mogućnost. Javni naručitelj
obvezan je odluku kojom se ne uvažava neko rješenje u fazi dijaloga, uz
navođenje razloga, dostaviti natjecatelju preporučenom poštom ili na drugi
dokaziv način najkasnije u roku sedam dana od dana završetka navedene faze.
(12) Javni naručitelj može nastaviti dijalog sve dok ne pronađe rješenje ili
rješenja najprimjerenija za ispunjavanje njegovih potreba i zahtjeva. Na kraju
faze dijaloga mora postojati još toliko rješenja da je osigurano tržišno
natjecanje.
(13) Odluku o zaključenju faze dijaloga, s navodom osnovnih odrednica odabranog
rješenja ili odabranih rješenja javni naručitelj obvezan je bez odgode dostaviti
svim natjecateljima dijaloga preporučenom poštom ili na drugi dokaziv način.
(14) Nakon završetka dijaloga pozivom na predaju konačne ponude, javni
naručitelj obvezan je pozvati preostalog natjecatelja ili preostale natjecatelje
da na temelju osnovnih odrednica odabranog rješenja ili odabranih rješenja u
fazi dijaloga dostave svoju konačnu ponudu. U tom pozivu javni naručitelj
obvezan je navesti krajnji rok za primitak ponuda, adresu na koju se ponude
moraju poslati i jezik ili jezike na kojima ponude moraju biti sastavljene.
(15) Ponuda mora sadržavati sve potrebne elemente u skladu s potrebama i
zahtjevima predmeta nabave javnog naručitelja.
(16) Na zahtjev javnog naručitelja ponuditelj može svoju ponudu objasniti,
precizirati i nadopuniti ako se time ne mijenjaju osnovni elementi ponude, ali
ne na način koji bi mogao biti suprotan načelima tržišnog natjecanja ili koji bi
mogao imati diskriminirajući učinak.
(17) Javni naručitelj obvezan je prema kriterijima za odabir, koji su određeni u
pozivu na nadmetanje ili opisnoj dokumentaciji i koji su tijekom poziva na
sudjelovanje u natjecateljskom dijalogu nadopunjeni ili prilagođeni, odabrati
ekonomski najpovoljniju ponudu.

*Sudionici natjecateljskog dijaloga*
Članak 27.

(1) Broj natjecatelja kojima će se dostaviti poziv na sudjelovanje u
natjecateljskom dijalogu javni naručitelj mora navesti u objavi, a određuje se u
skladu s predmetom nabave i ne smije biti manji od tri. Pravila moraju biti
objektivna i nediskriminirajuća i moraju se objaviti.
(2) Ako javni naručitelj utvrdi da je broj sposobnih natjecatelja veći od
objavljenog broja natjecatelja kojima će biti upućen poziv na sudjelovanje u
natjecateljskom dijalogu, može ih pozvati sve ili između sposobnih natjecatelja,
odabrati najbolje natjecatelje sukladno broju i pravilima navedenima u objavi.
Razlozi za odabir navode se u zapisniku.
(3) Javni naručitelj može nastaviti postupak pozivanjem jednog ili više
sposobnih natjecatelja ako utvrdi da je broj sposobnih natjecatelja manji od
objavljenog broja natjecatelja kojima će biti upućen poziv na sudjelovanje u
natjecateljskom dijalogu, a ako nema niti jednog sposobnog natjecatelja javni
naručitelj mora poništiti postupak.
(4) Javni naručitelj može predvidjeti naknade za sudionike u natjecateljskom
dijalogu.

*Natječaj*
Članak 28.

(1) Natječaj se provodi kao otvoreni natječaj ili ograničeni natječaj.
(2) Natječaj se provodi sukladno pravilima struke, a natječajna dokumentacija
obvezno sadrži podatke o:
1. predmetu natječaja/opisu projekta,
2. načinu postupanja ocjenjivačkog suda,
3. novčanim nagradama ili naknadama, ako se dodjeljuju,
4. pravima primjene i korištenja natječajnih radova,
5. povratu dokumentacije,
6. kriterijima za ocjenjivanje prema redoslijedu njihova značaja u objavi za
otvoreni ili ograničeni natječaj,
7. činjenici bira li se jedan ili više (i koliko) pobjednika natječaja,
8. razlozima za isključenje,
9. rokovima.
(3) U otvorenom natječaju javno se poziva neograničeni broj gospodarskih
subjekata i osoba na dostavu natječajnih radova.
(4) U ograničenom natječaju javno se poziva neograničeni broj gospodarskih
subjekata i osoba na dostavu zahtjeva za sudjelovanje, a nakon toga pozivaju se
odabrani natjecatelji na dostavu natječajnih radova. U pozivu za ograničeni
natječaj određuje se broj sposobnih natjecatelja koji ne smije biti manji od
tri, a koji će biti pozvani na dostavu natječajnih radova. Pravila na temelju
kojih ocjenjivački sud donosi odluku moraju biti jasna, nediskriminirajuća i
unaprijed utvrđena po redoslijedu njihova značenja, te moraju uvažavati posebne
potrebe predmeta natječaja.
(5) Pravo sudjelovanja u ograničenom natječaju imaju oni natjecatelji koji su na
temelju objave pravodobno postavili zahtjeve za sudjelovanje i koji su dokazali
sposobnost.
(6) O ispitivanju zahtjeva za sudjelovanje mora se sastaviti zapisnik, u koji se
unose sve bitne okolnosti za ocjenu sposobnosti natjecatelja. Natjecatelju se na
zahtjev odobrava uvid u onaj dio zapisnika koji se odnosi na njegov zahtjev za
sudjelovanje, na što je potrebno paziti pri sastavljanju zapisnika.
(7) Ako se u ograničenom natječaju javi veći broj sposobnih natjecatelja od
objavljenog broja natjecatelja kojima će biti upućen poziv na dostavu
natječajnih radova, obvezno se između sposobnih natjecatelja, na temelju
objavljenih pravila, odabiru najbolji natjecatelji sukladno broju navedenom u
pozivu. Razlozi za odabir bilježe se u zapisniku. Natjecateljima koji neće biti
pozvani na dostavu natječajnih radova odluka o nedopustivosti sudjelovanja
dostavlja se najkasnije sedam dana od dana njezina donošenja. Odluka o
nedopustivosti sudjelovanja mora sadržavati razloge za nedopustivost
sudjelovanja.
(8) Ako je broj sposobnih natjecatelja manji od objavljenog broja kojima će biti
upućen poziv na dostavu natječajnih radova, postupak se može nastaviti
pozivanjem jednog ili više sposobnih natjecatelja. U postupak ograničenog
natječaja ne smiju se uključiti dodatni gospodarski subjekti ili natjecatelji
koji nisu dokazali sposobnost.

*Provedba natječaja*
Članak 29.

(1) Postupak odabira natječajnih radova provodi ocjenjivački sud.
(2) U sastavu ocjenjivačkog suda ne smiju biti članovi čiji privatni interes
utječe ili može utjecati na nepristranost člana ocjenjivačkog suda u njegovu
radu. Ako se od natjecatelja zahtijeva određena strukovna kvalifikacija, onda
najmanje trećina članova ocjenjivačkog suda mora imati istu ili istovrijednu
kvalifikaciju.
(3) Sadržaj natječajnih radova ne smije biti poznat prije isteka roka za njihovu
dostavu.
(4) Ocjenjivački sud neovisan je pri odabiru jednog ili više pobjednika
natječaja i obvezan je donijeti odluku o odabiru između natječajnih radova koji
se predaju anonimno i na temelju kriterija za ocjenjivanje.
(5) Ocjenjivački sud obvezan je o rangiranju natječajnih radova sastaviti
zapisnik, u kojem mora ocijeniti svaki pojedini natječajni rad. U zapisnik se
unose napomene ocjenjivačkog suda i nejasnoće koje je potrebno razjasniti u vezi
s pojedinim natječajnim radovima. Zapisnik potpisuju članovi ocjenjivačkog suda.
(6) Natjecatelji koji su dostavili natječajne radove mogu biti pozvani da daju
objašnjenja o dostavljenim natječajnim radovima, koja ocjenjivački sud mora
zabilježiti u zapisniku. Ocjenjivački sud razmatra natječajne radove koje su
natjecatelji podnijeli anonimno i isključivo na temelju kriterija navedenih u
objavi.
(7) Odabir natječajnih radova ocjenjivački sud dostavlja javnom naručitelju na
daljnje postupanje.
(8) Natječaji se mogu provoditi u jednom ili u više stupnjeva.
(9) Na elektroničku dostavu natječajnih radova (planovi, nacrti i dr.)
primjenjuju se odredbe ovoga Zakona koje uređuju elektroničku dostavu ponuda.
(10) Ako posljedica provedbe natječaja nije pregovarački postupak bez prethodne
objave kod ugovora o javnim uslugama, a dodjeljuje se novčana nagrada ili
naknada, odluka o dodjeli novčanih nagrada ili naknada svim se natjecateljima
koji su dostavili natječajne radove obvezno dostavlja u roku osam dana od dana
njezina donošenja, u kojoj se navodi kojem se natjecatelju dodjeljuje novčana
nagrada ili naknada, te sastav ocjenjivačkog suda.
(11) Ako je posljedica provedbe natječaja pregovarački postupak bez prethodne
objave kod ugovora o javnim uslugama, odluka o nedopustivosti sudjelovanja u
pregovaračkom postupku onim se natjecateljima kojima sudjelovanje u daljnjem
postupku pregovaranja nije dopušteno obvezno dostavlja u roku osam dana od dana
njezina donošenja, u kojoj se navodi sastav ocjenjivačkog suda.
(12) Na poništenje natječaja primjenjuju se odredbe članaka 93. i 94. ovoga
Zakona, a na objavu odluke o poništenju primjenjuju se odredbe članka 95. ovoga
Zakona.

Glava II.
ODREDBE O PROVEDBI POSTUPKA JAVNE NABAVE

Odjeljak 1.
NAČINI DOSTAVLJANJA INFORMACIJA

*Komunikacija i razmjena informacija između javnog naručitelja i gospodarskih
subjekata*
Članak 30.

(1) Komunikacija i svaka druga razmjena informacija između javnih naručitelja i
gospodarskih subjekata, može se obavljati poštom, elektronički, telefonom,
telefaksom ili kombinacijom tih sredstava prema izboru javnog naručitelja.
(2) Komunikacija između javnog naručitelja i gospodarskog subjekta mora se
obaviti na dokaziv način, bez obzira na odabir komunikacijskih sredstava.
(3) Ako se zahtjev za sudjelovanje iskaže telefonom, on se mora potvrditi u
pisanom obliku prije isteka roka za dostavu zahtjeva.
(4) Naručitelj može zahtijevati da zahtjev za sudjelovanje dostavljen telefaksom
mora biti potvrđen putem pošte ili elektroničkim sredstvom prije isteka roka za
dostavu zahtjeva, s tim da takav zahtjev i rok za dostavu potvrde poštom ili
elektroničkim sredstvom naručitelj mora odrediti u objavi.
(5) Komunikacijska sredstva koja su odabrana za dostavljanje informacija moraju
biti općedostupna i ne smiju dovoditi do diskriminacije. Elektronička
komunikacijska sredstava ne smiju imati diskriminirajuća tehnička obilježja i
moraju biti kompatibilna s općeraširenim proizvodima
informacijsko-komunikacijske tehnologije.
(6) Dopuštenost dostave elektroničkih ponuda mora se objaviti najkasnije u
dokumentaciji za nadmetanje.
(7) Elektronička dostava dokumentacije za nadmetanje, ponuda i isprava, koje su
u vezi s ocjenom ponude, mora se izvršiti primjenom naprednog elektroničkog
potpisa odnosno na način koji jamči cjelovitost i izvornost sadržaja
dostavljenoga elektroničkog dokumenta.
(8) Zahtjevi postavljeni za uređaje za zaprimanje elektronički dostavljenih
elektroničkih dokumenata u vezi s postupkom javne nabave moraju odgovarati
zahtjevima iz Dodatka VII. ovoga Zakona.
(9) Javni naručitelj i gospodarski subjekt obvezni su naznačiti broj telefaksa
ili elektroničku adresu na koju se sva dokumentacija i informacije mogu
pravovaljano dostaviti. Ako je u ovom Zakonu predviđeno obvezno priopćenje
odluka gospodarskim subjektima elektroničkim putem, dostava poštom dopuštena je
samo u opravdanim iznimnim slučajevima, ako ih je naručitelj propisao u
dokumentaciji za nadmetanje. Elektronički dostavljene pošiljke smatraju se
dostavljenima u trenutku kad su podaci te pošiljke dospjeli na elektroničko
područje kojim raspolaže primatelj.
(10) Zapisnici, zahtjevi za informacije od gospodarskih subjekata, informacije
javnih naručitelja, kao i sva objašnjenja i isprave koji su temelj za donošenje
odluka, ako su izrađeni odnosno dostavljeni isključivo u elektroničkom obliku,
moraju se u trenutku sastavljanja ili odašiljanja odnosno zaprimanja kod javnog
naručitelja označiti u tom obliku i s tim sadržajem na takav način da je moguće
utvrditi naknadne izmjene sadržaja te vrijeme sastavljanja, odašiljanja odnosno
zaprimanja kod javnog naručitelja.

Odjeljak 2.
ODREDBE O OBJAVLJIVANJU

*Objave o javnoj nabavi*
Članak 31.

(1) Objave o javnoj nabavi jesu:
1. poziv na nadmetanje u otvorenom postupku javne nabave, ograničenom postupku
javne nabave, pregovaračkom postupku javne nabave s prethodnom objavom i u
postupku natjecateljskog dijaloga,
2. poziv na otvoreni ili ograničeni natječaj,
3. pojednostavnjena obavijest u dinamičkom sustavu nabave,
4. prethodna (informacijska) obavijest,
5. obavijest o sklopljenim ugovorima, rezultatima natječaja i sklopljenim
okvirnim sporazumima,
6. obavijest o početku postupka javne nabave u slučajevima pregovaračkog
postupka javne nabave bez prethodne objave i sklapanja ugovora o javnim uslugama
iz Dodatka II. B, te izuzeća od primjene ovoga Zakona.
(2) Javni naručitelj obvezan je u objavi iz stavka 1. ovoga članka navesti koje
dokaze gospodarski subjekti moraju podnijeti u svrhu dokazivanja sposobnosti,
ako je njihova objava propisana Dodatkom V. ovoga Zakona.
(3) Ako se nakon provedbe otvorenog postupka javne nabave, ograničenog postupka
javne nabave, pregovaračkog postupka javne nabave s prethodnom objavom, kod
okvirnog sporazuma po ponovljenom pozivu na nadmetanje ili kod dinamičkog
sustava nabave po posebnom pozivu na dostavu, ponuda odabire elektroničkom
dražbom, objava sadrži i takvu odredbu.
(4) Ako se na temelju provedbe otvorenog postupka javne nabave, ograničenog
postupka javne nabave, pregovaračkog postupka javne nabave ili postupka
natjecateljskog dijaloga sklapa okvirni sporazum, objava sadrži i takvu odredbu.
(5) Ako se nakon provedbe otvorenog postupka javne nabave uspostavlja dinamički
sustav nabave, objava sadrži i takvu odredbu.
(6) Sadržaj objava navedenih u stavku 1. ovoga članka propisan je u Dodacima V.
i VI. ovoga Zakona.
(7) Izgled i sadržaj standardnih obrazaca za objave o javnoj nabavi i uvjete
objavljivanja propisuje Vlada Republike Hrvatske Uredbom o objavama i evidenciji
javne nabave.

*Razine objave*
Članak 32.

(1) Javni naručitelj obvezan je objaviti:
u Elektroničkom oglasniku javne nabave u »Narodnim novinama« objave za sve
nabave čija je procijenjena vrijednost jednaka ili veća od 70.000,00 kuna,
u Službenom listu Europske zajednice objave za nabave čija je procijenjena
vrijednost propisana Uredbom o objavama i evidenciji javne nabave.
(2) Javni naručitelj može slobodno odlučiti o daljnjem objavljivanju objava iz
članka 31. ovoga Zakona i u ostalom tisku, drugim medijima ili na drugi način.
(3) Objave za nabave iz stavka 1. ovoga članka javni naručitelj ne smije
objaviti u ostalom tisku i drugim medijima prije dana slanja objave
Elektroničkom oglasniku javne nabave u »Narodnim novinama«. Objave objavljene
sukladno odredbama stavka 2. ovoga članka smiju sadržavati samo one podatke koje
sadrže objave iz stavka 1. ovoga članka. U objavama se navodi datum slanja
objave Elektroničkom oglasniku javne nabave u »Narodnim novinama«.
(4) Pri objavljivanju objave elektroničkim putem mora se osigurati raspoloživost
sadržaja najmanje do isteka roka za dostavu zahtjeva za sudjelovanje ili do
isteka roka za dostavu ponude.
(5) Javni naručitelj obvezan je dostaviti objave Elektroničkom oglasniku
»Narodnih novina« bez odgode i neposredno primjenom odgovarajućih standardnih
obrazaca za objave.
(6) Dostavom se smatra stavljanje podataka o objavama i priopćenjima na
raspolaganje online postupkom. Objave i priopćenja dostavljaju se elektroničkim
putem, telefaksom ili poštom.
(7) Javni naručitelj obvezan je dokazati dan upućivanja objava i priopćenja. Ako
se podaci stavljaju na raspolaganje online, upućivanjem se smatra unošenje
podataka u online sustav.

*Ispravci objava*
Članak 33.

Javni naručitelj obvezan je objaviti ispravke na isti način kao i osnovnu
objavu, ako je potrebno ispraviti objave.

*Objava profila javnog naručitelja (kupca)*
Članak 34.

(1) Javni naručitelj može svoj profil, sukladno podacima iz Dodatka V. A ovoga
Zakona, objaviti na svojoj internetskoj adresi.
(2) Profil javnog naručitelja može sadržavati podatke iz prethodne
(informacijske) obavijesti, podatke o postupcima javne nabave koji su u tijeku,
planirane ugovore o javnoj nabavi, sklopljene ugovore o javnoj nabavi, poništene
postupke javne nabave, sve ostale informacije koje se odnose na neki postupak
javne nabave, ili potrebne informacije, kao što je služba za kontakt, broj
telefona ili telefaksa, poštanska adresa i adresa elektroničke pošte.

*Korištenje Jedinstvenog rječnika javne nabave (CPV) u objavama*
Članak 35.

(1) Javni naručitelj obvezan je u objavi i dokumentaciji za nadmetanje prilikom
opisa predmeta nabave služiti se oznakama i nazivima iz Jedinstvenog rječnika
javne nabave (CPV).
(2) Uvjete primjene Jedinstvenog rječnika javne nabave (CPV) propisuje Vlada
Republike Hrvatske Uredbom o uvjetima primjene Jedinstvenog rječnika javne
nabave (CPV).

*Objava prethodne (informacijske) obavijesti*
Članak 36.

(1) Javni naručitelj objavljuje, putem prethodne (informacijske) obavijesti u
Elektroničkom oglasniku javne nabave u »Narodnim novinama« ili na svom profilu
naručitelja (kupca), kako je opisano u Dodatku V. A:
1. kod ugovora o javnoj nabavi robe – podatke o grupama robe razvrstanima
sukladno oznakama i nazivima Jedinstvenog rječnika javne nabave (CPV) i
procijenjenoj ukupnoj vrijednosti svih ugovora ili okvirnih sporazuma koje javni
naručitelj namjerava sklopiti u idućih dvanaest mjeseci, ako njihova
procijenjena ukupna vrijednost iznosi najmanje 750.000 EUR,
2. kod ugovora o javnim uslugama – podatke o javnim uslugama sukladno
kategorijama i oznakama iz Dodatka II A ovoga Zakona i procijenjenoj ukupnoj
vrijednosti svih ugovora ili okvirnih sporazuma koje javni naručitelj namjerava
sklopiti u idućih dvanaest mjeseci, ako njihova procijenjena ukupna vrijednost
iznosi najmanje 750.000 EUR,
3. kod ugovora o javnim radovima – podatke o bitnim obilježjima ugovora ili
okvirnih sporazuma koje javni naručitelj namjerava sklopiti, ako njihova
procijenjena ukupna vrijednost iznosi najmanje 5.278.000 EUR.
(2) Prethodnu obavijest koja se odnosi na ugovore o javnoj nabavi robe i na
ugovore o javnim uslugama iz Dodatka II. A ovoga Zakona iz točaka 1. i 2. stavka
1. ovoga članka javni naručitelj obvezan je što prije dostaviti Europskoj
komisiji ili objaviti na profilu javnog naručitelja (kupca) nakon početka tekuće
financijske odnosno proračunske godine. Prethodnu obavijest koja se odnosi na
ugovore o javnim radovima iz točke 3. stavka 1. ovoga članka javni naručitelj je
obvezan što prije dostaviti Europskoj komisiji ili objaviti na profilu javnog
naručitelja (kupca) nakon donošenja odluke kojom se odobrava planiranje ugovora
o javnim radovima ili okvirnih sporazuma koje naručitelji namjeravaju sklopiti.
(3) Javni naručitelj šalje Europskoj komisiji obavijest o objavljivanju
prethodne (informacijske) obavijesti u skladu s formatom i detaljnim postupcima
za slanje obavijesti navedenim u točki 3. Dodatka VI. Na profilu javnog
naručitelja (kupca) navodi se datum odašiljanja objave Europskoj komisiji.
(4) Objavljivanje prethodne (informacijske) obavijesti obvezno je samo ako javni
naručitelj namjerava koristiti skraćene rokove za dostavu ponuda iz članka 43.
ovoga Zakona.
(5) Ovaj članak ne odnosi se na pregovaračke postupke bez prethodne objave.

*Obavijest o sklopljenim ugovorima, rezultatima natječaja i sklopljenim okvirnim
sporazumima*
Članak 37.

(1) Javni naručitelj obvezan je obavijest o svakom sklopljenom ugovoru o javnim
radovima, ugovoru o javnoj nabavi robe ili ugovoru o javnim uslugama te o svakom
rezultatu natječaja, primjenom standardnih obrazaca, najkasnije 48 dana od dana
donošenja odluke o odabiru, odnosno dana zaključenja natječaja, objaviti u
Elektroničkom oglasniku javne nabave u »Narodnim novinama«.
(2) Javni naručitelj obvezan je obavijest o svakom sklopljenom okvirnom
sporazumu, primjenom standardnih obrazaca, najkasnije 48 dana od dana sklapanja
okvirnog sporazuma, objaviti u Elektroničkom oglasniku javne nabave u »Narodnim
novinama«. Za javnog naručitelja ne postoji obveza davanja obavijesti o
ugovorima o javnim radovima, ugovorima o javnoj nabavi robe i ugovorima o javnim
uslugama koji su sklopljeni na temelju okvirnog sporazuma.
(3) Javni naručitelj obvezan je u Elektroničkom oglasniku javne nabave objaviti
obavijest o svakom ugovoru o javnim radovima, ugovoru o javnoj nabavi robe i
ugovoru o javnim uslugama koji je sklopljen na temelju dinamičkog sustava
nabave. Obavijesti se dostavljaju primjenom standardnih obrazaca:
– najkasnije 48 dana od dana donošenja odluke o odabiru za svaki ugovor, ili
– objedinjeno po tromjesečjima, najkasnije 48 dana nakon završetka tromjesečja.
(4) Kod ugovora o javnim uslugama iz Dodatka II. B ovoga Zakona javni naručitelj
obvezan je u obavijesti navesti slaže li se s objavljivanjem.
(5) Određeni podaci o sklopljenim ugovorima, rezultatima natječaja i sklopljenim
okvirnim sporazumima ne moraju se objaviti ako bi njihova objava smetala
provedbi zakona, bila protivna javnom interesu ili bi štetila opravdanim
poslovnim interesima javnih ili privatnih gospodarskih subjekata, ili ako bi
smetalo slobodnom i poštenom tržišnom natjecanju između gospodarskih subjekata.

Odjeljak 3.
ROKOVI

Odsjek 1.
ODREDBE O ROKOVIMA

*Računanje rokova*
Članak 38.

Na računanje rokova iz ovoga Zakona primjenjuju se odredbe sukladno zakonu kojim
se uređuje upravni postupak.

*Način određivanja i produženja rokova*
Članak 39.

(1) Javni naručitelj obvezan je odrediti rokove na način da gospodarski subjekti
na koje se ti rokovi odnose imaju dovoljno vremena za poduzimanje odgovarajućih
radnji.
(2) Rok za dostavu ponude kod ispravka ili izmjene objave o javnoj nabavi ili
dokumentacije za nadmetanje produžuje se ako ispravak ili izmjena ima značajan
utjecaj na izradu ponuda. O svakom produženju roka za dostavu ponuda dokazivo se
obavještavaju svi natjecatelji ili ponuditelji.
(3) Javni naručitelj obvezan je primjereno produžiti rok za dostavu zahtjeva za
sudjelovanje, odnosno rok za dostavu ponuda za elektronički dostavljene ponude,
ako server na koji se ti zahtjevi ili ponude trebaju dostaviti nije do trenutka
isteka odnosnog roka bio neprekidno spreman za zaprimanje. Produženje roka
dokazivo se priopćava svim natjecateljima ili ponuditeljima.

*Rokovi za dostavu dokumentacije za nadmetanje i dodatnih informacija*
Članak 40.

(1) U otvorenom postupku javne nabave:
1. dokumentacija za nadmetanje i dodatna dokumentacija gospodarskim se
subjektima šalje ili na drugi način stavlja na raspolaganje najkasnije u roku
šest dana od dana kada je zatražena, pod uvjetom da je zatražena pravodobno
prije krajnjeg roka za dostavu ponuda, osim ako javni naručitelj ne omogući
neograničen i potpun izravni pristup putem elektroničkih sredstava,
2. dodatne informacije vezane uz dokumentaciju za nadmetanje i dodatnu
dokumentaciju, uključujući i njezine ispravke ili izmjene, javni je naručitelj
obvezan dostaviti najkasnije šest dana prije krajnjeg roka za dostavu ponuda,
pod uvjetom da su zatražene pravodobno.
(2) U ograničenom postupku javne nabave, postupku natjecateljskog dijaloga i
pregovaračkom postupku javne nabave s prethodnom objavom:
1. javni naručitelj istodobno i u pisanom obliku poziva odabrane natjecatelje da
podnesu svoje ponude, da pregovaraju ili da sudjeluju u dijalogu,
2. javni naručitelj obvezan je dodatne informacije vezane uz specifikacije i
bilo koje popratne dokumente dostaviti najkasnije četiri dana prije krajnjeg
roka za dostavu ponuda, pod uvjetom da su zatražene pravodobno.
(3) Ako neki subjekt, osim javnog naručitelja, odgovoran za postupak javne
nabave raspolaže dokumentacijom za nadmetanje ili njezinim dijelom, u objavi se
navodi adresa na kojoj se dokumentacija može dobiti, krajnji rok za traženje
dokumentacije, iznos koji se treba platiti za dobivanje dokumentacije, ako je
zahtijevan, te način plaćanja. Javni naručitelj ili nadležni subjekt obvezan je
poslati dokumentaciju za nadmetanje ili ju staviti na raspolaganje gospodarskom
subjektu odmah po traženju i plaćanju cijene, ako je to uvjet.
(4) Ako dokumentacija za nadmetanje i dodatna dokumentacija ili dodatne
informacije, premda pravodobno zatraženi, nisu bilo iz kojih razloga dostavljeni
ili stavljeni na raspolaganje pravodobno, ili ako se ponude mogu sastaviti samo
nakon posjeta gradilištu ili nakon neposrednog pregleda dokumenata koji
potkrepljuju dokumentaciju za nadmetanje, rokovi za dostavu ponuda produžuju se
tako da svi zainteresirani gospodarski subjekti mogu biti upoznati sa svim
informacijama potrebnima za izradu ponude.

Odsjek 2.
REDOVNI ROKOVI ZA POSTUPKE JAVNE NABAVE

*Rokovi za dostavu ponude*
Članak 41.

(1) U otvorenom postupku javne nabave rok koji javni naručitelj određuje za
dostavu ponude iznosi najmanje 52 dana. Rok počinje teći od dana kada je
odaslana objava.
(2) U ograničenom postupku javne nabave rok koji javni naručitelj određuje za
dostavu ponude iznosi najmanje 40 dana. Rok počinje teći od dana kada je odaslan
poziv na dostavu ponude.
(3) Za postupke javne nabave čija je procijenjena vrijednost manja od iznosa
propisanih Uredbom o objavama i evidenciji javne nabave, za koje postoji obveza
objave na razini Europske zajednice, rok je za dostavu ponude:
– u otvorenom postupku najmanje 26 dana od dana kada je odaslana objava,
– u ograničenom postupku najmanje 20 dana od dana kada je odaslan poziv za
dostavu ponude.

*Rokovi za dostavu zahtjeva za sudjelovanje*
Članak 42.

(1) U ograničenom postupku javne nabave, u pregovaračkom postupku javne nabave s
prethodnom objavom i u natjecateljskom dijalogu rok koji javni naručitelj
određuje za dostavu zahtjeva za sudjelovanje iznosi najmanje 37 dana. Rok
počinje teći od dana kada je odaslana objava.
(2) Za postupke javne nabave čija je procijenjena vrijednost manja od iznosa
propisanih Uredbom o objavama i evidenciji javne nabave, za koje postoji obveza
objave na razini Europske zajednice, rok za dostavu zahtjeva za sudjelovanje
iznosi najmanje 20 dana od dana kada je odaslana objava.

Odsjek 3.
SKRAĆENI ROKOVI ZA POSTUPKE JAVNE NABAVE

*Skraćeni rokovi za dostavu ponude u postupku po prethodnoj (informacijskoj)
obavijesti*
Članak 43.

(1) Rok iz članka 41. stavka 1. i 2. ovoga Zakona može se skratiti na 36 dana,
ali ne na manje od 22 dana, ako je javni naručitelj najmanje 52 dana, ali
najviše dvanaest mjeseci prije trenutka odašiljanja objave, dostavio Narodnim
novinama na objavljivanje prethodnu obavijest sukladno odredbama članka 36.
ovoga Zakona.
(2) Prethodna obavijest mora sadržavati podatke navedene u Dodatku V. A ovoga
Zakona za objavu prethodne obavijesti, ako oni postoje u trenutku objavljivanja
prethodne obavijesti.

*Skraćeni rokovi za dostavu ponude i zahtjeva za sudjelovanje pri korištenju
elektroničkih sredstava*
Članak 44.

(1) Ako se objave sastavljaju i prenose elektronički u skladu s formatom i
postupcima za prijenos navedenima u točki 3. Dodatka VI., sljedeći rokovi mogu
se za sedam dana skratiti:
1. redovni rok ili skraćeni rok za dostavu ponude u otvorenom postupku javne
nabave i
2. rok za dostavu zahtjeva za sudjelovanje u ograničenom postupku javne nabave,
u pregovaračkom postupku javne nabave s prethodnom objavom i u natjecateljskom
dijalogu.
(2) Rokovi za dostavu ponude u otvorenom i ograničenom postupku javne nabave
mogu se skratiti za pet dana ako je javni naručitelj od dana objave poziva na
nadmetanje dokumentaciju za nadmetanje i svu ostalu dokumentaciju koja se odnosi
na postupak javne nabave slobodno, neposredno i u cijelosti elektronički stavio
na raspolaganje. U objavi se navodi internetska adresa na kojoj se nalazi ta
dokumentacija.
(3) Skraćenje rokova sukladno odredbama stavaka 1. i 2. ovoga članka može se
kumulirati.

*Skraćeni rokovi za dostavu zahtjeva za sudjelovanje i dostavu ponude zbog
žurnosti*
Članak 45.

Ako zbog žurnosti nije moguće održanje redovnih ili skraćenih rokova u
ograničenom postupku javne nabave i u pregovaračkom postupku javne nabave s
prethodnom objavom, javni naručitelj može predvidjeti sljedeće rokove:
1. najmanje 15 dana za dostavu zahtjeva za sudjelovanje u postupku javne nabave,
računajući od dana odašiljanja objave,
2. najmanje 10 dana za dostavu zahtjeva za sudjelovanje u postupku javne nabave,
računajući od dana odašiljanja objave, ako je objava izrađena elektronički
primjenom standardnih obrazaca i ako je dostavljena elektroničkim putem,
3. najmanje 10 dana za dostavu ponude u ograničenom postupku nabave, računajući
od dana kada je odaslan poziv na dostavu ponude, ako je objava izrađena
elektronički primjenom standardnih obrazaca i ako je dostavljena elektroničkim
putem.

Odjeljak 4.
SPOSOBNOST GOSPODARSKIH SUBJEKATA

Odsjek 1.
ISKLJUČENJE GOSPODARSKIH SUBJEKATA IZ SUDJELOVANJA U POSTUPKU JAVNE
NABAVE

*Razlozi isključenja*
Članak 46.

(1) Javni naručitelj obvezan je isključiti gospodarske subjekte iz sudjelovanja
u postupku javne nabave:
1. ako je gospodarskom subjektu ili osobi ovlaštenoj za zastupanje gospodarskog
subjekta izrečena pravomoćna osuđujuća presuda za kaznena djela zbog
sudjelovanja u zločinačkoj organizaciji, korupciji, prijevari i pranju novca,
odnosno odgovarajuća kaznena djela prema propisima zemlje sjedišta gospodarskog
subjekta, te
2. ako gospodarski subjekt nije ispunio obvezu plaćanja svih dospjelih poreznih
obveza i obveza za mirovinsko i zdravstveno osiguranje, i drugih državnih
davanja.
(2) Javni naručitelj, ako je to odredio kao uvjet sposobnosti, mora isključiti
gospodarske subjekte iz sudjelovanja u postupku javne nabave:
1. ako je pokrenut stečajni postupak, osim u slučaju postojanja pravomoćnog
rješenja o potvrdi stečajnog plana, ili ako se gospodarski subjekt nalazi u
postupku likvidacije (ili sličnom postupku prema nacionalnim zakonodavstvima
zemlje sjedišta gospodarskog subjekta),
2. ako je gospodarski subjekt u postupku obustavljanja poslovne djelatnosti ili
ju je već obustavio,
3. ako je gospodarski subjekt ili osoba ovlaštena za zastupanje gospodarskog
subjekta pravomoćno kažnjena za profesionalni propust,
4. ako je gospodarski subjekt učinio profesionalni propust koji javni naručitelj
može dokazati na bilo koji način, te
5. ako gospodarski subjekt nije dostavio dokaz o sposobnosti, odgovarajući dokaz
o sposobnosti, odnosno ako je dostavio neistinit dokaz.

Odsjek 2.
UVJETI I DOKAZI SPOSOBNOSTI

*Utvrđivanje trenutka postojanja sposobnosti*
Članak 47.

Sposobnost mora postojati najkasnije:
1. u trenutku otvaranja ponude u otvorenom postupku javne nabave,
2. u trenutku poziva na dostavu ponuda u ograničenom postupku javne nabave i u
pregovaračkom postupku,
3. u trenutku predaje natječajnih radova u otvorenom natječaju,
4. u trenutku poziva na predaju natječajnih radova u ograničenom natječaju,
5. u određenom trenutku kod okvirnih sporazuma, ovisno o odabranoj vrsti
postupka javne nabave za sklapanje okvirnog sporazuma sukladno odredbama točaka
1. i 2. ovoga članka, kao i u trenutku isteka roka za dostavu ponude kod
ponovljenog poziva na nadmetanje,
6. u trenutku dopuštenja sudjelovanja u dinamičkom sustavu nabave kao i u
trenutku isteka roka za dostavu ponude pri posebnom pozivu na dostavu ponude
sukladno odredbama članka 104. ovoga Zakona, te
7. u trenutku poziva na dostavu ponude kod natjecateljskog dijaloga.

*Uvjeti sposobnosti*
Članak 48.

(1) Javni naručitelj obvezan je u postupku javne nabave odrediti uvjete za
pravnu i poslovnu sposobnost te uvjete nekažnjavanja, a uvjete za financijsku i
gospodarsku sposobnost gospodarskog subjekta obvezan je odrediti sukladno
odredbi članka 51. stavka 1. ovoga Zakona.
(2) U postupku javne nabave javni naručitelj može po potrebi odrediti uvjete:
1. za financijsku i gospodarsku sposobnost gospodarskog subjekta sukladno
odredbi članka 51. stavka 2. ovoga Zakona i
2. za tehničku i stručnu sposobnost gospodarskog subjekta.
(3) Dokazi i njihovi vrijednosni pokazatelji, koje javni naručitelj određuje u
svrhu utvrđivanja sposobnosti gospodarskog subjekta, mogu se zahtijevati samo u
mjeri opravdanoj predmetom nabave i procijenjenom vrijednošću nabave. Pritom
javni naručitelj mora uvažavati opravdane interese gospodarskog subjekta za
zaštitu njegovih tehničkih ili poslovnih tajni.
(4) Radi utvrđivanja sposobnosti gospodarskog subjekta javni naručitelj može
tražiti samo one dokaze o sposobnosti koji su navedeni u odredbama ovoga Zakona.
(5) U slučaju nuđenja zajedničke ponude, svi članovi zajednice ponuditelja
obvezni su pojedinačno dokazati uvjete iz stavka 1. ovoga članka.
(6) Republika Hrvatska obavještava Europsku komisiju o tijelima nadležnima za
izdavanje dokumenata kojima se dokazuje postojanje odgovarajuće sposobnosti
gospodarskog subjekta sukladno ovome Zakonu. Takvo obavještavanje nije u
suprotnosti s propisima o zaštiti podataka.

*Dokaz pravne i poslovne sposobnosti*
Članak 49.

(1) Javni naručitelj obvezan je od gospodarskog subjekta, kao dokaz postojanja
odgovarajuće pravne i poslovne sposobnosti, zahtijevati:
1. ispravu o upisu u poslovni, sudski (trgovački), strukovni, obrtni ili drugi
odgovarajući registar, odnosno ovjerenu izjavu ili odgovarajuću potvrdu kojom
dokazuje da nije pokrenut stečajni postupak, da se ne nalazi u postupku
likvidacije odnosno da nije u postupku obustavljanja poslovne djelatnosti ili da
je nije već obustavio, ili
2. dokaz o posjedovanju određenog ovlaštenja, suglasnosti i slično koji su
gospodarskom subjektu potrebni u zemlji sjedišta za obavljanje djelatnosti
povezane s predmetom nabave, ili ispravu o članstvu u određenoj strukovnoj
organizaciji koja je u zemlji sjedišta gospodarskog subjekta potrebna za
obavljanje djelatnosti povezane s predmetom nabave.
(2) Ako se dokazi iz stavka 1. ovoga članka ne izdaju u zemlji sjedišta
gospodarskog subjekta, javni naručitelj može zahtijevati odgovarajuću izjavu
gospodarskog subjekta s ovjerom potpisa kod nadležnog tijela.
(3) Dokaz pravne i poslovne sposobnosti ne smije biti stariji od šest mjeseci do
dana slanja objave.

*Dokaz o nekažnjavanju*
Članak 50.

(1) Javni naručitelj obvezan je od gospodarskog subjekta zahtijevati dokaz da
gospodarskom subjektu ili osobi ovlaštenoj za zastupanje gospodarskog subjekta
nije izrečena pravomoćna osuđujuća presuda za kaznena djela zbog sudjelovanja u
zločinačkoj organizaciji, korupciji, prijevari i pranju novca, odnosno
odgovarajuća kaznena djela prema propisima zemlje sjedišta gospodarskog subjekta
sukladno posebnim propisima zemlje sjedišta gospodarskog subjekta.
(2) Javni naručitelj može od gospodarskog subjekta kao dokaz da gospodarski
subjekt ili osoba ovlaštena za zastupanje gospodarskog subjekta nije pravomoćno
kažnjena za profesionalni propust ili da nije učinio profesionalni propust, te
zahtijevati dokaze sukladno posebnim propisima zemlje sjedišta gospodarskog
subjekta.
(3) Dokaz o nekažnjavanju ne smije biti stariji od 30 dana do dana slanja
objave.

*Dokaz financijske i gospodarske sposobnosti*
Članak 51.

(1) Javni naručitelj obvezan je, kao dokaz da ne postoje razlozi isključenja iz
odredbe članka 46. stavka 1. točke 2. ovoga Zakona, zahtijevati potvrdu porezne
uprave o stanju duga ili istovrijedne isprave nadležnih tijela zemlje sjedišta
gospodarskog subjekta, koja ne smije biti starija od 30 dana do dana slanja
objave.
(2) Uz dokaz iz stavka 1. ovoga članka, javni naručitelj kao dokaz financijske i
gospodarske sposobnosti može zahtijevati jedan ili više sljedećih dokaza:
1. bilancu, račun dobiti i gubitka, odnosno odgovarajući financijski izvještaj,
ako je njihovo objavljivanje propisano u zemlji sjedišta gospodarskog subjekta,
2. dokument izdan od bankarskih ili drugih financijskih institucija kojim se
dokazuje solventnost gospodarskog subjekta,
3. jamstvo za pokriće osiguranja odgovornosti iz djelatnosti,
4. izjavu o solidarnoj odgovornosti zajedničkih ponuditelja,
5. izvješće ili izjavu o ukupnom prihodu gospodarskog subjekta i, po potrebi, o
ostvarenom prihodu gospodarskog subjekta za područje njegove djelatnosti u koje
spada predmetna nabava, i to za razdoblje od jedne do najviše do tri posljednje
dostupne financijske godine, ili za kraće razdoblje djelatnosti u slučaju da
gospodarski subjekt ne posluje u tom razdoblju.
(3) Gospodarski subjekt može dokazati financijsku i gospodarsku sposobnost i
pomoću drugoga dokaza, različitog od onoga koji je tražio javni naručitelj, ako
zatraženi dokaz ne može biti dostavljen iz opravdanog razloga i ako dostavljeni
dokaz ima istu dokaznu snagu kao i traženi.
(4) Javni naručitelj obvezan je u objavi o javnoj nabavi navesti koje dokaze iz
ovog članka zahtijeva, te mogućnost dokazivanja sposobnosti u smislu stavka 3.
ovoga članka i pomoću drugog dokaza.

*Dokaz tehničke i stručne sposobnosti*
Članak 52.

(1) Javni naručitelj može, kao dokaz tehničke i stručne sposobnosti, ovisno o
vrsti, količini ili opsegu i namjeni predmeta nabave, zahtijevati dokaze iz
ovoga članka.
(2) Ako javni naručitelj zahtijeva dokaz o uredno ispunjenim ugovorima, taj se
dokaz podnosi u obliku popisa (iz stavka 4. točka 1., stavka 5. točka 1. i
stavka 6. točka 1. ovoga članka), popraćenog potvrdama o urednom ispunjenju
ugovora koju daje druga ugovorna strana iz navedenih ugovora. U slučaju da se
takva potvrda iz objektivnih razloga ne može dobiti od ugovorne strane koja nije
javni naručitelj iz članka 2. ovoga Zakona, vrijedi izjava gospodarskog subjekta
o uredno izvršenim ugovorima, uz predočenje dokaza da je potvrda zatražena.
(3) Potvrda o uredno ispunjenim ugovorima mora sadržavati sljedeće podatke:
1. naziv i sjedište ugovornih strana,
2. predmet ugovora,
3. vrijednost ugovora,
4. vrijeme i mjesto ispunjenja ugovora,
5. navod o uredno ispunjenim ugovorima.
(4) Kod ugovora o javnoj nabavi robe javni naručitelj može, u svrhu dokazivanja
tehničke i stručne sposobnosti, zahtijevati sljedeće dokaze:
1. popis značajnih isporuka izvršenih u posljednje tri godine,
2. izjavu o opisu tehničkih postrojenja i mjerama gospodarskog subjekta za
osiguranje kvalitete, te o istraživačkim i pokusnim mogućnostima koje
gospodarski subjekt ima,
3. popis tehničkih stručnjaka ili tehničkih odjela, neovisno o tome pripadaju li
oni gospodarskom subjektu, i to posebno onih kojima je povjerena kontrola
kvalitete,
4. potvrde koje izdaju nadležni instituti ili tijela za kontrolu kvalitete, a
kojima se potvrđuje da na odgovarajući način točno označena roba odgovara
određenim specifikacijama ili normama,
5. izjavu gospodarskog subjekta o prihvaćanju postupka kontrole robe složenije
vrste ili robe koja iznimno treba služiti nekoj posebnoj svrsi, koju provodi
javni naručitelj ili u njegovo ime nadležno tijelo zemlje sjedišta gospodarskog
subjekta, a koja se odnosi na proizvodne kapacitete gospodarskog subjekta i, ako
je potrebno, na način izrade studija i istraživanja, te na mjere za kontrolu
kvalitete koje koristi gospodarski subjekt,
6. izjavu gospodarskog subjekta da raspolaže osobama koje posjeduju strukovnu
sposobnost, stručno znanje i iskustvo potrebno za poslove postavljanja i
instalacije robe koja se nabavlja.
(5) Kod ugovora o javnim radovima javni naručitelj može, u svrhu dokazivanja
tehničke i stručne sposobnosti, zahtijevati sljedeće dokaze:
1. popis izvedenih radova u posljednjih pet godina,
2. popis tehničkih stručnjaka ili tehničkih odjela, neovisno o tome pripadaju li
oni gospodarskom subjektu, i to posebno onih kojima je povjerena kontrola
kvalitete,
3. ispravu kojom se dokazuje obrazovanje i potvrdu o strukovnoj sposobnosti
osoba odgovornih za izvođenje radova,
4. izjavu gospodarskog subjekta o mjerama upravljanja zaštitom okoliša koje će
gospodarski subjekt primjenjivati prilikom izvođenja radova, ako je riječ o
javnim radovima, čija vrsta opravdava odgovarajući zahtjev javnog naručitelja za
primjenom takvih mjera,
5. izjavu gospodarskog subjekta iz koje je razvidno kojim građevinskim
strojevima i kojom tehničkom opremom gospodarski subjekt raspolaže u svrhu
izvršenja ugovora,
6. izjavu gospodarskog subjekta o prosječnom godišnjem broju radnika i broju
njegovih rukovoditelja u posljednje tri godine,
7. izjavu gospodarskog subjekta o dijelu ugovora koji namjerava ustupiti
podizvođačima,
8. izjavu gospodarskog subjekta da raspolaže osobama koje posjeduju strukovnu
sposobnost, stručno znanje i iskustvo potrebno za izvršavanje radova.
(6) Kod ugovora o javnim uslugama javni naručitelj može, u svrhu dokazivanja
tehničke i stručne sposobnosti, zahtijevati sljedeće dokaze:
1. popis značajnih usluga pruženih u posljednje tri godine,
2. izjavu o opisu tehničkih postrojenja i mjerama gospodarskog subjekta za
osiguranje kvalitete, te o istraživačkim i pokusnim mogućnostima koje
gospodarski subjekt ima,
3. popis tehničkih stručnjaka ili tehničkih odjela, neovisno o tome pripadaju li
oni gospodarskom subjektu, i to posebno o onih kojima je povjerena kontrola
kvalitete,
4. izjavu gospodarskog subjekta o prihvaćanju postupka kontrole usluga složenije
vrste ili usluga koje iznimno trebaju služiti nekoj posebnoj svrsi, koju provodi
javni naručitelj ili u njegovo ime nadležno tijelo zemlje sjedišta gospodarskog
subjekta, a koja se odnosi na tehničke kapacitete pružatelja usluga i, ako je
potrebno, na način izrade studija i istraživanja, te na mjere za kontrolu
kvalitete koje koristi gospodarski subjekt,
5. ispravu kojom se dokazuje obrazovanje i potvrdu o strukovnoj sposobnosti
osoba odgovornih za pružanje usluga,
6. izjavu gospodarskog subjekta o mjerama upravljanja zaštitom okoliša i mjerama
energetske učinkovitosti koje će gospodarski subjekt primjenjivati prilikom
pružanja usluga, ako je riječ o uslugama čija vrsta opravdava odgovarajući
zahtjev javnog naručitelja za primjenom takvih mjera,
7. izjavu gospodarskog subjekta iz koje je razvidno kojim uređajima i kojom
tehničkom opremom gospodarski subjekt raspolaže u svrhu izvršenja ugovora,
8. izjavu gospodarskog subjekta o prosječnom godišnjem broju radnika i broju
njegovih rukovoditelja u posljednje tri godine,
9. izjavu gospodarskog subjekta o dijelu ugovora koji namjerava ustupiti
podizvođačima,
10. izjavu gospodarskog subjekta da raspolaže osobama koje posjeduju strukovnu
sposobnost, stručno znanje i iskustvo potrebno za izvršavanje usluga.

*Dokaz sposobnosti drugih gospodarskih subjekata i zajednica ponuditelja*
Članak 53.

Gospodarski subjekt ili zajednica ponuditelja mogu se, u svrhu dokazivanja
sposobnosti, koristiti kapacitetima drugih gospodarskih subjekata, bez obzira na
međusobni pravni odnos. U tom slučaju gospodarski subjekt mora dokazati javnom
naručitelju da će imati na raspolaganju resurse nužne za ispunjenje ugovora o
javnoj nabavi.

*Norme osiguranja kvalitete i norme upravljanja okolišem*
Članak 54.

(1) Javni naručitelj može od gospodarskog subjekta zahtijevati dokaz o
pridržavanju određene norme za osiguranje kvalitete. Kao dokaz služi isprava
neovisnog tijela koje se poziva na postupke osiguranja kvalitete koji
zadovoljavaju odgovarajuće europske norme, a koju je potvrdilo ovlašteno tijelo,
sukladno europskim normama certificiranja. Naručitelji priznaju istovrijedne
potvrde tijela s poslovnim nastanom u drugim državama članicama. Javni
naručitelj mora prihvatiti istovrijedne dokaze o mjerama za osiguranje kvalitete
i u drugom obliku.
(2) Ukoliko javni naručitelj, u slučajevima navedenim u članku 52. stavku 5.
točki 4. i stavku 6. točki 6. ovoga Zakona, zahtijeva od gospodarskog subjekta
potvrdu (certifikat) o usklađenosti gospodarskog subjekta sa određenim normama
upravljanja okolišem koju izdaje neovisno tijelo poziva se na Program Zajednice
o ekološkom upravljanju i reviziji (EMAS) ili na norme upravljanja okolišem
utemeljene na odgovarajućim hrvatskim, europskim ili međunarodnim normama.
Naručitelji priznaju istovrijedne potvrde tijela s poslovnim nastanom u drugim
državama članicama. Javni naručitelj mora prihvatiti istovrijedne dokaze o
mjerama upravljanja okolišem.

Odjeljak 5.
DOKUMENTACIJA ZA NADMETANJE

Odsjek 1.
OPĆE ODREDBE O DOKUMENTACIJI ZA NADMETANJE

*Način pripreme dokumentacije za nadmetanje*
Članak 55.

(1) U dokumentaciji za nadmetanje određuju se zahtjevi koji se odnose na oblik
ponude, sadržaj ponude, rok valjanosti ponude, cijenu ponude, tehničke
specifikacije (opise predmeta nabave), ugovorne odredbe i dokaze koje su
gospodarski subjekti obvezni dostaviti uz ponudu u svrhu ispunjavanja uvjeta
sposobnosti iz članka 48. ovoga Zakona.
(2) Dokumentacija za nadmetanje mora biti izrađena na način da omogući
usporedivost ponuda, te da se cijene mogu izračunati bez preuzimanja
neuobičajenih rizika i utvrditi bez opsežnih predradnji ponuditelja.
(3) Ako je javni naručitelj podijelio predmet nabave na grupe ili dijelove,
dokumentacija za nadmetanje mora se izraditi na način da ponuditelj može
odrediti cijenu za grupe ili dijelove ponude.
(4) Dokumentacija za nadmetanje mora se izraditi na način da ponuditelj može
oblikovati ponudbene cijene za alternativne ponude kada su one predviđene za
ukupnu nabavu ili za grupe ili dijelove predmeta nabave.
(5) Javni naručitelj može u dokumentaciji za nadmetanje navesti tijela od kojih
natjecatelj ili ponuditelj može dobiti pravovaljanu informaciju o obvezama
vezanima uz poreze, zaštitu okoliša, energetsku učinkovitost, odredbe o zaštiti
na radu i o radnim uvjetima koje su na snazi na području na kojem će se
obavljati radovi ili pružati usluge i koje će biti primjenjive na radove koji se
izvode na licu mjesta ili na usluge koje će se pružati za vrijeme trajanja
ugovora.
(6) U slučajevima dostave informacija iz stavka 5. ovoga članka javni naručitelj
zahtijeva od ponuditelja i natjecatelja da navedu da su pri sastavljanju ponude
uzeli u obzir obveze vezane uz odredbe o zaštiti pri zapošljavanju i odredbe o
radnim uvjetima koje su na snazi na mjestu gdje će se izvoditi radovi ili na
kojem će se pružati usluge. Ova odredba ne dovodi u pitanje primjenu odredaba
koje se tiču razmatranja neuobičajeno niskih ponuda.
(7) Prije započinjanja postupka javne nabave javni naručitelji mogu, koristeći
se tehničkom konzultacijom, tražiti ili prihvatiti savjet koji se može
iskoristiti u pripremi predviđenih specifikacija, ali takav savjet ne smije
imati učinak sprječavanja tržišnog natjecanja.
(8) Sadržaj dokumentacije za nadmetanje propisuje Vlada Republike Hrvatske
Uredbom o načinu izrade i postupanju s dokumentacijom za nadmetanje i ponudama.

*Troškovi izrade dokumentacije za nadmetanje*
Članak 56.

U postupku javne nabave javni naručitelj može od gospodarskog subjekta
zahtijevati naknadu troškova za izradu dokumentacije za nadmetanje (za papir,
ispis, umnožavanje, za nosač podataka), kao i naknadu mogućih poštanskih
troškova.

*Dostava dokumentacije za nadmetanje*
Članak 57.

(1) U postupcima javne nabave svakom se zainteresiranom gospodarskom subjektu i
svakom natjecatelju pozvanom na dostavu ponude daje mogućnost da pod jednakim
uvjetima dobije na uvid svu dokumentaciju potrebnu za izradu ponude, da izradi
preslike ili da je otkupi ako je to predviđeno.
(2) Na dostavu dokumentacije za nadmetanje u otvorenom postupku javne nabave
primjenjuje se odredba članka 40. stavka 1. ovoga Zakona.
(3) U ograničenom postupku javne nabave, pregovaračkom postupku javne nabave i
natjecateljskom dijalogu dokumentacija za nadmetanje dostavlja se s pozivom na
dostavu ponude, ili se dokumentacija za nadmetanje istodobno s odgovarajućom
obavijesti stavlja na raspolaganje elektroničkim putem.
(4) Podaci o gospodarskim subjektima koji zatraže uvid u dokumentaciju ili
otkupe dokumentaciju čuvaju se kao tajna.
(5) Ako su za vrijeme roka za dostavu ponuda potrebne izmjene ili ispravci
dokumentacije za nadmetanje, ona se mijenja ili ispravlja, a ako je potrebno
mijenja se ili ispravlja i objava, a rok za dostavu ponuda po potrebi se
odgovarajuće produžuje.
(6) Javni naručitelj obvezan je osigurati pravodobnu dostupnost izmjena i
ispravaka svim gospodarskim subjektima.

*Kriteriji za odabir ponude*
Članak 58.

(1) Kriteriji na kojima javni naručitelj temelji odabir ponude jesu:
a) u slučaju ekonomski najpovoljnije ponude sa stajališta javnog naručitelja,
kriteriji vezani uz predmet određenog ugovora o javnoj nabavi, kao što su:
kvaliteta, cijena, tehničko dostignuće, estetske, funkcionalne i ekološke
osobine, operativni troškovi, ekonomičnost, servisiranje nakon prodaje i
tehnička pomoć, datum isporuke i rokovi isporuke ili rokovi završetka radova i
slično, ili
b) najniža cijena.
(2) Ako se odabire na temelju kriterija ekonomski najpovoljnije ponude, javni
naručitelj u objavi ili u dokumentaciji za nadmetanje, odnosno u opisnoj
dokumentaciji u slučaju natjecateljskog dijaloga, navodi sve kriterije za odabir
ponude, čiju primjenu predviđa, u odnosu na relativno značenje koji im pridaje.
Značenje kriterija može se izraziti određivanjem niza vrijednosti s
odgovarajućim maksimalnim rasponom.
(3) Ako prema mišljenju javnog naručitelja iz dokazivih razloga nije moguće
utvrditi kriterije za odabir na temelju ekonomski najpovoljnije ponude u odnosu
na relativno značenje koji im se pridaje, javni naručitelj u objavi i/ili u
dokumentaciji za nadmetanje ili opisnoj dokumentaciji u slučaju natjecateljskog
dijaloga navodi sve kriterije za odabir ponude, čiju primjenu predviđa, po
redoslijedu – od najvažnijeg do najmanje važnog.
(4) Naručitelj je obvezan sastaviti izvješće o razlozima primjene kriterija za
odabir na temelju ekonomski najpovoljnije ponude u odnosu na relativno značenje,
te ukoliko je moguće odrediti njihovu razmjernu vrijednost u ukupnom sustavu
vrednovanja i način izračuna.
(5) Kriteriji odabira ne smiju utjecati na primjenu odredaba kojima je propisana
novčana naknada za određene usluge, a pri nabavi robe ne smiju utjecati na
primjenu odredaba kojima su propisane fiksne cijene.

*Podizvođači i podisporučitelji*
Članak 59.

Javni naručitelj može u postupku javne nabave zatražiti od ponuditelja da u
ponudi naznači dio koji će izvršiti podizvođač/podisporučitelj i podatke o
podizvođaču/podisporučitelju. Te naznake ne utječu na odgovornost ponuditelja.

*Vrste jamstava*
Članak 60.

Vrste jamstava jesu:
1. jamstvo za ozbiljnost ponude – to je jamstvo za slučaj odustajanja
ponuditelja od svoje ponude u roku njezine valjanosti, odnosno dostavljanja
neistinitih ili neodgovarajućih dokaza o sposobnosti,
2. jamstvo za uredno ispunjenje ugovora – to je jamstvo za slučaj povrede
određenih ugovornih obveza,
3. jamstvo za preplatu – to je jamstvo za slučaj povrata preplate (kod povrata
avansa, obročnog plaćanja ili isplata po planu),
4. jamstvo za otklanjanje nedostataka u jamstvenom roku – to je jamstvo za
slučaj da nalogoprimac u jamstvenom roku ne ispuni obveze otklanjanja
nedostataka koje ima po osnovi jamstva ili s naslova naknade štete,
5. jamstvo za pokriće osiguranja odgovornosti iz djelatnosti – to je jamstvo za
otklanjanje štete koja može nastati u svezi s obavljanjem određene djelatnosti.

*Jamstvo za ozbiljnost ponude*
Članak 61.

(1) Ako javni naručitelj zahtijeva jamstvo za ozbiljnost ponude, obvezan je u
dokumentaciji za nadmetanje utvrditi visinu jamstva u apsolutnom iznosu. Jamstvo
za ozbiljnost ponude, osim u opravdanim slučajevima, ne može iznositi više od 5%
procijenjene vrijednosti nabave.
(2) U dokumentaciji za nadmetanje javni naručitelj obvezan je navesti da se u
ponudi mora dostaviti dokaz o pologu jamstva za ozbiljnost ponude i da je
nedostatak takva dokaza neotklonjiv nedostatak.
(3) Jamstvo za ozbiljnost ponude mora se vratiti najkasnije 14 dana nakon
donošenja odluke o odabiru ili nakon poništenja postupka javne nabave, ako je
neiskorišteno. Ako se odluka o odabiru ne donese unutar propisanog roka za
donošenje odluke, jamstvo za ozbiljnost ponude vraća se najkasnije 14 dana nakon
isteka roka za donošenje odluke o odabiru, osim ako je javni naručitelj tražio
produženje važenja jamstva sukladno traženom produženju roka valjanosti ponude.
(4) Jamstvo za ozbiljnost ponude mora se bez odgode vratiti ako se ponuda ne
razmatra pri odabiru.

*Programi subvencionirane stanogradnje*
Članak 62.

(1) Za ugovore o javnim radovima koji se odnose na projektiranje i izgradnju u
sklopu subvencioniranih programa stanogradnje, a čija veličina i složenost te
procijenjeno trajanje potrebnih radova zahtijeva da se planiranje od početka
temelji na suradnji između predstavnika naručitelja, stručnjaka i izvođača
radova odgovornog za izvođenje radova, naručitelj može propisati poseban
postupak nabave za odabir najpovoljnijeg izvođača radova kojeg bi se uključilo u
tim.
(2) Javni naručitelj obvezan je u objavi i dokumentaciji za nadmetanje što
točnije opisati radove koji se trebaju izvršiti kako bi zainteresiranim
gospodarskim subjektima omogućio uvid u sve uvjete i okolnosti nužne za izradu
ponude. U objavi i dokumentaciji za nadmetanje naručitelj, u skladu s uvjetima
sposobnosti, navodi stručne, tehničke, ekonomske i financijske uvjete koje
natjecatelj mora zadovoljiti.
(3) Ukoliko javni naručitelj propiše postupak iz stavka 1. ovoga članka, obvezan
je pridržavati se odredaba ovoga Zakona o načelima javne nabave, objavama o
javnoj nabavi, rokovima, načinu dostavljanja informacija, obvezi dokumentiranja
i sposobnosti gospodarskih subjekata.

Odsjek 2.
POSEBNE ODREDBE O DOKUMENTACIJI ZA NADMETANJE

*Odredbe o elektroničkoj dostavi ponuda*
Članak 63.

(1) Dopustivost dostave ponuda elektroničkim putem objavljuje se najkasnije u
dokumentaciji za nadmetanje. Ako javni naručitelj izrijekom nije dopustio
dostavu ponuda elektroničkim putem, ona nije dopuštena.
(2) Ako je dostava ponuda elektroničkim putem dopuštena, javni naručitelj u
dokumentaciji za nadmetanje navodi dostavlja li se ponuda isključivo
elektroničkim putem ili se ta ista dostavlja i u papirnatom obliku.

*Komunikacijski putovi*
Članak 64.

(1) Javni naručitelj obvezan je najkasnije u dokumentaciji za nadmetanje
odrediti jedan ili više komunikacijskih putova za elektroničko dostavljanje
ponuda na način koji nije diskriminirajući i objaviti adresu elektroničke pošte
na koju se ponude dostavljaju.
(2) Alati koji će se koristiti u komunikaciji putem elektroničkih sredstava, kao
i njihove tehničke značajke, moraju biti nediskriminirajući, općedostupni i
interoperativni s proizvodima informacijske i komunikacijske tehnologije u općoj
uporabi.
(3) Komunikacijski putovi iz stavka 1. ovoga članka moraju jamčiti uspješnu i
dokazivu razmjenu elektroničkih dokumenata između javnog naručitelja i
ponuditelja.

*Formati dokumenata*
Članak 65.

(1) Javni naručitelj obvezan je formate dokumenata u kojima se mogu izraditi
ponude ili dijelovi ponuda odrediti na nediskriminirajući način i objaviti ih
najkasnije u dokumentaciji za nadmetanje.
(2) Za ponude koje se izrađuju u jednom dokumentu i za glavne dijelove ponude
smiju se propisati samo formati dokumenata koji se mogu potpisati naprednim
elektroničkim potpisom.

*Kriptološka zaštita*
Članak 66.

(1) Javni naručitelj obvezan je najkasnije u dokumentaciji za nadmetanje
objaviti dopuštene postupke kriptološke zaštite koji se primjenjuju na ponudu.
(2) Za kriptološku zaštitu iz stavka 1. ovoga članka koriste se kriptološke
metode koje jamče dovoljnu sigurnosnu razinu.

Odsjek 3.
PREDMET NABAVE

*Vrste opisa predmeta nabave*
Članak 67.

(1) Opis predmeta nabave može biti konstruktivan, funkcionalan ili kombinacija
obaju opisa.
(2) Pri konstruktivnom opisu predmeta nabave, predmet se nabave raščlanjuje
prema dijelovima predmeta nabave u troškovniku predmeta nabave.
(3) Pri funkcionalnom opisu predmeta nabave, predmet se nabave opisuje na način
određivanja izvedbenih ili funkcionalnih zahtjeva.

*Opis predmeta nabave*
Članak 68.

(1) Javni naručitelj mora jasno, razumljivo i nedvojbeno opisati predmet nabave
kako bi ponuditelji mogli ponuditi robu, usluge i radove usporedive po vrsti,
kvaliteti i cijeni, te po drugim potrebnim svojstvima i uvjetima.
(2) Pri konstruktivnom opisu predmeta nabave predmet se nabave opisuje jasno,
potpuno i neutralno, na način koji osigurava usporedivost ponuda. Konstruktivan
opis predmeta nabave sadrži tehničke specifikacije, a u slučaju potrebe
nadopunjava se planovima, crtežima, modelima, probama, uzorcima i slično.
(3) Pri funkcionalnom opisu predmeta nabave tehničke specifikacije moraju cilj
nabave opisati točno i neutralno, tako da su prepoznatljivi svi uvjeti i
okolnosti za izradu ponude. Iz opisa predmeta nabave mora biti prepoznatljiva
svrha predmeta nabave i zahtjevi koji se postavljaju za predmet nabave u
tehničkom, gospodarskom, oblikovnom i funkcionalnom pogledu, na način koji
osigurava usporedivost ponuda u pogledu izvedbenih ili funkcionalnih zahtjeva
koje je naručitelj postavio. Izvedbeni i funkcionalni zahtjevi moraju se
precizirati na način da natjecatelji i ponuditelji dobiju jasnu predodžbu o
predmetu ugovora i da javni naručitelj može sklopiti ugovor. Funkcionalni opis
predmeta nabave mora sadržavati tehničke specifikacije te planove, crteže,
modele, probe, uzorke i slično, ako javni naručitelj njima raspolaže.
(4) Opis predmeta nabave i postavljanje zadataka ne smije pogodovati određenom
ponuditelju.
(5) Zahtjevi postavljeni za predmet nabave uključuju po mogućnosti, zahtjeve
glede ekološkog ili/i energetski učinkovitog aspekta nabave. U opisu predmeta
nabave po potrebi se navode i specifikacije za isporuku ekoloških i/ili
energetski učinkovitih proizvoda ili za obavljanje nabave u okviru ekoloških
i/ili energetski učinkovitih postupaka, ako je to tehnički ili tržišno moguće.
(6) Pri izradi opisa predmeta nabave i pri postavljanju zahtjeva unose se i svi
mogući čimbenici povezani s predmetom nabave koji su imali, imaju ili će imati
učinak na troškove (npr. pogonski poslovi i poslovi održavanja, servisiranje,
potrebno skladištenje zamjenskih dijelova, zbrinjavanje otpada, troškovi
energije ili energenata), ako su njihovi troškovi jedan od kriterija za
donošenje odluke o odabiru.
(7) U opisu predmeta nabave i postavljanju zahtjeva navode se sve okolnosti (npr.
mjesto izvršenja, rokovi izvršenja ili posebni zahtjevi u pogledu načina
izvršavanja predmeta nabave) koje su značajne za izvršenje predmeta nabave, a
time i za izradu ponude. Isto vrijedi i za posebne otežavajuće ili olakšavajuće
okolnosti.
(8) U opisu predmeta nabave i postavljanju zahtjeva javni naručitelj navodi koje
uzorke, opise i fotografije proizvoda koji se isporučuju ponuditelji moraju
dostaviti uz ponudu, a čija se istinitost na zahtjev javnog naručitelja mora
dokazati.

*Podjela predmeta nabave*
Članak 69.

(1) Predmet nabave može biti podijeljen na temelju gospodarskih i tehničkih
kriterija na grupe ili dijelove predmeta nabave prema granama gospodarstva,
strukovnim područjima, vrsti, količini, mjestu i vremenu isporuke.
(2) Ako javni naručitelj podijeli predmet nabave na grupe ili dijelove, onda sve
grupe ili dijelovi tog predmeta nabave moraju biti naznačeni u dokumentaciji za
nadmetanje. U tom se slučaju ponuditelju mora omogućiti da ponudi pojedine grupe
ili dijelove predmeta nabave.
(3) Javni naručitelj u dokumentaciji za nadmetanje određuje izgled ponude i
način nuđenja grupa ili dijelova predmeta nabave.
(4) Ugovor o javnoj nabavi sklapa se posebno za svaku grupu ili dio predmeta
nabave za koje je javni naručitelj dokumentacijom za nadmetanje dopustio
podnošenje ponuda.

*Tehničke specifikacije (tehnički opisi predmeta nabave)*
Članak 70.

(1) Tehničke specifikacije, sukladno Dodatku IV. ovoga Zakona, moraju svim
natjecateljima i ponuditeljima omogućiti jednak i nediskriminirajući pristup
nadmetanju.
(2) Tehničke specifikacije, uz poštivanje obveznih nacionalnih tehničkih
pravila, određuju se:
1. pozivanjem na tehničke specifikacije definirane u Dodatku IV. ovoga Zakona i,
uz uvažavanje sljedećeg redoslijeda, na nacionalne norme kojima se prihvaćaju
europske norme, europska tehnička odobrenja, zajedničke tehničke specifikacije,
međunarodne norme, druge tehničke referentne sustave koje su utemeljila europska
tijela za normiranje ili, ako one ne postoje, na nacionalne norme, nacionalna
tehnička odobrenja ili nacionalne tehničke specifikacije koje se odnose na
projektiranje, izračun i izvođenje radova te uporabu proizvoda, pri čemu se
svaka uputa mora označiti riječima »ili jednakovrijedan«, ili
2. u obliku izvedbenih ili funkcionalnih zahtjeva koji mogu uključivati ekološke
značajke i značajke energetske učinkovitosti, ili
3. u obliku izvedbenih ili funkcionalnih zahtjeva iz odredbe toč­ke 2. stavka 2.
ovoga članka, uz poziv na tehničke specifikacije iz odredbe točke 1. stavka 2.
ovoga članka kao sredstvo za pretpostavku sukladnosti s izvedbenim ili
funkcionalnim zahtjevima, ili
4. pozivanjem na tehničke specifikacije iz odredbe točke 1. stavka 2. ovoga
članka u pogledu određenih obilježja i pozivanjem na izvedbene ili funkcionalne
zahtjeve iz odredbe točke 2. stavka 2. ovoga članka u pogledu drugih obilježja.
(3) Ako se tehničke specifikacije odrede sukladno odredbi točke 1. stavka 2.
ovoga članka, javni naručitelj ne smije ponudu odbiti s obrazloženjem da
ponuđena roba i usluge ne odgovaraju specifikacijama koje je on naveo, ako
ponuditelj prikladnim sredstvima u svojoj ponudi dokaže da rješenja koja je on u
ponudi predložio u jednakoj mjeri odgovaraju tehničkim specifikacijama na koje
se poziva.
(4) Ako se tehničke specifikacije odrede u obliku izvedbenih ili funkcionalnih
zahtjeva sukladno odredbi stavka 2. točki 2. ovoga članka, javni naručitelj ne
smije odbiti ponudu koja odgovara nacionalnoj normi kojom se prihvaća europska
norma, ili europskom tehničkom odobrenju, zajedničkoj tehničkoj specifikaciji,
međunarodnoj normi ili tehničkom sustavu normi koji je izradilo europsko tijelo
za normiranje, ako se te specifikacije odnose na izvedbene ili funkcionalne
zahtjeve koje naručitelj zahtijeva. Ponuditelj mora u svojoj ponudi prikladnim
sredstvima dokazati da ponuđena roba, usluge ili radovi koji odgovaraju normi,
odgovaraju naručiteljevim izvedbenim ili funkcionalnim zahtjevima.
(5) Ovlašteno tijelo za ocjenu sukladnosti u smislu ovoga članka je neovisni
laboratorij, potvrdbeno tijelo, nadzorno ili drugo tijelo koje sudjeluje u
postupku ocjene sukladnosti, koje je od tijela državne uprave ovlašteno
provoditi postupke ocjene sukladnosti prema odgovarajućim hrvatskim normama
kojima su prihvaćene usklađene europske norme. Javni naručitelj mora prihvatiti
potvrde (certifikate) što su ih izdala ovlaštena tijela u drugim državama ako su
izdane u skladu s međunarodnim ugovorima koje je sklopila Republika Hrvatska.
(6) Prikladnim sredstvom, u smislu ovoga članka, smatraju se tehnički opisi koje
izrađuje proizvođač ili izvješće o ispitivanju koje sastavlja ovlašteno tijelo
za ocjenu sukladnosti.
(7) Ako su ekološki zahtjevi za predmet nabave određeni u obliku izvedbenih
zahtjeva ili funkcionalnih zahtjeva sukladno odredbi stavka 2. točke 2. ovoga
članka, javni naručitelji mogu se u svrhu opisa predmeta nabave pozivati na
tehničke specifikacije ili njihove dijelove određene europskim, nacionalnim,
multinacionalnim ili drugim ekološkim oznakama kvalitete:
1. ako su specifikacije prikladne za definiciju obilježja robe ili usluga koje
su predmet ugovora o javnoj nabavi,
2. ako se zahtjevi postavljeni za ekološku oznaku kvalitete temelje na
informacijama sa znanstvenom podlogom,
3. ako su ekološke oznake kvalitete izrađene i donesene u okviru postupka u
kojem mogu sudjelovati svi zainteresirani kao što su upravne službe, potrošači,
proizvođači, trgovci i organizacije za zaštitu okoliša, te
4. ako je ekološka oznaka kvalitete dostupna i stoji na raspolaganju svim
zainteresiranima.
(8) Javni naručitelj može u dokumentaciji za nadmetanje navesti pretpostavku da
roba i usluge označene određenom ekološkom oznakom kvalitete odgovaraju
tehničkim specifikacijama utvrđenima u dokumentaciji za nadmetanje. Javni
naručitelj mora priznati svako drugo prikladno sredstvo.
(9) Osim ako nije opravdano predmetom nabave, u tehničkoj specifikaciji ne smije
se uputiti na određenog proizvođača, na podrijetlo ili na poseban postupak, na
marke, patente, tipove ili određeno podrijetlo, ako bi se time pogodovalo ili
isključilo određene gospodarske subjekte ili određene proizvode. Takve su
napomene iznimno dopuštene ako se predmet nabave ne može dovoljno precizno i
razumljivo opisati, ali se bez iznimke moraju označiti s dodatkom »ili
jednakovrijedan«.
(10) Ako se iznimno objavi poziv na nadmetanje za određeni proizvod s dodatkom
»ili jednakovrijedan«, ponuditelj mora na za to predviđenim praznim mjestima
troškovnika, prema odgovarajućim stavkama, navesti podatke o proizvodu i tipu
odgovarajućeg proizvoda koji nudi te, ako se to traži, i ostale podatke koji se
odnose na taj proizvod. Kriteriji mjerodavni za ocjenu jednakovrijednosti navode
se u opisu predmeta nabave. Dokaz jednakovrijednosti mora podnijeti ponuditelj.
Proizvodi koji su u dokumentaciji za nadmetanje navedeni kao primjeri smatraju
se ponuđenima ako ponuditelj ne navede nikakve druge proizvode na za to
predviđenom mjestu troškovnika predmeta nabave.
(11) Javni naručitelji mogu utvrditi posebne uvjete vezane uz izvršenje ugovora,
pod uvjetom da su oni u skladu s pravom Europske zajednice i da su navedeni u
objavi ili u tehničkim specifikacijama. Uvjeti koji uređuju izvršenje ugovora
mogu se posebice ticati socijalnih i ekoloških pitanja.

Odjeljak 6.
ODREDBE O PONUDI

Odsjek 1.
OPĆE ODREDBE O PONUDI

*Ponuda*
Članak 71.

(1) Ponuditelj se u postupku javne nabave mora pri izradi ponude pridržavati
zahtjeva i uvjeta iz dokumentacije za nadmetanje. Propisani tekst dokumentacije
za nadmetanje ne smije se mijenjati i nadopunjavati.
(2) Ako u dokumentaciji za nadmetanje nije izričito drugačije određeno, ponuda
se zajedno sa pripadajućom dokumentacijom izrađuje na hrvatskom jeziku, a cijena
ponude izražava se u kunama.
(3) Ako je sa stajališta gospodarskog subjekta potrebna izmjena ili ispravak
objave i/ili dokumentacije za nadmetanje, on to bez odgode priopćava javnom
naručitelju. Javni naručitelj obvezan je, u slučaju potrebe, izvršiti izmjenu
ili ispravak objave i/ili dokumentacije za nadmetanje sukladno odredbama članka
57. stavka 5. i 6. ovoga Zakona.
(4) U roku za dostavu ponude ponuditelj može dodatnom, pravovaljano potpisanom
izjavom izmijeniti svoju ponudu, nadopuniti je ili od nje odustati. Ako zbog
izmjene ponude ili dopune ponude proiziđe nova ukupna cijena, ona se također
mora navesti. Izmjena ili dopuna ponude mora se javnom naručitelju dostaviti
sukladno odredbama ovoga Zakona koje vrijede za ponudu i javni naručitelj mora
ih tretirati kao ponudu. U slučaju odustajanja od ponude, ponuditelj može
istodobno zahtijevati povrat svoje neotvorene ponude.

*Alternativna ponuda*
Članak 72.

(1) Alternativna ponuda jest ponuda kojom ponuditelj daje alternativni prijedlog
za predmet nabave. Javni naručitelj obvezan je u objavi i u dokumentaciji za
nadmetanje izrijekom navesti dopuštenost alternativnih ponuda. Alternativne
ponude dopuštene su samo kod ugovora koji se sklapaju na temelju kriterija
ekonomski najpovoljnije ponude. Ako dokumentacija za nadmetanje ne sadrži navod
o dopuštenosti alternativnih ponuda, onda one nisu dopuštene.
(2) Javni naručitelj obvezan je u dokumentaciji za nadmetanje odrediti minimalne
zahtjeve koje alternativne ponude moraju ispunjavati u odnosu na predmet nabave
i označiti na koji se način te ponude dostavljaju. Javni naručitelj može uzeti u
obzir samo one alternativne ponude koje ispunjavaju minimalne zahtjeve i
osiguravaju izvršenje jednakovrijednog (odgovarajućeg) predmeta nabave. Dokaz
jednakovrijednosti mora podnijeti ponuditelj.
(3) Kada je dopušteno podnošenje alternativnih ponuda, javni naručitelj ne smije
odbiti dostavljenu alternativnu ponudu zbog toga što bi njezinim odabirom dovelo
do ugovora o javnoj nabavi robe, a ne do ugovora o javnim uslugama, ili obrnuto.

*Sadržaj ponude*
Članak 73.

Svaka ponuda mora sadržavati:
1. naziv (tvrtku ili skraćenu tvrtku) i poslovno sjedište ponuditelja, a kod
zajedničkih ponuditelja podatke o zajedničkim ponuditeljima i o nositelju ponude
za sudjelovanje u postupku javne nabave i sklapanje ugovora, te adresu
elektroničke pošte ponuditelja ili službe ponuditelja ovlaštene za zaprimanje
pošte,
2. podatke o podizvođaču/podisporučitelju, uz prilaganje potrebnih dokaza da
ponuditelj raspolaže njegovim resursima potrebnima za izvršenje ukupnog ugovora.
Podaci o podizvođaču/podisporučitelju daju se uz dokaz njihove pravne i poslovne
sposobnosti,
3. podatke o dijelovima ugovora koje ponuditelj namjerava ustupiti podizvođaču/podisporučitelju
u obliku podugovora,
4. dokaz o jamstvu, ako je tražen,
5. cijene sa svim zahtijevanim raščlambama i potrebnim objašnjenjima. U
troškovniku i u sažetku (rekapitulaciji) troškovnika cijene se moraju unijeti na
za to predviđena mjesta,
6. rok valjanosti ponude,
7. popis dokumentacije priložene ponudi,
8. dokaze o pravnoj i poslovnoj sposobnosti, o nekažnjavanju, financijskoj i
gospodarskoj te tehničkoj i stručnoj sposobnosti, koji se zahtijevaju sukladno
odredbama iz dokumentacije za nadmetanje, te onu dokumentaciju koja se zasebno
dostavlja (npr. uzorci),
9. naznaku da je riječ o alternativnoj ponudi,
10. datum i pravovaljani potpis ponuditelja,
11. izjavu ponuditelja da su mu poznate odredbe iz dokumentacije za nadmetanje,
da ih prihvaća i da će izvršiti predmet nabave u skladu s tim odredbama i za
cijene koje je naveo u ponudi.

*Naknada za izradu ponuda*
Članak 74.

(1) Ponude se u načelu izrađuju bez posebne naknade. Kalkulacija i sve za to
potrebne predradnje, izrada troškovnika i izrada alternativnih ponuda ne
smatraju se posebnim uradcima u smislu odredbe stavka 3. ovoga članka.
(2) Javni naručitelj obvezan je ponuditeljima, na njihov zahtjev, nadoknaditi
troškove otkupa dokumentacije za nadmetanje ako je za razloge poništenja
postupka javne nabave odgovoran javni naručitelj.
(3) Javni naručitelj može predvidjeti naknadu troškova izrade posebnih uradaka
ako ih zahtijeva uz ponudu. Naknada je moguća samo ona ako je dostavljeni uradak
u skladu sa zahtijevanim predmetom nabave.
(4) Natjecatelj ili ponuditelj čija ponuda nije odabrana može zahtijevati povrat
onih uradaka iz stavka 3. ovoga članka koje je stavio na raspolaganje i za koje
nije predviđena naknada. Isto vrijedi i za posebne uratke za alternativne ponude
koje se neće koristiti.

Odsjek 2.
POSEBNE ODREDBE O PONUDI

*Odredbe o elektronički dostavljenim ponudama*
Članak 75.

Ako je dopuštena elektronička dostava ponuda u skladu s odredbama članaka 63.
stavak 2. ovoga Zakona, podaci u elektronički dostavljenoj ponudi i u ponudi
dostavljenoj u papirnatom obliku moraju biti isti, a ako se razlikuju, smatra se
valjanom ponuda dostavljena u elektroničkom obliku.

*Oblik, kriptološka zaštita i napredan elektronički potpis ponude*
Članak 76.

(1) Ponuditelj je obvezan izraditi ponudu, odnosno sastavne dijelove ponude, u
roku za dostavu ponuda i u formatu dokumenta koji je odredio javni naručitelj,
dostaviti je komunikacijskim putem koji je odredio javni naručitelj i kriptirati
je prema objavljenom postupku. Ako javni naručitelj nije odredio format
dokumenta, ponuditelj je obvezan ponudu, odnosno sastavne dijelove ponude,
izraditi u općeraspoloživu formatu za dokumente, koji nije diskriminirajući i
koji se može sigurno potpisati. Ako je javni naručitelj odredio samo formate
dokumenata koji se mogu sigurno potpisati, ponuditelj može, u slučaju sigurnog
povezivanja sastavnih dijelova ponude, ostale sastavne dijelove ponude izraditi
u općeraspoloživu formatu dokumenata koji nije diskriminirajući. Ponuditelj je
obvezan javnom naručitelju, na njegov zahtjev, bez odgode besplatno staviti na
raspolaganje sva potrebna sredstva za obradu formata dokumenata.
(2) Ponuditelj je obvezan pri izradi ponude osigurati javnom naručitelju da
nakon dostave ponude ima mogućnost provjere cjelovitosti, istinitosti i
vjerodostojnosti ponude.
(3) Ako je ponuda izrađena u jednom dokumentu, ponuditelj je dužan potpisati taj
dokument naprednim elektroničkim potpisom.
(4) Ponuditelj je obvezan javnom naručitelju, na njegov zahtjev, bez odgode
besplatno staviti na raspolaganje potrebne informacije i metode za provjeru
potpisa.
(5) Odredbe stavaka 1. do 4. ovoga članka primjenjuju se i na elektroničke
dokumente dostavljene odvojeno od ponude, kojima ponuditelj svoju ponudu
mijenja, dopunjuje ili od nje odustaje. Pri dostavi elektroničkog dokumenta
odvojeno od ponude, ponuditelj je obvezan naznačiti na koji se postupak javne
nabave i na koju ponudu odvojeni elektronički dokument odnosi.

*Sigurno povezivanje sastavnih dijelova ponude*
Članak 77.

(1) Ako se ponuda sastoji od više sastavnih dijelova, ponuditelj ispunjava
zahtjev naprednog elektroničkog potpisa i postupa na način sigurnog povezivanja
svih sastavnih dijelova ponude.
(2) Ponuditelj je obvezan glavni dio ponude izraditi u formatu dokumenta koji je
odredio javni naručitelj, te u njemu navesti datum i napredan elektronički
potpis.
(3) Kao postupak definiranja hash vrijednosti neke datoteke, pri sigurnom se
povezivanju koristi onaj postupak koji se primjenjuje kod naprednog potpisa
glavnog dijela ponude.
(4) U slučaju sigurnog povezivanja glavnog dijela ponude s ostalim sastavnim
dijelovima ponude, ponuditelj može ostale sastavne dijelove ponude izraditi i u
formatu dokumenata koji se kao takvi ne mogu potpisati naprednim elektroničkim
potpisom.

Odsjek 3.
ZAPRIMANJE I OTVARANJE PONUDA

*Zaprimanje i pohrana ponuda*
Članak 78.

(1) Javni naručitelj obvezan je na zatvorenoj omotnici ponude ubilježiti datum i
vrijeme zaprimanja ponude, a u upisnik upisati sve ponude po redoslijedu
zaprimanja.
(2) Trenutak zaprimanja elektronički dostavljene ponude dokumentira se potvrdom
o zaprimanju elektroničke ponude, što se dotičnom ponuditelju bez odgode
potvrđuje. Vrijeme potvrde o zaprimanju elektroničke ponude mora se učiniti
čitljivim interaktivno, ako se u postupku javne nabave primjenjuju interaktivni
postupci i rješenja. Sve ponude upisuju se u upisnik po redoslijedu njihova
zaprimanja.
(3) Nije dopušteno davanje informacija o zaprimljenim ponudama.
(4) Javni naručitelj pohranjuje ponude na način da one nisu dostupne
neovlaštenim osobama.
(5) Sadržaj ponude javni naručitelj smije doznati tek nakon isteka roka za
dostavu ponuda.
(6) Postupak zaprimanja ponuda propisuje Vlada Republike Hrvatske Uredbom o
načinu izrade i postupanju s dokumentacijom za nadmetanje i ponudama.

*Otvaranje ponuda*
Članak 79.

(1) U otvorenom i ograničenom postupku javne nabave obavlja se formalno javno
otvaranje ponuda, o čemu se sastavlja zapisnik. Ponude se otvaraju na
naznačenome mjestu i u naznačeno vrijeme, istodobno s istekom roka za dostavu
ponuda. Ponude otvaraju najmanje dva predstavnika javnog naručitelja. Javnom
otvaranju ponuda mogu prisustvovati ovlašteni predstavnici ponuditelja i osobe
sa statusom ili bez statusa zainteresirane osobe. Pravo aktivnog sudjelovanja u
postupku javnog otvaranja ponuda imaju samo predstavnici naručitelja i ovlašteni
predstavnici ponuditelja.
(2) U pregovaračkom postupku nabave nije obvezno formalno otvaranje ponuda na
način kako to propisuje stavak 1. ovoga članka. Ponuditeljima nije dopušteno
prisustvovati otvaranju ponuda. Podaci iz ponuda čuvaju se u tajnosti.
(3) Postupak otvaranja ponuda i pohrane dokumentacije propisuje Vlada Republike
Hrvatske Uredbom o načinu izrade i postupanju s dokumentacijom za nadmetanje i
ponudama.

Odsjek 4.
PREGLED, OCJENA I ISKLJUČENJE PONUDA

*Dvojbeni navodi cijena i računska pogreška*
Članak 80.

(1) Ako kod ponuda s jediničnim cijenama cijena stavke ne odgovara cijeni koja
se može utvrditi na osnovi količine i jedinične cijene, vrijede navedene
količine i ponuđena jedinična cijena. Ako između ponuđenih cijena i možebitne
raščlambe cijena postoje odstupanja, vrijede ponuđene jedinične cijene.
(2) Javni naručitelj ispravit će računske pogreške koje otkrije i o tome odmah
obavijestiti ponuditelja čija je ponuda ispravljena, te će od ponuditelja
zatražiti da u roku tri dana od dana primitka obavijesti potvrdi prihvaćanje
ispravka računske pogreške. Ispravci se u ponudi jasno naznačuju.
(3) Kod ponuda s paušalnim cijenama vrijede isključivo paušalne cijene, bez
obzira na navedenu raščlambu cijena.

*Neuobičajeno niska cijena*
Članak 81.

(1) Ako su u ponudama iskazane neuobičajeno niske cijene za robu, radove ili
usluge, naručitelj može odbiti takve ponude nakon što je zatražio pisano
objašnjenje o sastavnim elementima ponude koje smatra bitnima. Objašnjenje
ponuditelja dano u postavljenom roku prilaže se zapisniku o pregledu i ocjeni
ponuda.
(2) Objašnjenje iz stavka 1. ovoga članka može se odnositi na:
a) mjere štednje u građevinskoj metodi, proizvodnom procesu ili pruženim
uslugama,
b) izabrana tehnička rješenja i/ili iznimno povoljne uvjete dostupne ponuditelju
za izvršenje radova, za dostavu robe ili usluga,
c) originalnost radova, robe ili usluga koje nudi ponuditelj,
d) poštovanje odredaba koje se odnose na zaštitu pri zapošljavanju i na radne
uvjete, koje su na snazi u mjestu gdje će se obavljati radovi, usluge ili
isporuka roba,
e) mogućnost da ponuditelj prima državnu pomoć (subvenciju).
(3) Naručitelji provjeravaju te sastavne elemente ponude uzimajući u obzir
dostavljene dokaze.
(4) Ako u postupku javne nabave javni naručitelj utvrdi da je ponuđena cijena u
odnosu na predmet nabave neuobičajeno niska zbog državne pomoći (subvencije)
ponuditelju, javni naručitelj smije tu ponudu isključiti samo onda ako
ponuditelj, nakon zahtjeva javnog naručitelja unutar primjerenog roka koji je
postavio javni naručitelj, ne može dokazati da je ta pomoć pravovaljano
odobrena. Ako javni naručitelj iz navedenog razloga isključi ponudu, obvezan je
o tome obavijestiti Europsku komisiju.

*Pojašnjenje ponude*
Članak 82.

(1) Javni naručitelj može od gospodarskog subjekta zahtijevati pisano
pojašnjenje ponude.
(2) Pojašnjenje ponude može se odnositi na dokumente koje je gospodarski subjekt
predao u svrhu ispunjenja uvjeta sposobnosti, normi osiguranja kvalitete, normi
energetske učinkovitosti i normi upravljanja okolišem.

*Zapisnik o pregledu i ocjeni ponuda*
Članak 83.

(1) O pregledu i ocjeni te o rezultatu pregleda i ocjene ponuda sastavlja se
zapisnik o pregledu i ocjeni ponuda.
(2) Ponuditelju se na njegov zahtjev daje podatak o ukupnim cijenama koje
proiziđu nakon pregleda i ocjene ponuda. Ponuditelju je dopušten uvid u njegovu
ponudu i u izračun cijene iz njegove ponude ako je javni naručitelj ispravljao
računske pogreške u ponudi.
(3) U zapisniku o pregledu i ocjeni ponuda javni naručitelj obvezno navodi
analitički prikaz traženih i danih dokaza o sposobnosti, prihvatljivost ponuda
te razloge isključenja ponuda sukladno članku 84. ovoga Zakona.

*Isključenje ponuda*
Članak 84.

(1) Prije donošenja odluke o odabiru javni naručitelj obvezan je na osnovi
rezultata pregleda i ocjene ponuda isključiti:
1. ponudu ponuditelja koja je u suprotnosti s odredbom članka 11. stavka 5.
ovoga Zakona,
2. ponudu ponuditelja sukladno odredbi članka 46. ovoga Zakona,
3. ponudu ponuditelja koji nije dokazao svoju sposobnost sukladno dokumentaciji
za nadmetanje i odredbama ovoga Zakona,
4. ponudu u kojoj ponuditelj ne navodi cijenu nego samo navodi da će ponuditi
cijenu koja je za određeni postotak ili vrijednost niža od ponude s najnižom
cijenom, ili ponudu u kojoj cijena nije iskazana u apsolutnom iznosu,
5. ponudu za koju je zahtijevano jamstvo, a dokaz jamstva nedostaje pri
otvaranju ponude,
6. zakašnjelo pristiglu ponudu,
7. ponudu koja je suprotna odredbama dokumentacije za nadmetanje,
8. ponudu grupa ili dijelova predmeta nabave ili alternativnu ponudu, ako one
nisu dopuštene,
9. alternativnu ponudu koja ne ispunjava minimalne zahtjeve i/ili ne osigurava
izvršenje jednakovrijednog (odgovarajućeg) predmeta nabave,
10. ponudu koja sadrži pogreške, nedostatke odnosno nejasnoće, ako pogreške,
nedostaci odnosno nejasnoće nisu uklonjive,
11. ponudu u kojoj pisanim objašnjenjem ponuditelja nije uklonjen nedostatak ili
nejasnoća,
12. ponudu koja nije cjelovita,
13. ponudu za koju ponuditelj nije pisanim putem prihvatio ispravak računske
pogreške,
14. ponudu nepozvanog ponuditelja.
(2) Javni naručitelj može, prije donošenja odluke o odabiru, isključiti ponudu
ponuditelja koji unutar postavljenog roka nije dao zatraženo objašnjenje ili
njegovo objašnjenje nije za javnog naručitelja prihvatljivo.

Odjeljak 7.
POSTUPAK DONOŠENJA ODLUKE O ODABIRU I ODLUKE O PONIŠTENJU

*Odluka o odabiru i odluka o poništenju*
Članak 85.

(1) Nakon isključenja ponuda sukladno članku 84. ovoga Zakona javni naručitelj
donosi odluku o odabiru prema kriteriju za odabir ponude. Za odabir je dovoljna
jedna prihvatljiva ponuda.
(2) Razlozi za donošenje odluke u smislu stavka 1. ovoga članka moraju se
zabilježiti u pisanom obliku kao prilog zapisniku o pregledu i ocjeni ponuda.
(3) Odluka o odabiru je pisano određenje javnog naručitelja u postupku javne
nabave o tome s kojim od ponuditelja namjerava sklopiti ugovor, a dostavlja se
svim ponuditeljima.
(4) Odluka o poništenju je pisano određenje javnog naručitelja u postupku javne
nabave o namjeri da poništi postupak javne nabave, a dostavlja se gospodarskim
subjektima.

*Odluka o odabiru*
Članak 86.

(1) U odluci o odabiru javni naručitelj navodi:
– broj nadmetanja,
– podatke o javnom naručitelju,
– broj i datum donošenja odluke,
– podatke o objavi o javnoj nabavi,
– vrstu provedenog postupka javne nabave i zakonsku osnovu za njegovo
provođenje,
– predmet nabave,
– procijenjenu vrijednost nabave,
– redni broj, naziv grupe ili dijela predmeta nabave za koji se donosi odluka,
– broj zaprimljenih ponuda i nazive ponuditelja,
– ponuditelja čija je ponuda odabrana,
– razloge odabira,
– dan isteka roka mirovanja sukladno odredbama članka 88. ovoga Zakona,
– podatke o obilježjima i prednostima odabrane ponude,
– uputu o pravnom lijeku,
– uz potpis odgovorne osobe javnog naručitelja i ovjeru.
(2) Odluku o odabiru, s preslikom zapisnika o pregledu i ocjeni ponuda, javni
naručitelj obvezan je svakom ponuditelju, bez odgode, dostaviti preporučenom
poštom s povratnicom ili na drugi dokaziv način.
(3) Obveza dostave odluke o odabiru ne postoji u slučaju pregovaračkog postupka
sa samo jednim gospodarskim subjektom.

*Rok za donošenje odluke o odabiru*
Članak 87.

(1) Rok za donošenje odluke o odabiru započinje teći danom isteka roka za
dostavu ponude. Rok za donošenje odluke o odabiru mora biti primjeren. Ako u
dokumentaciji za nadmetanje nije naveden rok za donošenje odluke o odabiru, onda
rok iznosi 30 dana od dana isteka roka za dostavu ponude.
(2) Na zahtjev javnog naručitelja ponuditelj može produžiti rok valjanosti svoje
ponude.
(3) Rok za donošenje odluke o odabiru, sukladno odredbi stavka 1. ovoga članka
ne teče za vrijeme suspenzije postupka javne nabave ako je to posljedica odluke
o privremenoj mjeri.

*Rok mirovanja i ništavost odluke o odabiru*
Članak 88.

(1) Javni naručitelj ne smije potpisati ugovor o javnoj nabavi prije isteka roka
mirovanja, koji iznosi 12 dana od dana dostave odluke o odabiru svakom
ponuditelju.
(2) Odluka o odabiru je ništava ako ju javni naručitelj prethodno nije bez
odgode dostavio svakom ponuditelju.
(3) Javni naručitelj ne smije nastaviti postupak prije isteka roka mirovanja,
koji iznosi 12 dana od dana objave obavijesti o početku postupka javne nabave u
slučajevima pregovaračkog postupka javne nabave bez prethodne objave i sklapanja
ugovora o javnim uslugama iz Dodatka II. B, te izuzeća od primjene ovoga Zakona
osim u slučaju iz članka 5. stavka 1. točke 15. ovoga Zakona.

*Učinak odluke o odabiru*
Članak 89.

(1) Protekom roka mirovanja iz članka 88. ovoga Zakona, ako nije pokrenut
postupak pravne zaštite, odnosno dostavom odluke Državne komisije za kontrolu
postupaka javne nabave kojom se žalba odbacuje ili odbija, odluka o odabiru
postaje izvršna te nastaje ugovorni odnos između javnog naručitelja i odabranog
ponuditelja.
(2) Ako u trenutku iz stavka 1. ovoga članka istekne rok valjanosti ponude,
ugovorni odnos nastaje tek pisanom izjavom ponuditelja o prihvatu ugovora. U
svrhu davanje te izjave ponuditelju se daje primjereni rok.
(3) Javni naručitelj može, ako je to odredio u dokumentaciji za nadmetanje,
prije sklapanja ugovora o javnoj nabavi od odabranog ponuditelja zatražiti
izvornike ili ovjerene preslike priloženih dokaza o sposobnosti.
(4) Ugovor o javnoj nabavi mora biti u skladu s odabranom ponudom i uvjetima
određenima u dokumentaciji za nadmetanje.

Odjeljak 8.
ZAVRŠETAK POSTUPKA JAVNE NABAVE

*Opće odredbe o završetku postupka javne nabave*
Članak 90.

(1) Postupak javne nabave završava konačnošću odluke o odabiru ili konačnošću
odluke o poništenju.
(2) Neposredno nakon završetka postupka javne nabave javni će naručitelj na
temelju zahtjeva onih ponuditelja čija ponuda nije odabrana, odnosno u slučaju
poništenja postupka javne nabave, svim natjecateljima ili ponuditeljima vratiti
uratke/dokumente za koje se predviđa povrat, osim u slučaju postupka pravne
zaštite u kojem odluka još nije postala pravomoćna.

*Obveza dokumentiranja*
Članak 91.

(1) Javni naručitelj obvezan je sastaviti izvješće o svakom sklopljenom ugovoru,
o svakom zaključenom okvirnom sporazumu i o svakom uspostavljenom dinamičkom
sustavu nabave, odnosno zabilješku o poništenju postupka javne nabave, a koje
obuhvaća sljedeće podatke:
1. naziv i adresu javnog naručitelja, predmet i vrijednost ugovora, okvirnog
sporazuma ili dinamičkog sustava nabave,
2. nazive odabranih natjecatelja odnosno ponuditelja i razloge njihova odabira
te, ako je poznat, dio ugovora odnosno dio u okvirnom sporazumu koji uspješni
ponuditelj namjerava ustupiti podizvođačima,
3. nazive isključenih natjecatelja odnosno ponuditelja i razloge isključenja
njihovih zahtjeva za sudjelovanje odnosno ponuda,
4. razloge za isključenje ponuda za koje se smatra da iskazuju neuobičajeno
niske cijene,
5. nazive neodabranih natjecatelja,
6. obrazloženje razloga primjene i uvjeta koji opravdavaju odabir pregovaračkog
postupka i natjecateljskog dijaloga,
7. razloge zbog kojih je javni naručitelj odustao od sklapanja ugovora, okvirnog
sporazuma ili uspostavljanja dinamičkog sustava nabave.
(2) Javni naručitelj obvezan je izvješće iz stavka 1. ovoga članka dostaviti
Uredu za javnu nabavu Vlade Republike Hrvatske i Europskoj komisiji na njihov
zahtjev.

*Pohrana dokumentacije o provedenim postupcima javne nabave*
Članak 92.

Javni naručitelj obvezan je svu dokumentaciju o svakom postupku javne nabave
čuvati najmanje četiri godine od završetka postupka javne nabave.

*Razlozi za poništenje postupka javne nabave prije isteka roka za dostavu ponuda*
Članak 93.

Javni naručitelj može poništiti postupak javne nabave prije isteka roka za
dostavu ponuda ako postanu poznate okolnosti koje bi, da su bile poznate prije
pokretanja postupka javne nabave, bile dovele do neobjavljivanja poziva za
nadmetanje ili do sadržajno bitno drugačijeg poziva za nadmetanje.

Razlozi za poništenje postupka javne nabave nakon isteka roka za dostavu ponuda

Članak 94.

Javni naručitelj obvezan je postupak javne nabave poništiti nakon isteka roka za
dostavu ponude u sljedećim slučajevima:
1. ako postanu poznate okolnosti koje bi, da su bile poznate prije pokretanja
postupka javne nabave, bile dovele do neobjavljivanja poziva za nadmetanje, ili
2. ako postanu poznate okolnosti koje bi, da su bile poznate prije pokretanja
postupka javne nabave, bile dovele do sadržajno bitno drugačijeg poziva za
nadmetanje, ili
3. ako je cijena najpovoljnije ponude veća od planiranih sredstava za nabavu,
ili
4. ako nije pristigla nijedna ponuda, ili
5. ako nakon isključenja ponuda u postupku ne preostane nijedna prihvatljiva
ponuda.

*Odluka o poništenju i rok mirovanja*
Članak 95.

(1) Odluku o poništenju s preslikom zapisnika o pregledu i ocjeni ponuda, javni
naručitelj obvezan je svakom ponuditelju, bez odgode, dostaviti preporučenom
poštom s povratnicom ili na drugi dokaziv način. Odluka o poništenju obvezno
sadrži navod o danu isteka roka mirovanja iz odredaba stavka 3. ovoga članka i
razloge poništenja.
(2) U slučaju poništenja postupka javne nabave na temelju odredaba članka 93. i
članka 94. stavka 1. točke 4. ovoga Zakona, odluka o poništenju objavljuje se na
isti način kao i poziv na nadmetanje, a gospodarskim subjektima kojima je javni
naručitelj dao dokumentaciju za nadmetanje dostavlja bez odgode, odluku o
poništenju preporučenom poštom s povratnicom ili na drugi dokaziv način. Objava
i odluka o poništenju obvezno sadrže navod o danu isteka roka mirovanja i
razloge poništenja.
(3) Odluka o poništenju postupka javne nabave postaje konačna nakon isteka roka
mirovanja od 12 dana od dana dostave odluke o poništenju ponuditeljima, odnosno
od dana objave odluke o poništenju sukladno odredbi stavka 2. ovoga članka, ako
nije pokrenut postupak pravne zaštite.
(4) Prije isteka roka mirovanja ne smije se pokrenuti novi postupak javne nabave
za isti predmet nabave, osim ako je nabava uzrokovana višom silom. U slučaju
poništenja postupka javne nabave sukladno odredbama članka 93. ovoga Zakona,
pristigle ponude ne smiju se otvarati nakon donošenja odluke o poništenju.
(5) Nakon što je odluka o poništenju postala konačna, pristigle ponude vraćaju
se ponuditelju.

Glava III.
ODREDBE O POSEBNIM UGOVORIMA I POSEBNIM POSTUPCIMA

Odjeljak 1.
SKLAPANJE UGOVORA O JAVNIM USLUGAMA NAVEDENIMA U DODATKU II. B OVOGA
ZAKONA

*Ugovori o javnim uslugama navedenima u Dodatku II. B ovoga Zakona*
Članak 96.

(1) Na ugovor o javnim uslugama čiji su predmet nabave usluge iz Dodatka II. B
ovoga Zakona primjenjuju se samo odredbe o objavama i tehničkim specifikacijama
iz ovoga Zakona.
(2) Ako je na temelju predmeta nabave i procijenjene vrijednosti nabave moguće,
ugovori o javnim uslugama iz Dodatka II. B ovoga Zakona sklapaju se s više
gospodarskih subjekata u postupku koji odgovara načelu jednakog tretmana i
zabrane diskriminacije.
(3) U postupku nabave usluga iz Dodatka II. B ovoga Zakona javni naručitelj
obvezan je u Elektroničkom oglasniku javne nabave u »Narodnim novinama« objaviti
obavijest o početku postupka javne nabave koja sadrži podatke iz članka 13.
stavka 5. ovoga Zakona, te podatke o gospodarskom subjektu ili gospodarskim
subjektima s kojim ili s kojima namjerava sklopiti ugovor.

Odjeljak 2.
ODREDBE O PROVEDBI ELEKTRONIČKE DRAŽBE

*Opće odredbe o provedbi elektroničke dražbe*
Članak 97.

(1) Provedba elektroničke dražbe temelji se na pravilniku o elektroničkoj dražbi
koji donosi javni naručitelj i koji je sastavni dio dokumentacije za nadmetanje,
a obvezno sadrži:
1. zahtjeve registracije i identifikacije,
2. sve bitne podatke o elektroničkim uređajima kojima će se provesti
elektronička dražba, podatke o tehničkim modalitetima i obilježjima priključka,
3. sastavne dijelove ponude (cijenu, ostale dijelove ponude) čija je vrijednost
predmet elektroničke dražbe, pod uvjetom da se mogu kvantitativno odrediti i
izraziti u brojevima ili postocima,
4. granice vrijednosti koje mogu biti podnesene, s obzirom na to da proizlaze iz
specifikacija koje se odnose na predmet nabave,
5. uvjete pod kojima će ponuditelji moći ponuditi cijenu, posebice minimalne
razlike koje će se, po potrebi, zahtijevati u postupku davanja ponuda,
6. trenutak započinjanja i modalitet završetka elektroničke dražbe,
7. razloge isključenja ponuda,
8. rokove,
9. internetsku adresu na kojoj će se objaviti ponuda s najnižom cijenom, odnosno
ekonomski najpovoljnija ponuda, te trenutačni redoslijed sudionika za vrijeme
elektroničke dražbe,
10. podatke koje će javni naručitelj za vrijeme ili nakon provedbe elektroničke
dražbe dostaviti ili staviti na raspolaganje ponuditeljima, kao i trenutak
odnosno fazu elektroničke dražbe u kojoj će se ti podaci u danom slučaju dati na
raspolaganje, te elektroničku adresu na kojoj će se ti podaci objaviti,
11. jamstvo,
12. sve ostale uvjete i podatke o odvijanju dražbe.
(2) Ako se ponuda treba odabrati nakon provedbe otvorenog ili ograničenog
postupka javne nabave, ponuditeljima nije dopušteno sudjelovanje na otvaranju
ponuda. Podaci iz ponuda čuvaju se u tajnosti.
(3) Prije započinjanja elektroničke dražbe javni naručitelj donosi punu početnu
procjenu ponuda u skladu s kriterijem/kriterijima za odabir i značenjem koje im
je pridano.

*Način provedbe elektroničke dražbe*
Članak 98.

(1) Elektronička dražba smije započeti najranije dva radna dana nakon dana
odašiljanja poziva na sudjelovanje u elektroničkoj dražbi. Javni naručitelj
obvezan je svim ponuditeljima kojima je dopušteno sudjelovanje u elektroničkoj
dražbi osigurati, od trenutka odašiljanja poziva na sudjelovanje u dražbi,
neposredan, neograničen i besplatan elektronički pristup ukupnoj dokumentaciji
koja se odnosi na elektroničku dražbu.
(2) Svi sposobni ponuditelji koji su dali ponude u postupku koji je prethodio
dražbi sukladno odredbi članka 17. stavka 2. ovoga Zakona, stalno se istodobno
elektroničkim putem pozivaju, ili im se omogućava, da u skladu s odredbama iz
dokumentacije za nadmetanje nude nove cijene i/ili nove vrijednosti za sastavne
dijelove ponude za koje se provodi elektronička dražba. Tijekom svake pojedine
faze elektroničke dražbe javni naručitelj svim ponuditeljima trenutačno šalje
dovoljno informacija kako bi im omogućio da u svakom trenutku odrede svoj
relativni položaj. Javni naručitelj može poslati i druge informacije, koje se
tiču drugih podnesenih cijena i vrijednosti, pod uvjetom da je to navedeno u
dokumentaciji za nadmetanje, te objaviti broj ponuditelja u toj fazi dražbe, ali
nipošto ne smije otkriti identitet ponuditelja tijekom bilo koje faze
elektroničke dražbe.
(3) Elektronička dražba ne smije se zlorabiti ili koristiti na način koji
sprječava, ograničava ili krivotvori nadmetanje. Posebno se ne smije mijenjati
predmet nabave koji je opisan u objavi i u dokumentaciji za nadmetanje.
(4) Javni naručitelj može završiti elektroničku dražbu:
1. u trenutku koji je određen pozivom na sudjelovanje u elektroničkoj dražbi
(prema navedenom datumu i vremenu), ili
2. ako nakon zaprimanja posljednje dostavljene ponude unutar određenog
razdoblja, utvrđenog u pozivu na sudjelovanje u elektroničkoj dražbi, nema
dostavljenih novih ponuda koje zadovoljavaju uvjete koji se tiču minimalnih
razlika, ili
3. nakon završetka posljednje faze elektroničke dražbe, utvrđene u pozivu na
sudjelovanje u elektroničkoj dražbi.
(5) Javni naručitelj može birati završetak elektroničke dražbe sukladno
odredbama točaka 1. do 3. stavka 4. ovoga članka ili kombinacijom mogućnosti
navedenih u odredbama točaka 1. do 3. stavka 4. ovoga članka. U slučaju
postupanja sukladno odredbi stavka 4.točke 3. ovoga članka, a u kombinaciji s
postupanjem sukladno odredbi stavka 4. točke 2. ovoga članka, javni naručitelj
određuje u pozivu na sudjelovanje u dražbi vremenski plan za svaku fazu
elektroničke dražbe.
(6) Nakon završetka elektroničke dražbe, naziv uspješnog ponuditelja i cijena
njegove ponude bez odgode se objavljuje na internetskoj adresi navedenoj u
pravilniku o elektroničkoj dražbi. Navedena objava vrijedi kao dostava odluke o
odabiru u smislu odredbe članka 86. ovoga Zakona. Od trenutka objave odluke na
internetskoj adresi javnog naručitelja počinje teći rok mirovanja, koji iznosi
12 dana. U slučaju provedbe složene elektroničke dražbe neuspješni ponuditelji
elektronički se obavještavaju bez odgode, istodobno i na dokaziv način o
razlozima odbijanja njihove ponude, ako ti razlozi nisu neposredno vidljivi iz
podataka koji se dostavljaju odnosno stavljaju na raspolaganje na osnovi
pravilnika o elektroničkoj dražbi.
(7) Prekid elektroničke dražbe smatra se poništenjem postupka javne nabave u
smislu odredbe članka 94. ovoga Zakona. Ako je elektronička dražba prekinuta,
ponuditeljima se na internetskoj adresi, navedenoj u pravilniku o elektroničkoj
dražbi, objavljuju razlozi prekida. Objava se smatra dostavom odluke o
poništenju u smislu odredbe članka 95. ovoga Zakona. Od trenutka objave odluke o
poništenju na internetskoj adresi javnog naručitelja počinje teći rok mirovanja,
koji iznosi 12 dana.
(8) Za vrijeme trajanja elektroničke dražbe ne smije se objaviti identitet
ponuditelja.
(9) Javni naručitelj obvezan je u cijelosti dokumentirati provođenje
elektroničke dražbe i sve prijenose podataka u vezi s elektroničkom dražbom.

*Posebne odredbe o provedbi jednostavne elektroničke dražbe*
Članak 99.

Za vrijeme jednostavne elektroničke dražbe, sukladno članku 17. stavku 3. ovoga
Zakona, javni naručitelj obvezan je na internetskoj adresi, navedenoj u
pravilniku o elektroničkoj dražbi, bez odgode objaviti trenutačnu najnižu cijenu
i druge podatke ako je pravilnikom o elektroničkoj dražbi to određeno.

*Posebne odredbe o provedbi složene elektroničke dražbe*
Članak 100.

(1) Kod složene elektroničke dražbe, sukladno odredbama članka 17. stavka 4.
ovoga Zakona, javni naručitelj obvezan je u pozivu na sudjelovanje u
elektroničkoj dražbi uzeti u obzir rezultat prve ocjene ponuditeljeve ponude.
Poziv sadrži i matematičku formulu koja će se koristiti u elektroničkoj dražbi,
kako bi se automatski odredile promjene u redoslijedu na temelju ponuđenih novih
cijena i/ili novih vrijednosti. Formula sadrži važnost svih kriterija prema
kojima se određuje ekonomski najpovoljnija ponuda, kako je navedeno u objavi ili
dokumentaciji za nadmetanje; u tu se svrhu svi rasponi važnosti kriterija,
međutim, unaprijed smanjuju na određenu vrijednost. Ako su dopuštene
alternativne ponude, za svaku se osigurava različita formula.
(2) Javni naručitelj obvezan je za vrijeme elektroničke dražbe svakog
ponuditelja, bez odgode i neprestano, obavještavati na internetskoj adresi
navedenoj u pravilniku o elektroničkoj dražbi o trenutačnoj poziciji njegove
ponude u odnosu na ostale pristigle ponude, bez navođenja identiteta ostalih
ponuditelja. Ako je u pravilniku o elektroničkoj dražbi propisano, na
internetskoj adresi navedenoj u pravilniku o dražbi mogu se objaviti i drugi
podaci osim trenutačno najniže cijene.
(3) Javni naručitelj donosi odluku o odabiru ekonomski najpovoljnije ponude
između ponuda ponuditelja koji su sudjelovali u elektroničkoj dražbi.

Odjeljak 3.
ODREDBE O SKLAPANJU OKVIRNIH SPORAZUMA I POSTUPKU SKLAPANJA UGOVORA O
JAVNOJ NABAVI NA TEMELJU OKVIRNOG SPORAZUMA

*Sklapanje okvirnog sporazuma*
Članak 101.

(1) Gospodarskim subjektima koji su iskazali svoj interes za okvirni sporazum
javni je naručitelj obvezan dostaviti dokumentaciju za nadmetanje ili je
elektronički staviti na raspolaganje, bez odgode, najkasnije u roku šest dana od
dana zaprimanja zahtjeva gospodarskog subjekta.
(2) Strane okvirnog sporazuma odabiru se nakon provedbe otvorenog postupka javne
nabave, ograničenog postupka javne nabave, pregovaračkog postupka javne nabave
ili postupka natjecateljskog dijaloga. Okvirni sporazum s jednim gospodarskim
subjektom sklapa se s onim ponuditeljem koji je sukladno objavljenom
kriteriju/kriterijima za donošenje odluke o odabiru dao najbolje ocijenjenu
ponudu. Okvirni sporazum s više gospodarskih subjekata sklapa se s onim
ponuditeljima koji su sukladno objavljenom kriteriju/kriterijima za donošenje
odluke o odabiru dali najbolje ocijenjene ponude. Okvirni sporazum s više
gospodarskih subjekata sklapa se s najmanje tri gospodarska subjekta ako ima
dovoljan broj sposobnih gospodarskih subjekata i/ili prihvatljivih ponuda koje
zadovoljavaju kriterije odabira.
(3) Okvirni sporazum ne smije se zlorabiti ili primjenjivati na način kojim bi
se tržišno nadmetanje spriječilo, ograničilo ili krivotvorilo.
(4) Okvirni sporazum može se sklopiti za razdoblje od četiri godine, a iznimno
na duže razdoblje iz opravdanih razloga, uz obvezu obrazloženja, a vezano uz
predmet nabave.

*Postupak sklapanja ugovora o javnoj nabavi na temelju okvirnog sporazuma*
Članak 102.

(1) Pri sklapanju ugovora koji se temelje na okvirnom sporazumu, strane ne smiju
mijenjati bitne uvjete okvirnog sporazuma.
(2) Ugovor o javnoj nabavi na temelju okvirnog sporazuma sklapa se sukladno
postupku opisanom u odredbama stavaka 3. do 6. ovoga članka. Takvi postupci
dopušteni su samo između onog odnosno onih javnih naručitelja i onog odnosno
onih gospodarskih subjekata koji su strane okvirnog sporazuma.
(3) Ako se okvirni sporazum sklapa s jednim gospodarskim subjektom, odluka o
odabiru može se donijeti na temelju:
1. uvjeta iz okvirnog sporazuma i ponude koja je dostavljena sukladno zahtjevima
navedenima u dokumentaciji za nadmetanje kod okvirnog sporazuma, ili
2. pisanog zahtjeva javnog naručitelja gospodarskom subjektu da dostavi svoju
ponudu na temelju:
a) izvornih uvjeta za sklapanje ugovora iz okvirnog sporazuma, ili
b) dopunjenih uvjeta za sklapanje ugovora iz okvirnog sporazuma ako nisu bili
određeni u samom okvirnom sporazumu, ili
c) drugih, u dokumentaciji za nadmetanje kod okvirnog sporazuma navedenih,
nebitnih izmjena uvjeta okvirnog sporazuma (ispravak, nadopuna ili izmjena).
(4) Ako se okvirni sporazum sklapa s više gospodarskih subjekata, odluka o
odabiru može se donijeti:
1. neposredno na temelju uvjeta za sklapanje ugovora iz okvirnog sporazuma bez
ponovljenog poziva za nadmetanje, ili
2. nakon ponovljenog poziva stranama na nadmetanje ako svi uvjeti za sklapanje
ugovora nisu određeni u samom okvirnom sporazumu.
(5) Ako svi uvjeti za sklapanje ugovora nisu određeni u samom okvirnom
sporazumu, ponovljeni poziv stranama na nadmetanje može sadržavati:
1. osim izvornih i, ako je to nužno, preciznije definirane uvjete za sklapanje
ugovora na temelju okvirnog sporazuma, ili
2. ako je prikladno, druge uvjete okvirnog sporazuma navedene u dokumentaciji za
nadmetanje kod okvirnog sporazuma (ispravak, nadopuna ili izmjena).
(6) Pri ponovljenom pozivu na nadmetanje sukladno odredbama stavka 4. točke 2.
ovoga članka, javni naručitelj može odluku o odabiru donijeti nakon provedbe
elektroničke dražbe sukladno odredbama članaka 97. do 100. ovoga Zakona ili
nakon provedbe postupka u kojem:
1. javni naručitelj, prije sklapanja svakoga pojedinog ugovora, poziva strane
okvirnog sporazuma koje su sposobne izvršiti ugovor,
2. javni naručitelj određuje primjereni rok za dostavu novih ponuda za svaki
pojedini ugovor. Pri određivanju roka javni naručitelj obvezan je uvažiti
složenost predmeta nabave te vrijeme potrebno za dostavu ponuda i ostale
dokumentacije,
3. ponude moraju biti dostavljene u pisanom obliku, a njihov sadržaj javni
naručitelj čuva u tajnosti do isteka roka za dostavu ponuda,
4. javni naručitelj donosi odluku o odabiru sukladno kriteriju/kriterijima za
odabir određenima u dokumentaciji za nadmetanje kod okvirnog sporazuma, uz
pisano obrazloženje razloga za donošenje odluke o odabiru. Na odluku o odabiru
primjenjuju se odredbe članaka 86. do 89. ovoga Zakona.

Odjeljak 4.
ODREDBE O USPOSTAVLJANJU I ODVIJANJU DINAMIČKOG SUSTAVA NABAVE I
SKLAPANJU UGOVORA NA TEMELJU DINAMIČKOG SUSTAVA NABAVE

*Uspostavljanje i odvijanje dinamičkog sustava nabave*
Članak 103.

(1) Dinamički sustav nabave smije se uspostaviti i odvijati isključivo
elektronički nakon provedbe otvorenog postupka javne nabave.
(2) Javni naručitelj obvezan je elektronički objaviti javnu objavu iz članka 31.
stavka 5. ovoga Zakona, uz poštovanje odredaba članka 32. ovoga Zakona. U objavi
se navodi na kojoj je elektroničkoj adresi raspoloživa dokumentacija za
nadmetanje i ostali dokumenti, te koji su podaci potrebni za uspostavljanje i
odvijanje dinamičkog sustava nabave. Javni naručitelj obvezan je od dana
odašiljanja objave do trenutka završetka dinamičkog sustava osigurati
neposredan, neograničen i besplatan elektronički pristup ukupnoj dokumentaciji
za nadmetanje koja se odnosi na uspostavu i odvijanje dinamičkog sustava nabave.
(3) U dokumentaciji za nadmetanje o uspostavljanju dinamičkog sustava nabave
nedvojbeno se određuju predmeti nabave. U dokumentaciji za nadmetanje točno se
navode svi podaci koji se odnose na dinamički sustav nabave, odnosno za
sudjelovanje potrebna tehnička oprema kao i tehničke mjere, te obilježja veze.
(4) Svim ponuditeljima koji su u skladu s dokumentacijom za nadmetanje o
uspostavljanju dinamičkog sustava nabave dokazali sposobnost i koji su u
otvorenom postupku nabave predali dopuštene indikativne ponude, uz poštovanje
odredaba članaka 75. do 78., dopušteno je sudjelovanje u dinamičkom sustavu
nabave. Ponuditelj može izmijeniti predanu indikativne ponude ako je izmijenjena
izjava u skladu s odredbama iz dokumentacije za nadmetanje o uspostavljanju
dinamičkog sustava nabave.
(5) Dinamički sustav nabave smije trajati najduže četiri godine, a iznimno iz
opravdanih i obvezno obrazloženih razloga, može se predvidjeti njegovo duže
trajanje.
(6) Tijekom trajanja dinamičkog sustava nabave javni naručitelj mora omogućiti
dostavu indikativne ponude novozainteresiranim gospodarskim subjektima te im kao
sudionicima dopustiti sudjelovanje u dinamičkom sustavu nabave. Javni naručitelj
obvezan je u roku 15 dana od dana zaprimanja indikativne ponude utvrditi radi li
se o indikativnoj ponudi koja je sukladno dokumentaciji za nadmetanje dopuštena
i o gospodarskom subjektu koji je sukladno dokumentaciji za nadmetanje o
uspostavljanju dinamičkog sustava nabave sposoban. Javni naručitelj može rok od
15 dana primjereno produžiti ako nakon zaprimanja indikativne ponude nije upućen
poseban poziv na dostavu ponuda sukladno članku 104. ovoga Zakona.
(7) Ako javni naručitelj utvrdi da je indikativna ponuda sukladno dokumentaciji
za nadmetanje dopuštena te da je gospodarski subjekt sposoban sukladno
dokumentaciji za nadmetanje o uspostavljanju dinamičkog sustava nabave, obvezan
je takvu gospodarskom subjektu dopustiti sudjelovanje u dinamičkom sustavu
nabave. Javni naručitelj o tome obavještava gospodarski subjekt elektronički bez
odgode i dokazivo. Javni naručitelj obvezan je gospodarski subjekt kojemu nije
dopušteno sudjelovanje u dinamičkom sustavu nabave obavijestiti elektronički bez
odgode o nedopustivosti sudjelovanja, uz navođenje razloga nedopustivosti
sudjelovanja.
(8) Dinamički sustav nabave ne smije se zlorabiti ili primjenjivati na način
kojim bi se tržišno natjecanje sprječavalo, ograničavalo ili krivotvorilo.
(9) Za uspostavljane, odvijanje i sudjelovanje u dinamičkom sustavu nabave javni
naručitelj ne smije gospodarskim subjektima zaračunavati troškove.
(10) Na poništenje postupka dinamičkog sustava nabave primjenjuju se odredbe
članaka 93. do 95. ovoga Zakona.

*Sklapanje ugovora o javnoj nabavi na temelju dinamičkog sustava nabave*
Članak 104.

(1) Ugovor o javnoj nabavi na temelju dinamičkog sustava nabave, uspostavljenog
sukladno odredbi članka 103. ovoga Zakona, sklapa se isključivo elektronički
prema postupku opisanom u odredbama stavaka 2. do 5. ovoga članka. Taj postupak
dopušten je samo između javnog naručitelja i onih gospodarskih subjekata koji su
sudionici dinamičkog sustava nabave.
(2) Za sklapanje svakoga pojedinog ugovora upućuje se poseban poziv za dostavu
ponuda.
(3) Prije posebnog poziva na dostavu ponuda, prema odredbi stavka 2. ovoga
članka, javni naručitelj objavljuje pojednostavnjenu obavijest u dinamičkom
sustavu nabave sukladnu dokumentaciji za nadmetanje. Pojednostavnjena obavijest
u dinamičkom sustavu nabave obvezno sadrži podatke navedene u Dodatku V. D ovoga
Zakona. U pojednostavnjenoj obavijesti pozivaju se svi zainteresirani
gospodarski subjekti, koji to žele, da u roku koji određuje javni naručitelj, a
koji ne smije biti kraći od 15 dana od dana objavljivanja pojednostavnjene
obavijesti, dostave indikativnu ponudu sukladno odredbi članka 103. stavka 6.
ovoga Zakona.
(4) Poseban poziv na dostavu ponuda dopušten je tek onda kada je javni
naručitelj odlučio o svim, nakon objavljene pojednostavnjene obavijesti prema
odredbi stavka 3. ovoga članka, pravodobno elektronički prispjelim izjavama o
izvršenju nabave sukladno odredbi članka 103. stavka 7. ovoga Zakona.
(5) Javni naručitelj odluku donosi nakon provedbe elektroničke dražbe sukladno
odredbama članaka 97. do 100. ovoga Zakona ili nakon provedbe sljedećeg
postupka:
1. elektroničkog istodobnog pozivanja svih gospodarskih subjekta kojima je
dopušteno sudjelovanje u dinamičkom sustavu nabave da elektronički dostave
ponude za ugovore koji se sklapaju na osnovi dinamičkog sustava nabave. Javni
naručitelj u pozivu određuje primjereni rok za dostavu ponuda,
2. donošenja odluke za najbolje ocijenjenu ponudu prema određenom kriteriju
odnosno određenim kriterijima za odabir koji su određeni u dokumentaciji za
nadmetanje o uspostavljanju dinamičkog sustava nabave. Javni naručitelj sklapa
ugovor s ponuditeljem koji je podnio najbolju ponudu na temelju kriterija za
odabir navedenih u objavi. Ti se kriteriji po potrebi mogu preciznije utvrditi u
posebnom pozivu za dostavu ponuda. Razlozi za donošenje odluke o odabiru bilježe
se. U pogledu objave odluke o odabiru i učinka odluke o odabiru vrijede odredbe
članaka 86. do 89. ovoga Zakona.
(6) Na objavljivanje sklopljenih ugovora primjenjuje se odredba članka 41.
stavka 3. ovoga Zakona.
(7) Na poništenje posebnog poziva na dostavu ponuda primjenjuju se odredbe
članka 94. i 95. ovoga Zakona.

3. DIO
POSEBNE ODREDBE ZA NARUČITELJE KOJI OBAVLJAJU DJELATNOST NA PODRUČJU
VODOOPSKRBE, ENERGETIKE, PROMETA I POŠTANSKIH USLUGA

Glava I.
OPĆE ODREDBE

*Područje primjene*
Članak 105.

(1) Ovaj dio Zakona sadrži posebne odredbe koje primjenjuju naručitelji koji
obavljaju djelatnosti na području vodoopskrbe, energetike, prometa i poštanskih
usluga te javni naručitelji kada sklapaju ugovore za potrebe djelatnosti u
navedenim područjima (dalje u tekstu: naručitelji).
(2) Naručitelji primjenjuju odgovarajuće odredbe 2. dijela Zakona, osim ako
drugačije nije propisano ovim dijelom Zakona.
(3) Ovaj dio Zakona ne primjenjuje se na ugovore što ih javni naručitelji
sklapaju u svrhe koje ne uključuju obavljanje njihovih djelatnosti opisanih u
člancima 106. do 111. ovoga Zakona ili radi obavljanja takvih djelatnosti u
drugoj zemlji u uvjetima koji ne uključuju fizičku uporabu mreže ili
zemljopisnog područja unutar Republike Hrvatske.

*Vodoopskrba*
Članak 106.

(1) Djelatnosti na području vodoopskrbe jesu:
1. stavljanje na raspolaganje (pružanje) ili upravljanje nepokretnim (fiksnim)
mrežama za javnu opskrbu u vezi s proizvodnjom, prijevozom (transportom) ili
distribucijom pitke vode,
2. opskrba (napajanje) tih mreža pitkom vodom.
(2) Odredbe ovoga Zakona primjenjuju se i na postupke javne nabave ili natječaje
za projekte koje provode odnosno organiziraju subjekti koji obavljaju djelatnost
iz stavka 1. ovoga članka i koji su:
1. povezani s projektima vodogradnje te s projektima navodnjavanja ili
odvodnjavanja (isušivanja) pod uvjetom da količina vode koja će se koristiti za
opskrbu pitkom vodom iznosi više od 20% od ukupne količine vode stavljene na
raspolaganje takvim projektima, ili instalacijama za navodnjavanje ili
odvodnjavanje (isušivanje), ili
2. povezani s odvodnjom ili pročišćavanjem otpadnih voda.
(3) Opskrba (napajanje) mreža pitkom vodom u svrhu javne opskrbe od strane
naručitelja koji nije javni naručitelj ne smatra se djelatnošću u smislu stavka
1. ovoga članka:
1. ako taj naručitelj proizvodi pitku vodu jer mu je ona potrebna za obavljanje
neke djelatnosti koja nije djelatnost iz članaka 106. do 111. ovoga Zakona, te
2. ako napajanje (opskrba) javne mreže ovisi samo o vlastitoj potrošnji tog
naručitelja i ne iznosi više od 30% u odnosu na prosjek prethodne tri godine
ukupne proizvodnje pitke vode naručitelja, uključujući i tekuću godinu.

*Plin, toplinska i električna energija*
Članak 107.

(1) Djelatnosti na području plina i toplinske energije jesu:
1. stavljanje na raspolaganje (pružanje) ili upravljanje nepokretnim (fiksnim)
mrežama za javnu uslugu u vezi s proizvodnjom, prijenosom i distribucijom plina
i toplinske energije,
2. opskrba (napajanje) tih mreža plinom ili toplinskom energijom.
(2) Opskrba (napajanje) mreža plinom ili toplinskom energijom u svrhu javne
usluge od strane naručitelja koji nije javni naručitelj ne smatra se djelatnošću
u smislu stavka 1. ovoga članka:
1. ako proizvodnja plina ili toplinske energije od strane tih naručitelja
nastaje kao neizbježna posljedica obavljanja djelatnosti koja ne pripada u
djelatnosti iz stavka 1. ili stavka 3. ovoga članka ili iz članaka 106. do 111.
ovoga Zakona,
2. ako je opskrba javne mreže posljedica gospodarskog iskorištavanja napajanja i
ako u odnosu na prosjek posljednje tri godine, uključujući i tekuću godinu, ne
čini više od 20% prihoda naručitelja, te
3. ako naručitelj nabavlja robu za vlastite potrebe koristeći se pravom
povlaštenog kupca sukladno posebnom propisu.
(3) Djelatnosti na području električne energije jesu:
1. stavljanje na raspolaganje (pružanje) ili upravljanje nepokretnim (fiksnim)
mrežama za javnu uslugu u vezi s proizvodnjom, prijenosom i distribucijom
električne energije,
2. opskrba (napajanje) tih mreža električnom energijom.
(4) Opskrba (napajanje) mreža električnom energijom u svrhu javne usluge od
strane naručitelja koji nije javni naručitelj ne smatra se djelatnošću u smislu
odredbe stavka 3. ovoga članka:
1. ako naručitelj proizvodi električnu energiju u svrhu obavljanja neke
djelatnosti koja nije djelatnost iz stavka 1. ili stavka 3. ovoga članka ili iz
članaka 106. do 111. ovoga Zakona,
2. ako napajanje (opskrba) javne mreže ovisi samo o vlastitoj potrošnji tog
naručitelja i ne iznosi više od 30% u odnosu na prosjek prethodne tri godine
ukupne proizvodnje energije naručitelja, uključujući i tekuću godinu, te
3. ako naručitelj nabavlja robu za vlastite potrebe koristeći se pravom
povlaštenog kupca sukladno posebnom propisu.

*Istraživanje i vađenje nafte, plina, ugljena i ostalih krutih goriva*
Članak 108.

Djelatnosti istraživanja i vađenja nafte, plina, ugljena i ostalih krutih goriva
jesu djelatnosti koje se odnose na iskorištavanje zemljopisnog područja u svrhu
istraživanja ili vađenja nafte, plina, ugljena ili drugih krutih goriva.

*Prometne usluge*
Članak 109.

(1) Djelatnosti na području prometa obuhvaćaju stavljanje na raspolaganje
(pružanje) ili upravljanje mrežama za usluge javnog prometa željeznicom,
automatiziranim sustavima, tramvajem, autobusom, trolejbusom ili žičarama.
(2) Mreža na području prometa postoji ako se usluge u prometu obavljaju u skladu
s uvjetima, primjerice za linije, transportne kapacitete, redove vožnje i
slično, a koje je utvrdilo nadležno tijelo.
(3) Pružanje javnih usluga autobusnog prijevoza ne smatra se djelatnošću u
smislu odredaba ovoga članka ako drugi subjekti mogu pružati te usluge općenito
ili na određenom zemljopisnom području pod istim uvjetom kao i naručitelj.

*Zračne, pomorske i riječne luke*
Članak 110.

Djelatnosti zračnih, pomorskih i riječnih luka jesu djelatnosti koje se odnose
na iskorištavanje zemljopisnog područja u svrhu stavljanja na raspolaganje
zračnih luka, pomorskih luka, riječnih luka ili drugih prometnih terminala,
prijevoznicima u zračnom, pomorskom ili riječnom prijevozu.

*Poštanske usluge*
Članak 111.

(1) Djelatnosti na području pošte jesu pružanje poštanskih usluga ili, pod
uvjetima navedenima u stavku 4. ovoga članka, drugih usluga koje ne uključuju
poštanske usluge.
(2) Poštanske usluge u smislu stavka 1. ovoga članka jesu usluge koje se odnose
na prijam, prijenos i uručenje, preuzimanje, razvrstavanje, transport i dostavu
poštanskih pošiljaka. Te usluge obuhvaćaju:
1. rezervirane poštanske usluge, a to su poštanske usluge koje u skladu sa
Zakonom o pošti obavlja jedino javni operater,
2. ostale poštanske usluge, a to su poštanske usluge koje se u skladu s važećim
propisima o poštanskim uslugama ne mogu rezervirati za davatelje univerzalnih
usluga.
(3) Poštanska pošiljka je pismovna pošiljka, poštanska i brzojavna uputnica i
paket adresiran na određenog primatelja kojemu se pošiljka treba uručiti bez
obzira na težinu. Osim pismovnih, poštanska pošiljka uključuje knjige, kataloge,
novine i časopise, kao i poštanske pakete i slično koji sadrže robu sa ili bez
tržišne (komercijalne) vrijednosti, neovisno o njihovoj težini.
(4) Druge usluge koje ne uključuju poštanske usluge jesu usluge koje se
obavljaju na sljedećim područjima, pod uvjetom da te usluge obavlja subjekt koji
obavlja poštanske usluge u smislu stavka 2. ovoga članka i pod uvjetom da te
usluge nisu izravno izložene tržišnom natjecanju u smislu članka 113. ovoga
Zakona, a to su:
1. usluge upravljanja poštanskom službom (usluge i prije i poslije otpreme, kao
što su usluge upravljanja urudžbenim uredom),
2. usluge dodane vrijednosti u vezi s elektroničkim sredstvima i koje se u
cijelosti pružaju putem elektroničkih sredstava (uključujući sigurno slanje
šifriranih dokumenata elektroničkim sredstvima, usluge vođenja adresa i slanje
preporučene elektroničke pošte),
3. usluge koje se odnose na pošiljke drugačije od onih pošiljki naznačenih u
stavku 3. ovoga članka (npr. neadresirane pošiljke, reklamne pošiljke,
promidžbene pošiljke i sl.),
4. financijske usluge prema definiciji iz kategorije 6 Dodatka II. A i članka 5.
točke 9. ovoga Zakona,
5. filatelističke usluge,
6. logističke usluge koje su kombinacija fizičke dostave i/ili skladištenja i
drugih nepoštanskih djelatnosti.

*Nabava koja se odnosi na više djelatnosti*
Članak 112.

(1) Na predmet nabave koji se odnosi na obavljanje više djelatnosti primjenjuju
se odredbe ovoga dijela Zakona za onu djelatnost koja je glavni dio predmeta
nabave.
(2) Ako se na dio predmeta nabave planiranog za obavljanje jedne od djelatnosti
primjenjuju odredbe ovoga dijela Zakona, a na drugi se dio predmeta nabave ne
primjenjuju odredbe niti ovoga dijela niti 2. Dijela ovoga Zakona, te ako nije
moguće objektivno utvrditi za koju je djelatnost namijenjen pretežni dio
predmeta nabave, onda se postupak javne nabave provodi sukladno odredbama ovoga
dijela Zakona.
(3) Ako dio predmeta nabave planiran za obavljanje jedne od djelatnosti
podliježe odredbama ovoga dijela Zakona, a drugi dio predmeta nabave podliježe
odredbama 2. dijela ovoga Zakona, te ako nije moguće objektivno utvrditi za koju
je djelatnost namijenjen pretežni dio predmeta nabave, onda se postupak javne
nabave provodi sukladno odredbama 2. dijela ovoga Zakona.

*Postupak utvrđivanja izravne izloženosti određene djelatnosti tržišnom
natjecanju*
Članak 113.

(1) Postupci javne nabave za obavljanje djelatnosti na području vodoopskrbe,
energetike, prometa i poštanskih usluga ne podliježu ovom dijelu Zakona ako je u
Republici Hrvatskoj ta djelatnost izravno izložena natjecanju na tržištima
kojima pristup nije ograničen.
(2) Djelatnost se smatra neposredno izloženom tržišnom natjecanju ako se to
utvrdi pomoću kriterija koji su u skladu s odredbama o tržišnom natjecanju
Ugovora o osnivanju Europske zajednice, kao što su obilježja predmetne robe i
usluga, postojanje alternativne robe i usluga, cijene i stvarno ili moguće
postojanje više ponuditelja predmetne robe i usluga.
(3) Pretpostavlja se da pristup tržištu nije ograničen ako su propisi prava
Europskih zajednica preuzeti u Republici Hrvatskoj.
(4) Ako se slobodan pristup određenom tržištu ne može pretpostaviti na temelju
stavka 2. ovoga članka, mora se podnijeti dokaz da je pristup tom tržištu
slobodan de facto i de jure.
(5) Ako resorno ministarstvo smatra da je u skladu sa stavcima 2., 3. i 4. ovoga
članka, stavak 1. ovoga članka primjenjiv na određenu djelatnost, mora o tome
obavijestiti nadležno tijelo koje je dužno prijaviti to Europskoj komisiji i
obavijestiti je o svim bitnim činjenicama koje se odnose na pridržavanje uvjeta
navedenih u stavku 1. ovoga članka, osobito o zakonima, uredbama, sporazumima i
dogovorima, po potrebi zajedno s mišljenjem koje je dalo neovisno nacionalno
tijelo nadležno za predmetnu djelatnost.
(6) Odredbe ovoga dijela Zakona neće se primjenjivati na postupke javne nabave
za obavljanje djelatnosti na području vodoopskrbe, energetike, prometa i
poštanskih usluga u sljedećim slučajevima:
– ako je Europska komisija donijela odluku kojom se utvrđuje primjenjivost
stavka 1. ovoga članka u skladu sa stavkom 10. ovoga članka i u roku koji ona
propiše, ili
– ako Europska komisija nije donijela odluku koja se odnosi na takvu
primjenjivost u tom roku.
(7) Ako se slobodan pristup određenom tržištu pretpostavlja na temelju stavka 3.
ovoga članka i ako je neovisno nacionalno tijelo nadležno za predmetnu
djelatnost utvrdilo primjenjivost stavka 1. ovoga članka, ovaj se dio Zakona
neće primjenjivati na postupke javne nabave za obavljanje djelatnosti na
području vodoopskrbe, energetike, prometa i poštanskih usluga ako Europska
komisija u odluci donesenoj u skladu sa stavkom 10. ovoga članka i u roku koji
ona propiše nije utvrdila da stavak 1. ovoga članka nije primjenjiv.
(8) Naručitelji mogu zatražiti od Europske komisije da odlukom utvrdi
primjenjivost stavka 1. ovoga članka na određenu djelatnost. Europska komisija o
tome odmah obavještava nadležno tijelo. Nadležno tijelo obavještava Europsku
komisiju o svim korisnim informacijama, osobito o zakonima, uredbama,
sporazumima i dogovorima koji pojašnjavanju jesu li ispunjeni uvjeti navedeni u
odredbama stavaka 2., 3. i 4. ovoga članka, po potrebi s mišljenjem koje je dalo
neovisno nacionalno tijelo nadležno za predmetnu djelatnost.
(9) Europska komisija može na vlastitu inicijativu započeti postupak donošenja
odluke kojom se utvrđuje primjenjivost stavka 1. ovoga članka na određenu
djelatnost, te o tome odmah obavještava nadležno tijelo. Ako na kraju roka
utvrđenog u stavku 10. ovoga članka Europska komisija ne donese odluku o
primjenjivosti stavka 1. na određenu djelatnost, smatrat će se da je stavak 1.
ovoga članka primjenjiv.
(10) Europska će komisija u roku tri mjeseca od dana kada dobije obavijest ili
zahtjev donijeti odluku sukladno odredbama ovoga članka. Taj se rok može
produžiti jedanput za najviše tri mjeseca u opravdanim slučajevima, osobito ako
su podaci koje sadrži obavijest ili zahtjev, ili dokumenti priloženi uz
obavijest ili zahtjev, nepotpuni ili netočni, odnosno ako su činjenice koje su
predmetom obavijesti pretrpjele bilo kakve bitne promjene. Produženje roka
ograničava se na mjesec dana ako je neovisno nacionalno tijelo nadležno za
predmetnu djelatnost utvrdilo da je stavak 1. primjenjiv u slučajevima
predviđenima u stavku 7. ovoga članka.
(11) Ako je neka djelatnost već predmetom postupka iz ovoga članka, daljnji
zahtjevi u vezi s istom djelatnošću u Republici Hrvatskoj podneseni prije isteka
roka u odnosu na prvi zahtjev ne smatraju se novim postupcima i tretiraju se u
kontekstu prvoga zahtjeva.

*Ugovori s povezanim društvima i poslovnim udruženjima (joint venture)*
Članak 114.

(1) Ako su ispunjeni uvjeti iz stavka 2. ovoga članka, odredbe ovoga dijela
Zakona ne primjenjuju se na javnu nabavu robe, radova ili usluga:
a) koju javni naručitelj obavlja od povezanog društva, ili
b) koju obavlja poslovno udruženje osnovano od više naručitelja isključivo u
svrhu obavljanja djelatnosti u smislu članaka 106. do 111. ovoga Zakona od
gospodarskog subjekta povezanog s jednim od tih naručitelja.
(2) Stavak 1. ovoga članka primjenjuje se:
a) na usluge, pod uvjetom da najmanje 80% ostvarenog prosječnog prometa
povezanog društva u odnosu na usluge za prethodne tri godine potječe od pružanja
tih usluga društvima s kojima je povezano,
b) na robu, pod uvjetom da najmanje 80% ostvarenog prosječnog prometa povezanog
društva u odnosu na robu za prethodne tri godine potječe od isporuke te robe
društvima s kojima je povezano,
c) na radove, pod uvjetom da najmanje 80% ostvarenoga prosječnog prometa
povezanog društva u odnosu na radove za prethodne tri godine potječe od
izvođenja tih radova za društva s kojima je povezano.
(3) Ako za prethodne tri godine ne postoje pokazatelji prometa, jer povezano
društvo tada nije bilo osnovano ili je tek započelo obavljati svoju djelatnost,
dovoljno je ako društvo učini vjerojatnim da je izgledno postizanje prometa
naznačenog u odredbi stavka 2. ovoga članka. Ako nabavu istovrsnih usluga, robe
ili radova obavlja više društava povezanih s naručiteljem, onda se u odredbi
stavka 2. ovoga članka naznačene postotne stope izračunavaju uz uvažavanje
ukupnog prometa svih povezanih društava.
(4) Ovaj Zakon ne primjenjuje se na ugovore o javnoj nabavi:
2. koje s jednim ili više naručitelja sklapa poslovno udruženje osnovano od više
naručitelja isključivo u svrhu obavljanja djelatnosti u smislu članaka 106. do
111. ovoga Zakona, ili
3. koje sklapa naručitelj s poslovnim udruženjem čiji je sastavni dio, ako je
poslovno udruženje osnovano da bi se predmetna djelatnost obavljala tijekom
razdoblja od najmanje tri godine ako je pravnim aktom o osnivanju poslovnog
udruženja uređeno da će naručitelji koji čine to poslovno udruženje biti u
njegovu sastavu isto toliko vremena.
(5) Naručitelji su dužni Europsku komisiju, na njezin zahtjev, obavijestiti:
1. o nazivima društava sukladno odredbi ovoga članka,
2. o vrsti i vrijednosti nabava sukladno odredbi ovoga članka, i
3. o podacima koji su, po mišljenju Europske komisije, potrebni kako bi se
potvrdilo da odnosi između naručitelja i društva odnosno poslovnog udruženja s
kojim se sklapaju ugovori udovoljavaju zahtjevima iz odredaba ovoga članka.

Glava II.
POSTUPCI JAVNE NABAVE

*Odabir otvorenog postupka javne nabave, ograničenog postup­ka javne nabave i
pregovaračkog postupka javne nabave s prethodnom objavom*Članak 115.

(1) Naručitelji mogu slobodno birati između otvorenog postupka javne nabave,
ograničenog postupka javne nabave ili pregovaračkog postupka javne nabave s
prethodnom objavom pod uvjetom da je poziv na nadmetanje objavljen sukladno
članku 117. ovoga Zakona.
(2) Pregovarački postupak javne nabave bez prethodne objave naručitelj smije
primijeniti samo u posebnim slučajevima i okolnostima propisanima u članku 116.
ovoga Zakona.

*Uvjeti za odabir pregovaračkog postupka javne nabave bez prethodne objave*
Članak 116.

Naručitelji mogu primijeniti pregovarački postupak javne nabave bez prethodne
objave u sljedećim slučajevima:
1. ako u provedenom otvorenom postupku javne nabave, ograničenom postupku javne
nabave ili pregovaračkom postupku javne nabave s prethodnom objavom nije
dostavljena nijedna ponuda ili nijedna pravilna ponuda, ili nijedan zahtjev za
sudjelovanje, a osnovni uvjeti ugovora neće se bitno mijenjati, ili
2. ako se ugovor sklapa samo u svrhu istraživanja, pokusa, ispitivanja ili
razvoja a ne s ciljem stjecanja dobiti ili pokrića troškova istraživanja i
razvoja, te ako sklapanje takvih ugovora ne dovodi u pitanje konkurentno
sklapanje daljnjih ugovora kojima su to isključivi ciljevi, ili
3. ako iz tehničkih ili umjetničkih razloga, odnosno radi zaštite isključivih
prava, nabavu može izvršiti samo određeni gospodarski subjekt, ili
4. ako se zbog iznimne žurnosti, izazvane događajima koje naručitelj nije mogao
predvidjeti, rok za nadmetanje s objavom poziva na nadmetanje u otvorenom
postupku javne nabave, ili u ograničenom postupku javne nabave, ili u
pregovaračkom postupku javne nabave s prethodnom objavom ne može primijeniti,
ili
5. ako su potrebne dodatne isporuke od gospodarskog subjekta iz osnovnog ugovora
koje su namijenjene ili kao djelomična zamjena uobičajene robe ili instalacija
ili kao proširenje postojećih isporuka robe ili instalacija, ako bi promjena
dobavljača obvezala naručitelja da nabavi robu koja ima drugačije tehničke
značajke, što bi rezultiralo neskladom i nerazmjerom te dovelo do tehničkih
poteškoća u funkcioniranju i održavanju, ili
6. ako su za izvršenje postojećeg ugovora o javnim radovima ili ugovora o javnim
uslugama potrebni dodatni radovi ili usluge koji ne smiju biti veći od 25%
osnovnog ugovora, koji nisu uključeni ni u projekt na temelju kojeg se sklapa
osnovni ugovor, ni u osnovni ugovor, a koji su zbog nepredviđenih događaja
potrebni ako se ugovor sklapa s gospodarskim subjektom koji je izvršio osnovni
ugovor, te
a) ako dodatne radove ili usluge u tehničkom ili gospodarskom smislu nije moguće
odvojiti od osnovnog ugovora bez znatne štete za naručitelja,
b) ako se ti dodatni radovi ili usluge od osnovnog ugovora mogu odvojiti, ali su
prijeko potrebni za kasnije faze izvršenja, ili
7. kod novih ugovora o javnim radovima koji se sastoje u ponavljanju istih
radova:
a) ako ugovor treba sklopiti isti naručitelj s gospodarskim sub­jektom s kojim
je već sklopljen osnovni ugovor,
b) ako je osnovni ugovor sklopljen u otvorenom postupku javne nabave,
ograničenom postupku javne nabave ili pregovaračkom postupku javne nabave s
prethodnom objavom,
c) ako radovi odgovaraju temeljnom (osnovnom) projektu koji je bio predmet
osnovnog ugovora,
d) ako je već bila predviđena mogućnost primjene takva pregovaračkog postupka u
prvom pozivu na nadmetanje,
e) ako je cjelokupna vrijednost istih radova koji će se ponavljati uzeta kao
temelj pri određivanju procijenjene vrijednosti nabave,
8. ako je predmet nabave roba koja kotira i koja se nabavlja na burzi robe, ili
9. kod ugovora koji se trebaju sklopiti na temelju okvirnog sporazuma, ako je
sam okvirni sporazum:
a) sklopljen u skladu s odredbama ovoga Zakona i
b) ne dovodi do sprječavanja, ograničavanja ili narušavanja tržišnog natjecanja,
ili
10. kod prigodne kupnje, ako se roba može nabaviti pod posebno povoljnim
prilikama, samo u kratkom razdoblju, za cijenu znatno nižu od cijena uobičajenih
na tržištu, ili
11. pri kupnji robe po posebno povoljnim uvjetima od isporučitelja koji prestaje
obavljati poslovnu djelatnost, ili od upravitelja u okviru stečajnog postupka
odnosno likvidacije, ili
12. ako se predmetni ugovor o javnim uslugama, nakon natječaja provedenog u
skladu s odredbama ovoga Zakona, mora sklopiti s pobjednikom ili pobjednicima
natječaja. U potonjem slučaju svi se pobjednici natječaja pozivaju na
sudjelovanje u pregovorima.

Glava III.
OBJAVLJIVANJE

*Objave o javnoj nabavi*
Članak 117.

(1) Objave o javnoj nabavi jesu:
1. poziv na nadmetanje u otvorenom postupku javne nabave, ograničenom postupku
javne nabave i pregovaračkom postupku javne nabave s prethodnom objavom,
2. poziv na otvoreni ili ograničeni natječaj,
3. pojednostavnjena obavijest u dinamičkom sustavu nabave,
4. prethodna (indikativna) obavijest,
5. uspostavljanje kvalifikacijskog sustava,
6. profil naručitelja (kupca),
7. obavijest o sklopljenim ugovorima, rezultatima natječaja i sklopljenim
okvirnim sporazumima,
8. obavijest o početku postupka javne nabave u slučajevima pregovaračkog
postupka javne nabave bez prethodne objave i sklapanja ugovora o javnim uslugama
iz Dodatka II B, te izuzeća od primjene ovoga Zakona.
(2) Poziv na nadmetanje može se objaviti putem:
1. prethodne (indikativne) obavijesti, ili
2. uspostavljanja kvalifikacijskog sustava, ili
3. objave iz stavka 1. točke 1. do 4. ovoga članka.
(3) Sadržaj objava navedenih u ovom članku propisan je u Dodacima V i VI ovoga
Zakona.

*Prethodna (indikativna) obavijest*
Članak 118.

(1) Najmanje jednom godišnje putem prethodne (indikativne) obavijesti ili na
svom profilu naručitelj objavljuje:
1. kod ugovora o javnoj nabavi robe – podatke o grupama robe raščlanjenima prema
oznakama i nazivima iz Jedinstvenog rječnika javne nabave (CPV), procijenjenu
ukupnu vrijednost nabave svih ugovora ili okvirnih sporazuma koje naručitelj
namjerava sklopiti u idućih dvanaest mjeseci, ako ta ukupna procijenjena
vrijednost iznosi najmanje 750.000 EUR,
2. kod ugovora o javnim uslugama – razvrstano prema kategorijama naznačenima u
Dodatku II. A ovoga Zakona, procijenjenu ukupnu vrijednost svih ugovora ili
okvirnih sporazuma koje naručitelj namjerava sklopiti u idućih dvanaest mjeseci,
ako ta ukupna procijenjena vrijednost iznosi najmanje 750.000 EUR,
3. kod ugovora o javnim radovima – značajna obilježja ugovora ili okvirnih
sporazuma koje naručitelj namjerava sklopiti u idućih dvanaest mjeseci, ako
njihova ukupna procijenjena vrijednost iznosi najmanje 5.278. 000 EUR.
(2) Prethodna obavijest dostavlja se Europskoj komisiji primjenom odgovarajućeg
standardnog obrasca ili se objavljuje na profilu kupca. Prethodna obavijest ne
smije se objaviti na profilu naručitelja (kupca) prije nego što je naručitelj
odaslao obavijest o tome Europskoj komisiji. Na profilu naručitelja (kupca)
navodi se datum odašiljanja objave Europskoj komisiji.
(3) Objava prethodne obavijesti koja se odnosi na ugovore o javnoj nabavi robe i
ugovore o javnim uslugama bez odgode se, nakon početka tekuće financijske
godine, dostavlja Europskoj komisiji ili objavljuje na profilu naručitelja
(kupca). Objava prethodne obavijesti koja se odnosi na ugovore o javnim radovima
dostavlja se bez odgode Europskoj komisiji ili objavljuje na profilu naručitelja
(kupca), nakon donošenja odluke kojom se odobrava planiranje ugovora o javnim
radovima ili okvirnih sporazuma koje naručitelji namjeravaju sklopiti.
(4) Objava obavijesti iz stavka 1. ovoga članka obvezna je samo u slučajevima
kada naručitelji koriste skraćene rokove za primitak ponuda iz članka 123.
stavka 1. ovoga Zakona.
(5) Ovaj članak ne primjenjuje se na pregovarački postupak javne nabave bez
prethodne objave.
(6) Naručitelji posebice mogu objavljivati ili organizirati da Europska komisija
objavljuje prethodne indikativne obavijesti koje se odnose na važnije projekte
bez ponavljanja informacija koje je ranije sadržavala neka prethodna indikativna
obavijest, pod uvjetom da se jasno naglasi da su te obavijesti dodatne.

*Poziv na nadmetanje putem prethodne (indikativne) obavijesti*
Članak 119.

(1) Poziv na nadmetanje putem prethodne (indikativne) obavijesti dopušten je
samo:
1. ako se u objavi prethodne (indikativne) obavijesti naznače nabave robe,
radova i usluga koje će biti predmetom nabave,
2. ako objava prethodne (indikativne) obavijesti sadrži:
a) napomenu da se ugovor sklapa u ograničenom postupku javne nabave ili u
pregovaračkom postupku javne nabave bez daljnjeg poziva na nadmetanje,
b) poziv zainteresiranim gospodarskim subjektima da pisanim putem iskažu svoj
interes, te
3. ako se prethodna (indikativna) obavijest objavi najkasnije dvanaest mjeseci
prije trenutka u kojem naručitelj odašilje poziv svim zainteresiranim
gospodarskim subjektima da potvrde svoj interes na temelju podrobnog opisa
predmeta nabave. Naručitelj se mora pridržavati roka utvrđenog u članku 122.
stavka 1. ovoga Zakona.
(2) Kada se poziv na nadmetanje objavljuje putem prethodne (indikativne)
obavijesti, naručitelj će nakon toga pozvati sve natjecatelje da potvrde svoj
interes, a koji sadrži sljedeće podatke:
1. vrstu i opseg predmeta nabave, uključujući sve opcije za dodatne ugovore i,
ako je moguće, procjenu roka za izvršenje tih opcija; kod periodičnih ugovora
vrstu i opseg i, ako je moguće, predviđeni datum objavljivanja budućih poziva na
nadmetanje za radove, robu i usluge koji će biti predmet nabave,
2. vrstu postupka (ograničeni postupak javne nabave ili pregovarački postupak
javne nabave),
3. u pojedinom slučaju trenutak u kojem nabava robe odnosno radova ili usluga
započinje odnosno završava,
4. adresu i zadnji dan za dostavu zahtjeva za sudjelovanje, te jezik na kojem se
ponude predaju,
5. adresu odjela koji daje obavijesti potrebne za primitak dokumentacije za
nadmetanje i dodatne dokumentacije,
6. sve gospodarske i tehničke zahtjeve, jamstva i podatke koji se od
gospodarskog subjekta traže,
7. visinu i uvjete plaćanja naknade troškova za izradu dokumentacije za
nadmetanje,
8. vrstu predmeta nabave koji je predmet poziva: kupnja, leasing, najam, zakup,
ili kombinacija navedenog, te
9. prema njihovu značenju određene ili poredane kriterije za donošenje odluke o
odabiru, ako oni nisu sadržani u prethodnoj (indikativnoj) obavijesti ili u
dokumentaciji za nadmetanje, odnosno u pozivu na dostavu ponude ili u pozivu na
pregovaranje.

*Sustav kvalifikacije*
Članak 120.

(1) Naručitelji mogu uspostaviti i voditi sustav kvalifikacije gospodarskih
subjekata. Naručitelji koji uspostave ili vode sustav kvalifikacije obvezni su u
objavi navesti svrhu sustava kvalifikacije i način kako se mogu zatražiti
pravila kvalifikacije, te osigurati da gospodarski subjekt u svakom trenutku
može zahtijevati kvalifikaciju. Ako sustav kvalifikacije traje duže od tri
godine, uspostavljanje sustava kvalifikacije objavljuje se svake godine. Pri
kraćem trajanju sustava kvalifikacije dovoljna je objava na početku postupka.
(2) Sustav kvalifikacije, sukladno stavku 1. ovoga članka, može obuhvaćati
različite stupnjeve, a vodi se na osnovi objektivnih kvalifikacijskih kriterija
i kvalifikacijskih pravila koje postavlja naručitelj. Kvalifikacijski kriteriji
i pravila mogu se po potrebi prilagođavati.
(3) Kvalifikacijski kriteriji i pravila, sukladno stavku 2. ovoga članka, mogu
obuhvaćati uvjete o sposobnosti. Razloge isključenja naručitelj je obvezan
navesti i u svakom slučaju predvidjeti kao kriterije i pravila kvalifikacije.
(4) Ako kvalifikacijski kriteriji i pravila sadrže uvjete financijske i
gospodarske i/ili tehničke i stručne sposobnosti, gospodarski se subjekt u svrhu
dokaza zahtijevane sposobnosti može u danom slučaju osloniti na resurse drugih
gospodarskih subjekata, neovisno o pravnom odnosu između njega i toga
gospodarskog subjekta. U tom slučaju on mora dokazati da tim resursima zaista i
raspolaže cijelo vrijeme valjanosti sustava kvalifikacije.
(5) Pod istim pretpostavkama kao i u stavku 4. ovoga članka i zajednice
ponuditelja mogu se osloniti na resurse svojih članova ili drugih gospodarskih
subjekata.
(6) Kvalifikacijski kriteriji i pravila, sukladno odredbi stavka 2. ovoga
članka, stavljaju se na raspolaganje zainteresiranim gospodarskim subjektima na
njihov zahtjev. Naručitelj obavještava svaki zainteresirani gospodarski subjekt
o izmjeni i dopuni kvalifikacijskih kriterija i pravila. Ako sustav
kvalifikacije nekoga drugog naručitelja odgovara zahtjevima dotičnog
naručitelja, on je dužan zainteresirane gospodarske subjekte obavijestiti o
imenima tih drugih naručitelja.
(7) Naručitelji su dužni podnositelje zahtjeva u primjerenom roku obavijestiti o
odluci koju su donijeli o kvalifikaciji podnositelja zahtjeva. Ako se odluka ne
može donijeti u roku od četiri mjeseca nakon zaprimanja zahtjeva za
kvalifikaciju, naručitelj je dužan podnositelje zahtjeva najkasnije dva mjeseca
nakon zaprimanja zahtjeva za kvalifikaciju obavijestiti o razlozima produženja
obrade i navesti kada će se donijeti odluka o prihvaćanju ili odbijanju njegova
zahtjeva. Podnositelj zahtjeva obavještava se o odluci o zahtjevu za
kvalifikaciju najkasnije u roku šest mjeseci nakon zaprimanja zahtjeva za
kvalifikaciju.
(8) O negativnim odlukama o kvalifikaciji, uz navođenje razloga, podnositelji
zahtjeva obavještavaju se bez odgode, a najkasnije 15 dana nakon donošenja
odluke. Razlozi se moraju temeljiti na kvalifikacijskim kriterijima navedenima u
stavku 2. ovoga članka.
(9) Uspješni podnositelji zahtjeva uvrštavaju se u popis, pri čemu je moguća
daljnja podjela prema predmetu nabave, za koje su pojedini podnositelji zahtjeva
kvalificirani.
(10) Naručitelji mogu gospodarskom subjektu osporiti priznanje kvalifikacije
samo zbog razloga koji se temelje na kriterijima navedenima u odredbi stavka 2.
ovoga članka. O namjeravanom osporavanju priznate kvalifikacije gospodarski
subjekt se pismeno, uz navođenje razloga, obavještava najmanje 15 dana prije
datuma predviđenog za osporavanje kvalifikacije.
(11) Ako se poziv na nadmetanje objavljuje putem uspostavljanja sustava
kvalifikacije, natjecatelji se odabiru u ograničenom postupku javne nabave ili u
pregovaračkom postupku javne nabave između gospodarskih subjekata koji su se
kvalificirali u okviru sustava kvalifikacije.

Glava IV.
ROKOVI

*Rokovi za dostavu ponude u otvorenom postupku
javne nabave*
Članak 121.

(1) U otvorenom postupku javne nabave rok za dostavu ponuda koji određuje
naručitelj iznosi najmanje 52 dana, računajući od dana slanja objave.
(2) Za postupke javne nabave čija je procijenjena vrijednost manja od iznosa
propisanih Uredbom o objavama i evidenciji javne nabave, objava kojih je obvezna
na razini Europske zajednice, rok za dostavu ponude u otvorenom postupku iznosi
najmanje 26 dana od dana slanja objave.

*Rokovi u ograničenom postupku javne nabave i u pregovaračkom postupku javne
nabave
s prethodnom objavom*
Članak 122.

(1) U ograničenom postupku javne nabave i u pregovaračkom postupku javne nabave
s prethodnom objavom rok za dostavu zahtjeva za sudjelovanje koji određuje
naručitelj iznosi:
1. najmanje 37 dana, a ni u kojem slučaju ne može biti kraći od 22 dana od
slanja objave,
2. najmanje 15 dana ako se objava šalje elektroničkim sredstvima ili telefaksom.
(2) Za postupke javne nabave čija je procijenjena vrijednost manja od iznosa
propisanih Uredbom o objavama i evidenciji javne nabave, objava kojih je obvezna
na razini Europske zajednice, rok za dostavu zahtjeva za sudjelovanje iznosi
najmanje deset dana od dana slanja objave.
(3) U ograničenom postupku javne nabave i u pregovaračkom postupku javne nabave
s prethodnom objavom rok za dostavu ponude može se odrediti sporazumno između
naručitelja i odabranih natjecatelja, uz pretpostavku da se svim natjecateljima
odobri isti rok. Rok za dostavu ponuda sporazumno može biti kraći od deset dana.
(4) Kada se rok za dostavu ponude ne može odrediti sporazumno, naručitelj će
odrediti rok koji iznosi najmanje 24 dana, a koji ni u kojem slučaju ne može
biti kraći od deset dana od dana slanja poziva na dostavu ponuda.

*Skraćeni rokovi za dostavu ponuda u otvorenom postupku javne nabave*
Članak 123.

(1) Rok za dostavu ponuda može se skratiti na 36 dana, ali ne na manje od 22
dana:
1. ako je naručitelj najmanje 52 dana, a najviše dvanaest mjeseci prije trenutka
slanja objave objavio prethodnu obavijest, te
2. ako je ta objava prethodne obavijesti, osim podataka naznačenih u standardnom
obrascu iz Dodatka V. B, DIO I., sadržavala sve podatke naznačene u Dodatku V.
B, DIO II., te ako su ti podaci postojali u trenutku objavljivanja prethodne
obavijesti.
(2) Ako je objava, primjenom odgovarajućega standardnog obrasca, elektronički
izrađena i elektronički dostavljena po postupku za dostavljanje objava, u
otvorenom postupku javne nabave rok za dostavu ponude može se skratiti za sedam
dana.
(3) Rok za dostavu ponude u otvorenom postupku javne može se dodatno skratiti za
pet dana, ako je naručitelj od trenutka prvog poziva na nadmetanje dokumentaciju
za nadmetanje i svu dodatnu dokumentaciju koja se odnosi na postupak nabave
elektronički učinio slobodno dostupnom, neposredno i u cijelosti raspoloživom. U
pozivu na nadmetanje navodi se internetska adresa na kojoj se dokumentacija može
preuzeti.
(4) Skraćenje rokova za dostavu ponuda u otvorenom postupku javne nabave
sukladno stavcima 1., 2. i 3. ovoga članka može se kumulirati. Kumuliranje
skraćenja rokova nikako ne smije rezultirati rokom za dostavu ponuda koji je
kraći od 15 dana od dana slanja poziva na nadmetanje.
(5) Kumuliranje skraćenja rokova za dostavu ponuda u otvorenom postupku javne
nabave nikako ne smije rezultirati rokom za dostavu ponuda koji je kraći od 22
dana od dana slanja poziva na nadmetanje ako objava nije dostavljena telefaksom
ili elektroničkim sredstvom.

*Skraćeni rokovi u ograničenom postupku javne nabave i u pregovaračkom postupku
javne nabave s prethodnom objavom*
Članak 124.

(1) Ako je objava primjenom odgovarajućega standardnog obrasca elektronički
izrađena i elektronički dostavljena po postupku za dostavljanje objava, rok za
dostavu zahtjeva za sudjelovanje u ograničenom postupku javne nabave i
pregovaračkom postupku javne nabave s prethodnom objavom može se skratiti za
sedam dana.
(2) Rok za dostavu ponude u ograničenom postupku javne nabave i pregovaračkom
postupku javne nabave s prethodnom objavom, osim u slučaju iz članka 122. stavka
3. ovoga Zakona, može se dodatno skratiti za pet dana ako je naručitelj od
trenutka prvog poziva na nadmetanje dokumentaciju za nadmetanje i svu dodatnu
dokumentaciju koja se odnosi na postupak nabave elektronički učinio slobodno
dostupnom, neposredno i u cijelosti raspoloživom. U pozivu na nadmetanje navodi
se internetska adresa na kojoj se dokumentacija može preuzeti.
(3) Skraćenje rokova predviđenih u stavcima 1. i 2. ovoga članka u ograničenom
postupku javne nabave i u pregovaračkom postupku javne nabave s prethodnom
objavom može se kumulirati.
(4) Kumuliranje skraćenja rokova nikako ne smije rezultirati rokom za dostavu
zahtjeva za sudjelovanje kao odgovor na poziv za nadmetanje ili kao odgovor na
poziv naručitelja na potvrdu interesa sukladno odredbama članka 119. stavka 1.
ovoga Zakona, koji je kraći od 15 dana od dana slanja poziva na nadmetanje ili
poziva na potvrdu interesa.
(5) Kumuliranje skraćenja rokova, osim u slučaju iz. članka 122. stavka 3. ovoga
Zakona, nikako ne smije rezultirati rokom za dostavu ponuda koji je kraći od
deset dana od dana slanja poziva na dostavu ponuda.

*Rok za donošenje odluke o odabiru*
Članak 125.

Rok za donošenje odluke o odabiru započinje teći danom isteka roka za dostavu
ponude. Rok za donošenje odluke o odabiru mora biti primjeren. Ako u
dokumentaciji za nadmetanje nije naveden rok za donošenje odluke o odabiru, onda
rok iznosi 60 dana od dana isteka roka za dostavu ponude.

Glava V.
ODNOSI S DRUGIM ZEMLJAMA

*Ponude koje obuhvaćaju robu podrijetlom iz drugih zemalja*
Članak 126.

(1) Odredbe ovoga članka primjenjuju se na ponude koje obuhvaćaju robu
podrijetlom iz drugih zemalja s kojima Europska zajednica nije sklopila sporazum
kojim se gospodarskim subjektima iz Europske zajednice osigurava usporediv i
uspješan pristup tržištima tih zemalja. Ove odredbe ne dovode u pitanje obveze
Europske zajednice ili njezinih država članica u odnosu na druge zemlje.
(2) Ponuda dostavljena u svrhu nabave robe može se odbiti ako je udio robe
podrijetlom iz drugih zemalja, koji je određen u skladu s Uredbom Vijeća (EEZ-a)
br. 2913/92 od 12. listopada 1992. kojom se utvrđuje Carinski kodeks Europske
zajednice, veći od 50% ukupne vrijednosti robe obuhvaćene ponudom. U smislu
ovoga članka, softver koji se koristi u telekomunikacijskoj mrežnoj opremi
smatra se robom.
(3) Ako su ponude dvaju ili više ponuditelja jednake u smislu kriterija za
odabir, prednost se daje onim ponudama koje se ne mogu odbiti sukladno stavku 2.
ovoga članka. Cijene tih ponuda smatraju se jednakima u smislu ovoga članka ako
razlika u cijeni nije veća od 3%. Ponuda nema prednost pred nekom drugom ponudom
ako bi njezino prihvaćanje obvezivalo naručitelja da nabavi robu s tehničkim
svojstvima drukčijima od svojstava postojeće robe, što bi dovelo do
neusklađenosti, tehničkih poteškoća u radu i održavanju ili do nerazmjernih
troškova.
(4) Druge zemlje na koje je proširena pogodnost primjene na temelju Odluke
Vijeća EU u skladu sa stavkom 1. ovoga članka ne uzimaju se u obzir za
određivanje udjela robe podrijetlom iz zemalja iz stavka 2. ovoga članka.

*Odnosi s drugim zemljama u vezi s ugovorima o radovima, robi i uslugama*
Članak 127.

(1) Republika Hrvatska preko nadležnog će ministarstva obavijestiti Europsku
komisiju o svim poteškoćama s kojima se prilikom sklapanja ugovora o uslugama u
drugim zemljama susreću i o kojima je izvještavaju gospodarski subjekti.
(2) Republika Hrvatska preko nadležnog će ministarstva obavijestiti Europsku
komisiju o svim poteškoćama s kojima se susreću i o kojima je izvještavaju
njezini gospodarski subjekti, a do kojih dolazi zbog nepridržavanja odredaba
međunarodnog radnog prava kad gospodarski subjekti pokušavaju sklopiti ugovor o
nabavi u drugim zemljama.

4. DIO
NABAVA MALE VRIJEDNOSTI

*Vrijednost nabave*
Članak 128.

(1) Naručitelji su obvezni primjenjivati odredbe ovoga dijela Zakona ako
procijenjena vrijednost nabave bez poreza na dodanu vrijednost iznosi:
– 300.000,00 kuna i manje za robe i usluge,
– 500.000,00 kuna i manje za radove.
(2) Ako u ovom dijelu Zakona nije drugačije određeno, primjenjuju se ostale
odredbe ovoga Zakona.

*Odabir postupka i načina nabave male vrijednosti*
Članak 129.

(1) Prilikom sklapanja ugovora o javnoj nabavi male vrijednosti naručitelji
koriste otvoreni postupak javne nabave, ograničeni postupak javne nabave,
pregovarački postupak javne nabave, okvirni sporazum i elektroničku dražbu u
skladu s postupcima i uvjetima određenima ovim Zakonom.
(2) Za procijenjenu vrijednost nabave do 70.000,00 kuna bez poreza na dodanu
vrijednost naručitelj može provoditi postupke javne nabave propisane ovim
Zakonom.

*Rokovi*
Članak 130.

(1) Rok za dostavu zahtjeva za sudjelovanje u ograničenom postupku i u
pregovaračkom postupku s prethodnom objavom iznosi najmanje deset dana od dana
slanja objave.
(2) Rok za dostavu ponuda iznosi najmanje deset dana:
– u otvorenom postupku od dana slanja objave,
– u ograničenom postupku i u pregovaračkom postupku od dana slanja poziva na
dostavu ponuda.
(3) Javni naručitelj ne smije potpisati ugovor o javnoj nabavi prije isteka roka
mirovanja, koji iznosi pet dana od dana dostave odluke o odabiru svakom
ponuditelju, odnosno od dana objave obavijesti o početku postupka javne nabave u
slučajevima pregovaračkog postupka javne nabave bez prethodne objave i sklapanja
ugovora o javnim uslugama iz Dodatka II. B, te izuzeća od primjene ovoga Zakona
osim u slučaju iz članka 5. stavka 1. točke 15. ovoga Zakona.

*Skraćeni rok za dostavu ponuda pri korištenju elektroničkih sredstava*
Članak 131.

Rok za dostavu ponuda može iznositi najmanje pet dana ako je naručitelj od
trenutka prvog poziva na nadmetanje dokumentaciju za nadmetanje i svu dodatnu
dokumentaciju koja se odnosi na postupak nabave stavio na raspolaganje u
elektroničkom obliku. U pozivu na nadmetanje navodi se internetska adresa na
kojoj se dokumentacija može preuzeti.

*Javno otvaranje ponuda*
Članak 132.

Naručitelj mora provoditi postupak javnog otvaranja ponuda ako je to naveo u
objavi.

*Objava nabave male vrijednosti*
Članak 133.

Naručitelj objavljuje nabavu male vrijednosti sukladno podacima koji su sadržani
u standardnom obrascu nabave male vrijednosti, a koji su propisani Uredbom o
objavama i evidenciji javne nabave.

5. DIO
PRAVNA ZAŠTITA

Glava I.
POSTUPAK PRAVNE ZAŠTITE

Odjeljak 1.
OPĆE ODREDBE

Članak 134.

(1) Državna komisija za kontrolu postupaka javne nabave (dalje u tekstu: Državna
komisija) nadležna je za rješavanje žalbi u postupcima javne nabave propisanima
ovim Zakonom i u postupcima propisanima posebnim zakonima.
(2) Ustrojstvo i djelokrug Državne komisije uređuje se posebnim zakonom.

*Načela postupka pravne zaštite*
Članak 135.

Osim na općim načelima javne nabave, pravna zaštita temelji se na načelima
zakonitosti, efikasnosti, ekonomičnosti i kontradiktornosti postupka.

*Jezik postupka*
Članak 136.

Postupak pravne zaštite vodi se na hrvatskom jeziku i uz uporabu latiničnog
pisma.

*Zaštita prava*
Članak 137.

(1) Nezadovoljna strana može, pod uvjetima utvrđenima ovim Zakonom,
izjavljivanjem žalbe i drugih zahtjeva, tražiti zaštitu svojih prava pred
Državnom komisijom protiv odluke, radnje, propuštanja radnje naručitelja koju je
na temelju ovoga Zakona trebalo obaviti, te postupaka na koje se mora
primijeniti ovaj Zakon.
(2) Natjecatelj ili ponuditelj u postupku javne nabave, ali i svaki drugi
gospodarski subjekt koji ima pravni interes za dobivanje ugovora o javnoj nabavi
u predmetnoj javnoj nabavi, odnosno koji je pretrpio ili bi mogao pretrpjeti
štetu od navodnoga kršenja subjektivnih prava, može tražiti zaštitu prava.
(3) Zaštitu prava može tražiti Ured za javnu nabavu Vlade Republike Hrvatske
i/ili Državno odvjetništvo.

*Zabrana sklapanja ugovora*
Članak 138.

(1) Naručitelj ne smije potpisati ugovor o javnoj nabavi ili pristupiti njegovu
izvršenju u roku 12 dana, odnosno u roku od pet dana u postupcima nabave male
vrijednosti, računajući od dana propisanog u članku 147. stavka 2. točke 3.
ovoga Zakona,
(2) Žalba izjavljena protiv odluke o odabiru, obavijesti o početku postupka
javne nabave u slučajevima pregovaračkog postupka javne nabave bez prethodne
objave, izuzeća javne nabave od primjene ovog Zakona te nabave javnih usluga iz
Dodatka II B sprječava potpisivanje ugovora o javnoj nabavi za sve grupe ili
dijelove predmeta nabave.

*Pravila dokazivanja*
Članak 139.

(1) Stranke su dužne u postupku iznijeti sve činjenice na kojima temelje svoje
zahtjeve ili odluke, postupke, radnje ili nečinjenja, te predložiti dokaze
kojima se te činjenice utvrđuju.
(2) U postupku pravne zaštite naručitelj je dužan dokazati postojanje činjenica
i okolnosti na temelju kojih je donio odluke o pravima, poduzeo radnje ili
propuštanja te obavio postupke, koji su predmet žalbenog postupka.
(3) U postupku pravne zaštite žalitelj je dužan dokazati ili barem učiniti
vjerojatnim postojanje činjenica i razloga koji se tiču ovlasti na podnošenje
žalbe, povreda postupka ili povreda primjene materijalnog prava, koje su
istaknute u žalbi, za koje zna ili bi trebao znati.

*Bitne povrede Zakona*
Članak 140.

U postupcima javne nabave bitne povrede Zakona jesu:
1. provođenje postupka javne nabave bez donošenja odluke o početku postupka
javne nabave, sa sadržajem određenim člankom 13. stavak 5. ovoga Zakona,
2. neusklađenost dokumentacije za nadmetanje sa ovim Zakonom, koja je dovela ili
koja je mogla dovesti do diskriminacije ponuditelja ili ograničenja tržišnog
nadmetanja,
3. objave postupaka javne nabave koje nisu u skladu sa Zakonom,
4. propusti vezani za postupak otvaranja ponuda, propusti vezani za ocjenu
zahtjeva za sudjelovanje,
5. propusti vezani za postupak pregleda, ocjene i odabira ponuda,
6. odabir ponude čija je ukupna cijena veća od planiranih sredstava za nabavu,
7. odabir ponude koja nije najpovoljnija,
8. odabir neprihvatljive ponude.

*Ovlasti Državne komisije*
Članak 141.

(1) U postupku pravne zaštite Državna komisija postupa u granicama zahtjeva iz
žalbe, a po službenoj dužnosti u odnosu na bitne povrede zakona opisane u članku
140. ovoga Zakona.
(2) Državna komisija nije ovlaštena kontrolirati činjenično i pravno stanje koje
je bilo predmetom prethodne žalbe u istom postupku nabave.

*Mirenje*
Članak 142.

Stranke postupka i Državna komisija u tijeku će cijelog postupka nastojati spor
riješiti mirnim putem.

Odjeljak 2.
ŽALBA

*Sadržaj žalbe*
Članak 143.

(1) Žalba sadrži:
1. podatke o žalitelju (ime, prezime, tvrtku ili naziv, adresu prebivališta,
sjedište),
2. podatke o zastupniku ili punomoćniku,
3. naziv, tvrtku i sjedište naručitelja,
4. broj i datum postupka javne nabave i podatke o objavi o javnoj nabavi,
5. broj i datum odluke o odabiru ponude, poništenju nadmetanja ili druge odluke
naručitelja,
6. druge podatke o radnji, propuštanju radnje ili postupcima naručitelja koji su
predmet postupka, o predmetu nabave, te evidencijski broj nabave,
7. opis činjeničnog stanja,
8. opis nepravilnosti i obrazloženje,
9. prijedlog dokaza,
10. žalbeni zahtjev i/ili zahtjev za naknadu troškova postupka,
11. potpis ovlaštene osobe i pečat.
(2) Žalitelj je uz žalbu dužan priložiti i dokaz o uplati upravne pristojbe i
dokaz o uplati naknade za vođenje postupka.
(3) Žalitelj koji nema sjedište na području Republike Hrvatske dužan je odrediti
punomoćnika ili punomoćnika za prijem pismena sa teritorija Republike Hrvatske
ili odrediti drugi način dostave koji neće dovesti do odugovlačenja postupka.
(4) Prijedlog za određivanje privremene mjere žalitelj, pod uvjetima iz ovoga
Zakona, može postaviti samo zajedno sa žalbom.
(5) Prijedlog za određivanje privremene mjere izjavljen protivno stavku 4. ovoga
članka odbacit će se.

*Postupak s neurednom žalbom*
Članak 144.

(1) Ako dostavljena žalba ne sadrži najmanje podatke iz članka 143. stavka 1.
točke 1., 3., 4., 5. i 9. ovoga Zakona, Državna komisija pozvat će žalitelja na
upotpunjenje žalbe i odrediti mu rok koji ne može biti duži od pet dana.
(2) Ako žalitelj ne postupi po pozivu, žalba će se odbaciti kao neuredna osim
ako bi se iz sadržaja iste moglo postupati i ako žalba ima postavljen žalbeni
zahtjev.

Odjeljak 3.
IZJAVLJIVANJA ŽALBE

*Način izjavljivanja žalbe*
Članak 145.

(1) Žalba se izjavljuje Državnoj komisiji, a predaje naručitelju u pisanom
obliku izravno ili preporučenom poštanskom pošiljkom, kao i elektroničkim putem
ako su za to ostvareni obostrani uvjeti dostavljanja elektroničkih isprava u
skladu s odredbama o elektroničkom potpisu.
(2) Žalitelj je dužan istodobno jedan primjerak žalbe na isti način podnijeti
Državnoj komisiji.
(3) Žalba se podnosi u dovoljnom broju primjeraka kako bi osim Državnoj komisiji
mogla biti uručena i drugim strankama postupka.
(4) Dan predaje pošti preporučene poštanske pošiljke smatra se danom uručenja.
(5) U slučaju izravne predaje žalbe, naručitelj je dužan izdati žalitelju
potvrdu o vremenu njezina zaprimanja.
(6) Ako naručitelj odbije izdati potvrdu o vremenu zaprimanja smatrat će se da
je žalba podnesena pravodobno osim ako naručitelj ne dokaže suprotno.

*Postupak naručitelja u vezi sa žalbom*
Članak 146.

(1) Naručitelj je dužan u roku pet dana od zaprimanja žalbe, Državnoj komisiji
dostaviti:
1. žalbu sa svim prilozima u izvorniku s podatkom i dokazom o vremenu njezina
uručenja,
2. obrazloženi odgovor na žalbu s očitovanjem o činjeničnim i pravnim navodima
te o žalbenom zahtjevu, kronologiju postupka javne nabave s navodima o bitnim
elementima postupka javne nabave (procijenjena vrijednost nabave, podaci o
objavi o javnoj nabavi, postupak otvaranja ponuda, postupak pregleda i ocjene
ponuda, odluka o odabiru i dr.),
3. cjelovitu dokumentaciju postupka s popisom priloga,
4. neizmijenjene cjelovite izvornike ponuda ponuditelja, a najmanje žalitelj,
odabranog te onih sposobnih ponuditelja koji omogućavaju postupak odabira,
5. druge dokaze na okolnosti postojanja pretpostavki za donošenje zakonite
odluke, radnji, propuštanja ili pak postupaka.
(2) Naručitelj nije dužan dostaviti dokumentaciju sukladno stavku 1. ovoga
članka, u slučaju kada postupa u skladu sa ovlastima iz članka 153. ovoga
Zakona.

*Izjavljivanje žalbe*
Članak 147.

(1) Postupak pravne zaštite započinje predajom žalbe naručitelju odnosno
zahtjeva za poništenje postupka javne nabave zbog nedostavljanja dokumentacije
Državnoj komisiji, sukladno članku 154. stavku 1. ovoga Zakona.
(2) Žalba se izjavljuje u roku osam dana, odnosno u roku od tri dana u
postupcima nabave male vrijednosti, od dana:
1. objave o javnoj nabavi u odnosu na podatke, radnje, postupke i nečinjenja iz
objave,
2. otvaranja ponuda u odnosu radnje, postupke, nečinjenja vezana uz
dokumentaciju nabave te postupak otvaranja ponuda,
3. primitka odluke kojom se odlučuje o pojedinačnom pravu iz javne nabave u
odnosu na postupak pregleda i ocjene sposobnosti te postupak pregleda, ocjene i
odabira ponude,
4. isteka roka za donošenje odluke o pojedinačnim pravima iz javne nabave iz
točke 3. ovoga stavka,
5. saznanja za postupak nabave proveden na način suprotan ovome Zakonu, a
najkasnije u roku godine dana od dana kada je taj postupak proveden.
(3) Žalitelj koji je propustio izjaviti žalbu prema odredbama stavka 2. ovoga
članka, gubi pravo tražiti ispitivanje zakonitosti u kasnijoj fazi postupka.

Odjeljak 4.
PRIVREMENE MJERE I NASTAVAK POSTUPKA JAVNE NABAVE

*Zahtjev za nastavak postupka javne nabave*
Članak 148.

(1) U slučaju postavljanja prijedloga za određivanje privremene mjere
osiguranja, naručitelj može postaviti i zahtjev za odobrenje nastavka postupka
javne nabave. Zahtjev za nastavak postupka javne nabave podnosi se istodobno s
odgovorom na žalbu i dokumentacijom postupka nabave.
(2) Zahtjev za nastavak postupka izjavljen protivno stavku 1. ovoga članka
odbacit će se.
(3) Zahtjev za nastavak postupka podrazumijeva potpisivanje ugovora o javnoj
nabavi koji je predmet spora.
(4) Zahtjev za nastavak postupka može se postaviti iz razloga mogućeg nastanka
štete zbog neprovođenja nabave, a koja je neproporcionalna vrijednosti nabave.
Zahtjev mora sadržavati osnovne podatke žalbe iz članka 143. stavka 1., 3. i 4.
ovoga Zakona, te zahtjev, obrazloženje i dokaz o činjenicama koje se ističu.

*Prijedlog za određivanje privremene mjere*
Članak 149.

(1) Žalitelj može uz žalbu podnijeti i prijedlog za određivanje privremene mjere
osiguranja. Predmet prijedloga može biti zabrana potpisivanja ugovora o javnoj
nabavi i izvršavanja ugovornih obveza koje su predmet nabave predmetnog postupka
ali i koja druga mjera kojoj bi cilj bio sprječavanje nastanka štete do koje bi
moglo doći ako se ne usvoji predložena mjera.
(2) U prijedlogu za određivanje privremene mjere žalitelj mora učiniti
vjerojatnim postojanje okolnosti na kojima temelji svoj zahtjev.
(3) Ugovor potpisan suprotno određenoj privremenoj mjeri ništetan je.

Članak 150.

(1) Državna komisija će odluku o prijedlogu za određivanje privremene mjere
donijeti u roku tri dana od dana kad je privremene mjere osiguranja izjavljena
ili odgoditi donošenje odluke o privremenoj mjeri do donošenja odluke o glavnoj
stvari.
(2) Državna komisija može po službenoj dužnosti odrediti privremenu mjeru
zabrane potpisivanja ugovora o javnoj nabavi kada nađe da su ispunjene
pretpostavke za njezino određivanje.
(3) Rješenjem kojim se određuje privremena mjeru odredit će se i njezino
vremensko trajanje.

Odjeljak 5.
ODLUČIVANJE PO ŽALBI

*Odluke po žalbi*
Članak 151.

(1) U postupku pravne zaštite Državna komisija može:
1. obustaviti postupak zbog odustanka od žalbe,
2. odbaciti žalbu zbog nenadležnosti, nedopuštenosti, neurednosti,
nepravodobnosti i zbog toga što je izjavljena od neovlaštene osobe,
3. odbiti žalbu zbog neosnovanosti,
4. poništiti odluku, postupak ili radnju u dijelu kojem je zahvaćena
nezakonitošću,
5. proglasiti odluku o pojedinačnim pravima ili postupak ništavim ako je u
postupku javne nabave učinjena kakva nepravilnost koja je razlog ništavosti
prema odredbama ovoga Zakona i zakona kojim se uređuje upravni postupak,
6. odlučiti o nagodbi sklopljenoj u postupku pred Državnom komisijom,
7. odlučiti o zahtjevu za naknadu troškova žalbenog postupka,
8. odlučiti o određivanju privremene mjere na način određen ovim Zakonom,
9. odlučiti o prijedlogu za nastavak postupka javne nabave.
(2) Državna komisija o glavnoj stvari odlučuje rješenjem, a u ostalim
slučajevima zaključkom.
(3) Odluka Državne komisije je konačna i izvršna.

*Nagodba*
Članak 152.

Stranke mogu tijekom cijeloga postupka pred Državnom komisijom sklopiti nagodbu.
Sporazum o nagodbi unosi se u zapisnik. Nagodbu sklopljenu u postupku pred
Državnom komisijom odobrit će vijeće pod uvjetom da ona ne vrijeđa prisilne
odredbe zakona i pravila javnog morala ili pravne interese trećih osoba.

*Ovlasti naručitelja u vezi s izjavljenom žalbom*
Članak 153.

(1) Ako naručitelj nakon zaprimanja žalbe, nađe da je ona djelomično ili u
cijelosti osnovana može, ispraviti radnju, poduzeti činjenje ili provesti drugi
postupak, ili može postojeću odluku staviti izvan snage i zamijeniti je drugom
odlukom, ili poništiti postupak javne nabave te o tome obavijestiti sudionike
postupka na način određen ovim Zakonom u roku pet dana od primitka žalbe.
(2) Naručitelj nema ovlasti iz članka 151. stavka 1. točke 2. ovoga Zakona.
(3) Protiv nove odluke, činjenja, nečinjenja i postupka ima se pravo žalbe pod
uvjetima iz ovoga Zakona.
(4) Naručitelj koji se koristio ovlastima iz ovoga članka dužan je o tome
izvijestiti Državnu komisiju, uz dostavu izvornika nove odluke i dokaza o
dostavi odluke svim sudionicima u postupku odabira.

*Posebni slučaj poništenja postupka nabave zbog nedostavljanja dokumentacije*
Članak 154.

(1) U slučaju da naručitelj ne postupi u skladu s obvezom iz članka 146. ovoga
Zakona (dostava žalbe i dokumentacije), žalitelj je ovlašten u roku 30 dana od
dana podnošenja žalbe naručitelju zatražiti da Državna komisija donese odluku o
poništenju cjelokupnog postupka javne nabave.
(2) Zahtjev iz stavka 1. ovog članka podnosi se Državnoj komisiji i mora
sadržavati dokaze na okolnosti uručenja žalbe naručitelju, podatke o
naručitelju, predmetu nabave te evidencijskom broju nabave i objavi ako su
dostupni.
(3) Državna komisija usvojit će prijedlog žalitelja ako se ispune pretpostavke
iz stavka 2. ovoga članka.

*Stranke postupka*
Članak 155.

(1) Stranke u postupku pravne zaštite jesu žalitelj, naručitelj i odabrani
ponuditelj, a svojstvo stranke imaju i drugi gospodarski subjekti iz članka 137.
stavka 2. ovoga Zakona.
(2) O postojanju žalbenog postupka Državna komisija izvješćuje odabranog
ponuditelja po službenoj dužnosti dok se ostale osobe sa svojstvom stranke mogu
prijaviti za sudjelovanje.
(3) Ured za javnu nabavu Vlade Republike Hrvatske i Državno odvjetništvo, osim u
slučajevima kad su izjavili žalbu, imaju svojstvo stranke pod uvjetom da prijave
svoje sudjelovanje.
(4) Svaka stranka ima pravo očitovati se o zahtjevima i navodima druge strane i
predložiti dokaze. Državna komisija svakoj će stranci dostaviti podneske koje
zaprimi u predmetu kojima se raspravlja o glavnoj stvari ili predlažu nove
činjenice i dokazi.
(5) Svaka stranka ovlaštena je razgledati spis predmeta osim onog dijela ponude
i dokumentacije koji je u skladu sa zakonom utvrđen tajnim.
(6) U postupku pravne zaštite stranke mogu zastupati punomoćnici. Na odnose
zastupanja koji nisu uređeni ovim Zakonom primijenit će se odredbe zakona kojim
se uređuje upravni postupak.
(7) Naručitelj je u žalbenom postupku, na poziv Državne komisije, dužan
dostaviti dokumentaciju u roku koji odredi Državna komisija.
(8) Radi donošenja odluke o troškovima žalbenog postupka, vrijednost predmeta
računat će se prema procijenjenoj vrijednosti nabave.

*Odlučivanje Državne komisije*
Članak 156.

(1) U žalbenim predmetima Državna komisija odlučuje na sjednici vijeća.
(2) Državna komisija može pravovaljano odlučivati ako su na sjednici prisutna
najmanje tri člana. Sjednici nadležnog žalbenog tijela obvezno prisustvuje
predsjednik i/ili njegov zamjenik.
(3) Odluka na sjednici vijeća donosi se većinom glasova prisutnih, a pisani
otpravak dostavlja se strankama postupka te Uredu za javnu nabavu Vlade
Republike Hrvatske i Državnom uredu za reviziju.
(4) Član vijeća ne može biti suzdržan od glasovanja.
(5) Sjednice vijeća Državne komisije nisu javne.
(6) O postupku vijećanja i glasovanja vodi se poseban zapisnik. Zapisnik
potpisuju svi prisutni članovi Državne komisije u užem smislu i zapisničar.
(7) Državna komisija donijet će odluku u roku 15 dana od kompletiranja
dokumentacije spisa.
(8) Odluke se javno objavljuju na internetskoj stranici Državne komisije, a mogu
se javno objaviti i u »Narodnim novinama«.

*Izuzeće*
Članak 157.

(1) Član vijeća Državne komisije izuzet će se od rada u konkretnom predmetu:
1. ako je sam stranka, zakonski zastupnik stranke ili je sa strankom u poslovnom
odnosu,
2. ako mu je stranka ili njezin zastupnik srodnik, bračni drug ili srodnik po
tazbini,
3. ako postoje i druge okolnosti koje dovode u sumnju njegovu nepristranost.
(2) Čim se sazna za postojanje kojeg od razloga za izuzeće, član vijeća izuzet
će se od rada i o tome će se obavijestiti predsjednika, odnosno u slučaju
izuzeća predsjednika obavijestiti će se ostale članove Državne komisije.
(3) Stranke mogu tražiti izuzeće članova vijeća Državne komisije.
(4) O zahtjevu stranke za izuzeće odlučit će predsjednik Državne komisije, a o
zahtjevu predsjednika vijeća odlučit će Opća sjednica.

Odjeljak 6.
TROŠKOVI, NAKNADA I PRISTOJBA POSTUPKA

*Troškovi postupka*
Članak 158.

(1) U postupku pred Državnom komisijom svaka strana prethodno snosi troškove
uzrokovane svojim radnjama.
(2) Državna komisija rješava o troškovima žalbenog postupka, određuje tko snosi
troškove postupka i njihov iznos te kome se i u kojem roku moraju platiti.
(3) Zahtjev za naknadu troškova postupka mora biti posve određen, specificiran i
dostavljen prije donošenja rješenja.
(4) Stranka koja je izazvala postupak, a na čiju je štetu postupak okončan,
dužna je protivnoj stranci nadoknaditi opravdane troškove koji su joj nastali
sudjelovanjem u postupku.
(5) U slučaju odustajanja od žalbe ili odbijanja žalbe, žalitelj je dužan
naručitelju nadoknaditi sve troškove nastale podnošenjem žalbe.
(6) U slučaju djelomičnog usvajanja žalbe, Državna komisija može odlučiti da
svaka strana podmiri svoje troškove, da se troškovi žalbenog postupka podijele
na jednake dijelove ili da se podijele razmjerno usvajanju žalbe.

*Naknada za vođenje postupka*
Članak 159.

U postupku pred Državnom komisijom žalitelj, osim upravne pristojbe, plaća i
naknadu za vođenje postupka u iznosu od:
– 2.000,00 kuna za procijenjenu vrijednost nabave do iznosa propisanih u članku
128. stavku 1. ovoga Zakona,
– 5.000,00 kuna za procijenjenu vrijednost nabave veću od iznosa propisanih u
članku 128. stavku 1. ovoga Zakona do2.000.000,00 kuna,
– 7.500,00 kuna za procijenjenu vrijednost nabave veću od 2.000.000,00 kuna.

Odjeljak 7.
ZAPISNICI I USMENA RASPRAVA

*Zapisnik o radnjama*
Članak 160.

(1) O radnjama poduzetima na sjednici vijeća na kojoj se raspravlja o predmetu
spora sastavlja se zapisnik.
(2) U zapisnik se unosi naziv tijela, sastav članova, dan i sat obavljanja
radnje, naznaka predmeta spora, podaci o prisutnim strankama i njihovim
zastupnicima.
(3) Zapisnik treba sadržavati bitne podatke o radnji, a u slučaju rasprave i
izjave stranaka te odluku donesenu na raspravi.
(4) Zapisnik potpisuje predsjednik vijeća, prisutne stranke i njihovi
punomoćnici te zapisničar. Zapisnik je dio spisa.

*Usmena rasprava*
Članak 161.

(1) Stranke mogu predložiti održavanje usmene rasprave i obrazložiti razloge
zbog kojih raspravu predlažu, a posebno zbog razjašnjenja složenog činjeničnog
stanja ili pravnog pitanja.
(2) Državna komisija odlučuje o prijedlogu za održavanje usmene rasprave.
(3) Državna komisija može odlučiti o sazivanju usmene rasprave i u slučaju kada
sama utvrdi da je to potrebno zbog razjašnjenja složenoga činjeničnog stanja ili
pravnog pitanja.
(4) O tijeku usmene rasprave vodi se zapisnik.
(5) Usmena je rasprave javna, a javnost može biti isključena zbog potrebe
čuvanja poslovne, vojne ili službene tajne.

Odjeljak 8.
SUDSKA ZAŠTITA I SUPSIDIJARNA PRIMJENA PROPISA

*Upravni spor*
Članak 162.

(1) Protiv odluke Državne komisije može se pokrenuti upravni spor pred Upravnim
sudom Republike Hrvatske.
(2) Postupak po upravnoj tužbi u predmetu javne nabave žurne je naravi.

*Supsidijarna primjena pravila upravnog postupka*
Članak 163.

Na postupak pred Državnom komisijom koji nije uređen odredbama ovoga Zakona
primijenit će se odredbe zakona kojim se uređuje upravni postupak.

Glava II.
GRAĐANSKOPRAVNE ODREDBE

*Ništetnost ugovora*
Članak 164.

Ništetan je ugovor o javnoj nabavi:
1. ako je sklopljen protivno ovim Zakonom propisanim postupcima i radnjama
kojima je naručitelj razdijelio vrijednost nabave da bi se izbjegla primjena
ovoga Zakona,
2. ako je sklopljen zbog kompenzacije tražbina i obveza bez provedenog postupka
javne nabave,
3. ako naručitelj sklopi ugovor o javnoj nabavi suprotno odabranoj ponudi i
uvjetima određenima u dokumentaciji za nadmetanje,
4. ako je sklopljen prije isteka roka mirovanja,
5. ako naručitelj provede postupak nabave ili za provedbu postupka ovlasti treću
osobu ili osobu koja nije naručitelj prema ovom Zakonu da bi na taj način
izbjegao primjenu ovoga Zakona,
6. ako su sklopljene izmjene i dopune osnovnog ugovora u suprotnosti s odredbama
ovoga Zakona,
7. ako je sklopljen suprotno odluci nadležnog žalbenog tijela,
8. ako je sklopljen bez prethodno provedenog postupka javne nabave, a naručitelj
ga je prema odredbama ovoga Zakona morao provesti,
9. ako je sklopljen suprotno određenoj privremenoj mjeri nadležnoga žalbenog
tijela.

*Pravo na naknadu troškova u postupku javne nabave*
Članak 165.

(1) Ako naručitelj povrede ovoga Zakona ili provedbenih propisa na temelju ovoga
Zakona, gospodarski subjekt ima pravo od naručitelja zahtijevati naknadu
troškova za pripremu ponude i troškova sudjelovanja u postupku javne nabave.
(2) Pravo iz odredbe iz stavka 1. ovoga članka ne postoji ako je nakon donošenja
odluke o odabiru ili nakon odluke o poništenju postupka javne nabave Državna
komisija za kontrolu postupaka javne nabave utvrde da natjecatelj ili ponuditelj
čija se ponuda nije razmatrala ni uz pridržavanje odredaba ovoga Zakona i
provedbenih propisa donesenih na temelju ovoga Zakona ne bi imao velike izglede
za odabir njegove ponude, ili čiji je zahtjev za kontrolu i zahtjev za izdavanje
privremene mjere odbijen.

*Nadležnost u postupku naknade troškova*
Članak 166.

(1) Za rješavanje zahtjeva za naknadu troškova u postupku javne nabave nadležan
je općinski sud prema mjestu sjedišta naručitelja.
(2) Zahtjev za naknadu troškova dopušten je samo onda ako je Državna komisija za
kontrolu postupaka javne nabave utvrdila:
1. da zbog postupanja suprotno odredbama ovoga Zakona ili provedbenih propisa
donesenih na temelju ovoga Zakona odluka nije donesena prema navodima poziva na
nadmetanje za ponudu s najnižom cijenom ili za ekonomski najpovoljniju ponudu,
ili
2. da je odabir postupka javne nabave bez prethodne objave bio protupravan, ili
3. da je odluka o poništenju postupka javne nabave bila protupravna zbog
postupanja suprotno odredbama ovoga Zakona ili provedbenih propisa donesenih na
temelju ovoga Zakona ili zbog kršenja neposredno primjenjiva prava Zajednice,
ili
4. da je odluka o odabiru, koja je u korist jednoga gospodarskog subjekta
donesena bez sudjelovanja drugih subjekata u postupku, na temelju odredaba ovoga
Zakona, ili provedbenih propisa donesenih na temelju ovoga Zakona očito bila
nedopustiva, ili
5. da naručitelj, nakon znatnog prekoračenja roka za donošenje odluke i suprotno
molbi ponuditelja da se nastavi postupak javne nabave, postupak nije nastavio
niti ga je završio odlukom o odabiru, odnosno odlukom o poništenju.

Odnos prema ostalim propisima

Članak 167.

Na odgovornost ugovornih strana za ispunjenje obveza iz ugovora o javnoj nabavi
primjenjuju se odgovarajuće odredbe Zakona o obveznim odnosima.

6. DIO
URED ZA JAVNU NABAVU VLADE REPUBLIKE HRVATSKE

*Ured za javnu nabavu Vlade Republike Hrvatske*
Članak 168.

Ured za javnu nabavu Vlade Republike Hrvatske nadležan je za razvoj, unapređenje
i koordinaciju cjelokupnoga sustava javnih nabava; davanje mišljenja, uputa i
pružanje stručne pomoći u svezi s primjenom ovoga Zakona i drugih propisa u
području javne nabave; predlaganje, pripremu i koordinaciju pri izradi nacrta
prijedloga zakona i drugih propisa o javnoj nabavi te sudjelovanje pri izradi
povezanih propisa; za izradu stručnih i normativnih podloga za pridruživanje
Republike Hrvatske Europskoj uniji u području javne nabave; nadzor nad provedbom
ovoga Zakona i drugih propisa u području javne nabave kroz
preventivno-instruktivne djelatnosti te podnošenje zahtjeva za pokretanje
prekršajnog postupka; pripremu i provedbu izobrazbe i usavršavanja (seminari,
radionice, savjetovanja i dr.) za sudionike sustava javne nabave; organizaciju
posebnih (specijalističkih) programa izobrazbe u području javne nabave sukladno
posebnim propisima; za vođenje Portala javne nabave, praćenje Elektroničkog
oglasnika javne nabave te objavu e-biltena javne nabave i stručnih publikacija;
sudjelovanje u primjeni informatičko-komunikacijske tehnologije u sustav javne
nabave i elektroničke dražbe; usklađivanje i sudjelovanje u izradi tehničkih i
normizacijskih pravila u postupku javne nabave; za suradnju s državnim tijelima
Republike Hrvatske radi postizanja ujednačenog tumačenja i pravilne primjene
propisa iz područja javne nabave; prikupljanje, evidenciju, obradu i analizu
podataka o javnoj nabavi te podnošenje statističkih izvješća; ostvarivanje
međunarodne suradnje i promicanje vrijednosti sustava javne nabave, te za druge
poslove propisane ovim Zakonom.

*Priprema i provedba izobrazbe*
Članak 169.

(1) Ured za javnu nabavu Vlade Republike Hrvatske priprema i provodi izobrazbu i
usavršavanje za sudionike sustava javne nabave.
(2) Ured za javnu nabavu Vlade Republike Hrvatske organizira specijalistički
program izobrazbe u području javne nabave za državne službenike sukladno
posebnim propisima.
(3) Nakon uspješno završenog programa izobrazbe, izdaje odgovarajuću potvrdu.
(4) Program, kategorije izobrazbe, uvjete za polaznike, organizaciju, način
provedbe i uvjete što ih moraju ispunjavati osobe koje sudjeluju u provedbi
izobrazbe te izgled i sadržaj potvrde o uspješno završenom programu propisuje
Vlada Republike Hrvatske Uredbom o oblicima, načinima i uvjetima izobrazbe u
sustavu javne nabave.

*Preventivno-instruktivne djelatnosti*
Članak 170.

(1) U svrhu otklanjanja nepravilnosti u postupku javne nabave Ured za javnu
nabavu Vlade Republike Hrvatske može:
1. zatražiti od naručitelja dokumentaciju za nadmetanje ili pojedine njezine
dijelove, odluke naručitelja i ostale podatke povezane s pojedinom nabavom te
očitovanje o izvršenoj nabavi,
2. dati mišljenje naručitelju o uočenim nepravilnostima i preporuku o načinu
otklanjanja uočenih nepravilnosti.
(2) U cilju zaštite javnog interesa, Ured za javnu nabavu Vlade Republike
Hrvatske ovlašten je pokrenuti postupke pravne zaštite pred Državnom komisijom
za kontrolu postupaka javne nabave.
(3) Naručitelj je obvezan Uredu za javnu nabavu Vlade Republike Hrvatske u
zatraženom roku dostaviti ili staviti na raspolaganje, na način kako je zatražio
Ured za javnu nabavu Vlade Republike Hrvatske, dokumentaciju za nadmetanje ili
pojedine njezine dijelove, odluke naručitelja i ostale podatke povezane s
pojedinom nabavom te očitovanje o izvršenoj nabavi.
(4) Ovlasti Ureda za javnu nabavu, način postupanja i druga bitna pitanja u vezi
nadzora nad provedbom ovoga Zakona kroz obavljanje preventivno-instruktivne
djelatnosti propisuje Vlada Republike Hrvatske Uredbom o provođenju nadzora kroz
obavljanje preventivno-instruktivne djelatnosti.

*Obveza dostave statističkih podataka*
Članak 171.

(1) Javni naručitelj iz članka 3. i naručitelj iz članka 4. ovoga Zakona obvezni
su do 31. ožujka svake godine Uredu za javnu nabavu Vlade Republike Hrvatske
dostaviti statističke preglede o sklopljenim ugovorima za prethodnu godinu. Ured
za javnu nabavu Vlade Republike Hrvatske obvezan je do 31. listopada svake
godine navedene statističke preglede proslijediti Europskoj komisiji.
(2) Statistički pregledi sadrže:
1. podatke koji se odnose:
a) na broj i ukupnu vrijednost sklopljenih ugovora,
b) na broj i ukupnu vrijednosti onih ugovora koji odstupaju od Sporazuma
Svjetske trgovinske organizacije,
c) na kategorizaciju ugovora po vrstama provedenih postupaka javne nabave, po
vrstama robe i radova sukladno Jedinstvenom rječniku javne nabave (CPV) odnosno
po kategorijama usluga sukladno Dodatku II. A i Dodatku II. B ovoga Zakona, uz
navođenje odgovarajućega koda prema međunarodnoj nomenklaturi Jedinstvenog
rječnika javne nabave (CPV) i po zemlji sjedišta gospodarskog subjekta s kojim
je sklopljen ugovor o javnoj nabavi,
d) na broj i vrijednost sklopljenih ugovora kao i uvjete iz ovoga Zakona koji
opravdavaju odabir pregovaračkog postupka s prethodnom objavom, pregovaračkog
postupka bez prethodne objave, okvirnog sporazuma, dinamičkog sustava nabave i
natjecateljskog dijaloga, te izuzeća od primjene ovoga Zakona, razvrstanih prema
zemlji sjedišta gospodarskog subjekta s kojim je sklopljen ugovor,
2. na sve ostale statističke podatke koji su potrebni sukladno Sporazumu GPA
(Svjetske trgovinske organizacije) i na one koji se odnose na područje nabave
male vrijednosti.
(3) Sadržaj i način dostavljanja izvješća o javnoj nabavi za prethodnu godinu
propisuje Vlada Republike Hrvatske Uredbom o sadržaju i načinu dostavljanja
izvješća o javnoj nabavi.

7. DIO
PREKRŠAJNE ODREDBE

*Prekršajne odredbe*
Članak 172.

(1) Novčanom kaznom od 50.000,00 do 1.000.000,00 kuna kaznit će se za prekršaj
pravna osoba ili jedinice lokalne i područne (regionalne) samouprave:
1. ako nabavi robu, radove ili usluge bez provođenja postupaka javne nabave
propisanih ovim Zakonom osim u slučajevima kada to Zakon dopušta,
2. ako se ne pridržava uvjeta i načina javne nabave prema procijenjenim
vrijednostima i dijeli vrijednosti nabave s namjerom izbjegavanja primjene
propisanog postupka nabave (članak 9. stavak 3.),
3. ako primijeni pregovarački postupak bez prethodne objave protivno odredbi
članaka 14., 15. ili 16. ovog Zakona (članak 13. stavak 4.) i članka 116. ovoga
Zakona (članak 115., stavak. 2.),
4. ako ne dostavi odluke za koje je ovim Zakonom propisana obveza dostavljanja
natjecateljima ili ponuditeljima u postupku javne nabave,
5. ako zaključi ugovor o javnoj nabavi koji nije u skladu s odabranom ponudom i
uvjetima određenima u dokumentaciji za nadmetanje (članak 89. stavak 4.),
6. ako ne dovrši postupak javne nabave sklapanjem ugovora o javnoj nabavi ili
odlukom o poništenju (članak 90. stavak 1.),
7. ako ustupi postupak nabave ili za provedbu nabave ovlasti treću osobu ili
osobu koja nije naručitelj u smislu ovoga Zakona da bi na taj način izbjegla
njegovu primjenu,
8. ako na zahtjev Ureda za javnu nabavu Vlade Republike Hrvatske ili tijela
nadležnog za kontrolu postupaka javne nabave ne dostavi traženu dokumentaciju
ili onemogući uvid u dokumentaciju (članak 170. stavak 3.),
9. ako postupi protivno odluci Državne komisije za kontrolu postupaka javne
nabave,
10. ako nakon znatnog prekoračenja roka za donošenje odluke i suprotno molbi
ponuditelja za nastavak postupka javne nabave postupak ne nastavi niti ga završi
odlukom o odabiru, odnosno odlukom o poništenju,
11. ako za kapitalna ulaganja nije prethodno proveo postupak pripreme i
usvajanja investicijskog projekta sukladno Uredbi o metodologiji pripreme,
ocjene i izvedbe investicijskih projekata (članak 9. stavak 5.).
(2) Novčanom kaznom od 10.000,00 do 100.000,00 kuna kaznit će se odgovorna osoba
u pravnoj osobi ili odgovorna osoba u državnom tijelu ili jedinice lokalne i
područne (regionalne) samouprave za prekršaj iz stavka 1. ovoga članka.

*Zastara*
Članak 173.

(1) Prekršajni postupak za prekršaje propisane ovim Zakonom ne može se pokrenuti
nakon proteka dvije godine od dana počinjenja prekršaja.
(2) Apsolutna zastara nastupa kada protekne dvostruko vrijeme od dana počinjenja
prekršaja određeno stavkom 1. ovoga članka.

8. DIO
PRIJELAZNE I ZAVRŠNE ODREDBE

Članak 174.

Vlada Republike Hrvatske donijet će u roku od 30 dana od dana stupanja na snagu
ovoga Zakona:
1. Popis obveznika primjene ovoga Zakona iz članka 3. stavka 3. i članka 4.
stavka 2.,
2. Uredbu o objavama i evidenciji javne nabave iz članka 9. stavka 4., članka
10. stavka 2. članka 31. stavka 7. ovoga Zakona,
3. Uredbu o metodologiji pripreme, ocjene i izvedbe investicijskih projekata iz
članka 9. stavka 6. ovoga Zakona,
4. Uredbu o uvjetima primjene Jedinstvenog rječnika javne nabave (CPV) iz članka
35. stavka 2. ovoga Zakona,
5. Uredba o načinu izrade i postupanju s dokumentacijom za nadmetanje i ponudama
iz članka 55. stavka 8., članka 78. stavka 6., članka 79. stavka 3. ovoga
Zakona,
6. Uredbu o oblicima, načinima i uvjetima izobrazbe u sustavu javne nabave iz
članka 169. stavka 4. ovoga Zakona,
7. Uredbu o provođenju nadzora kroz obavljanje preventivno-instruktivne
djelatnosti iz članka 170. stavka 4. ovoga Zakona,
8. Uredbu o sadržaju i načinu dostavljanja izvješća o javnoj nabavi iz članka
171. stavka 3. ovoga Zakona.

Članak 175.

(1) Postupci nabave pokrenuti do stupanja na snagu ovoga Zakona u kojima nisu
sklopljeni ugovori o nabavi, ili u povodu kojih se vode sudski ili koji drugi
postupci, dovršit će se prema odredbama Zakona o javnoj nabavi koji je na snazi
u vrijeme započinjanja postupka nabave.
(1) Postupak javne nabave za robe, radove i usluge za koje su sklopljeni ugovori
na neodređeno vrijeme, naručitelji su obvezni provesti u roku 12 mjeseci od dana
stupanja na snagu ovoga Zakona.

Članak 176.

Danom stupanja na snagu ovoga Zakona prestaju vrijediti:
– Zakon o javnoj nabavi (»Narodne novine«, br. 117/01. i 92/05.),
– Uredba o objavama i evidenciji javne nabave (»Narodne novine«, br. 14/02.,
18/02. i 122/05.),
– Uredba o postupku nabave roba, radova i usluga male vrijednosti (»Narodne
novine«, br. 14/02.),
– Popis obveznika primjene Zakona o javnoj nabavi (»Narodne novine«, br.
18/06.),
– članak 8. Zakona o Državnoj komisiji za kontrolu postupaka javne nabave
(»Narodne novine«, br. 117/03.).

Članak 177.

Ovaj Zakon objavit će se u »Narodnim novinama«, a stupa na snagu 1. siječnja
2008. osim odredaba članka 5. stavka 1. točke 3. i 5., članka 5. stavka 2. točke
1. i 2., članka 14. stavka 2. točke 1., članka 15. stavka 2. točke 1., članka
16. stavka 2. točke 1., članka 32. stavka 1. podstavka drugog, članka 36. stavka
2., članka 48. stavka 6., članka 54. stavka 1., članka 70. stavka 11., članka
81. stavka 4., članka 91. stavka 2., članka 113., članka 114. stavka 5., članka
118. stavka 2., 3. i 6., članka 126., članka 127. i članka 171. stavka 1. koje
stupaju na snagu na dan prijama Republike Hrvatske u Europsku uniju.

Klasa: 330-01/07-01/03
Zagreb, 3. listopada 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

**DODATAK I.**
POPIS DJELATNOSTI U GRADITELJSTVU (JAVNI RADOVI)

|  |  |  |  |  |  |
| --- | --- | --- | --- | --- | --- |
| **NACE (1)** | | | | | |
| **CPV** | | | **ODJELJAK F** | | **GRAĐENJE** |
| **Odjel** | **Grupa** | **Razred** | **Predmet** | **Bilješke** |
| 45 |  |  | Građenje | Ovaj odjel uključuje:  –  izgradnju novih zgrada i inženjerskih građevina, obnovu i uobičajene popravke | 45000000 |
|  | 45.1 |  | Priprema gradilišta |  | 45100000 |
|  |  | 45.11 | Rušenje i uklanjanje zgrada: zemljani radovi | Ovaj razred uključuje:  – rušenje zgrada i drugih konstrukcija  – čišćenje gradilišta  – zemljane radove, iskop i kopanje jaraka, nasipa, niveliranje uklanjanje stijena, minerske radove, itd.  –  pripremu gradilišta za miniranje,  –  uklanjanje naslaga minerala  Ovaj razred također uključuje:  –  drenažu gradilišta  –  drenažu poljoprivrednog i šumskog zemljišta | 45110000 |
|  |  | 45.12 | Probna bušenja i vrtanja | Ovaj razred uključuje:  –  probna bušenja, probna vrtanja za uzorkovanje jezgara za građenje, geofizičke, geološke ili slične svrhe  Ovaj razred isključuje:  –   bušenje izvora sirove nafte ili plina, (vidi 11.20)  –   bušenje bunara za vodu, (vidi 45.25)  –   kopanje šahtova, (vidi 45.25)  –   iskorištavanje naftnih i plinskih polja, geofizička, geološka i seizmička mjerenja, (vidi 74.20) | 45120000 |
|  | 45.2 |  | Građenje cjelovitih građevina ili njihovih dijelova; građevinarstvo |  | 45200000 |
|  |  | 45.21 | Opće građenje zgrada i inženjerskih građevina | Ovaj razred uključuje:  –  građenje svih tipova zgrada  –  građenje inženjerskih građevina: mostova, uključujući i one za povišene autoceste, vijadukata, tunela i podzemnih željeznica  –  građenje velikih cjevovoda dalekovoda i telekomunikacijskih i električnih vodova  –  gradske cjevovode, gradske telekomunikacijske i električne vodove  –  pomoćne građevine  –  predgotovljene građevine  Ovaj razred isključuje:  –  uslužne poslove vezane uz vađenje nafte i plina, (vidi 11.20)  –  predgotovljene građevine iz dijelova koji nisu od betona, (vidi odjele 20, 26. i 28.)  –   inženjerske građevine osim zgrada za stadione, plivaće bazene, sportske dvorane, teniska igrališta, golf terene i druge sportske objekte, (vidi 45.23)  –  montažu zgrada, (vidi 45.3)  –  završne radove na zgradama, (vidi 45.4)  –  inženjerske djelatnosti  –  upravljanje projektom za građenje (vidi 74.20) | 45210000 |
|  |  | 45.22 | Podizanje krovova i krovnih konstrukcija | Ovaj razred uključuje: podizanje krovova,  pokrivanje krovova,  hidroizolaciju. | 45220000 |
|  |  | 45.23 | Građenje autocesta, cesta, aerodromskih pista i sportskih objekata | Ovaj razred uključuje:  –  građenje autocesta, ulica, cesta, drugih putova za vozila i pješake  –  građenje željeznica  –  građenje aerodromskih pista  –  građevinske radove na, osim zgrada za stadione, plivaće bazene, sportske dvorane, teniska igrališta, golfska igrališta i druge sportske objekte,  –  bojanje oznaka na cestovnim površinama i parkiralištima  Ovaj razred isključuje:  –   prethodne zemljane radove (vidi 45.11) | 45230000 |
|  |  | 45.24 | Građenje hidrotehničkih gra­đevina | Ovaj razred uključuje:  –  građenje plovnih putova, luka, građevina u lukama i na rijekama, marina, ustava, itd.  –  brana i nasipa  –  čišćenje, uređenje riječnog korita | 45240000 |
|  |  | 45.25 | Drugi građevinski radovi, uključujući posebne djelat­nosti | Ovaj razred uključuje:  –  djelatnosti za različite vrste konstrukcija, koje zahtijevaju posebne vještine ili opremu:  –  građenje temelja uključujući bušenje pilota  –  bušenje i građenje bunara za vodu, kesona-montaža čeličnih elemenata koji nisu iz vlastite proizvodnje  –  savijanje čelika  –  zidanje opekom i kamenom  –  podizanje i razmontiranje skela i radnih platformi, uključujući najam skela i radnih platformi  – podizanje dimnjaka i industrijskih peći  Ovaj razred isključuje  –  iznajmljivanje skela bez podizanja i razmontiranja, (vidi 71.32) | 45250000 |
|  | 45.3 |  | Instalacije u zgradama |  | 45300000 |
|  |  | 45.31 | Instalacije električnih vodova i uređaja | Ovaj razred uključuje:  instalacije u zgradama i drugim inženjerskim građevinama  –  električne vodove i uređaje  –  telekomunikacijske sustave  –  sustave električnog grijanja  –  antene u stambenim zgradama  –  protupožarne alarme  –  sustave protuprovalnih alarma  –  dizala i pokretne stepenice  –  gromobrane | 45310000 |
|  |  | 45.32 | Izolatorski radovi | Ovaj razred uključuje:  –  instaliranje u zgradama i drugim inženjerskim građevinama toplinske, zvučne i vibracijske izolacije  Ovaj razred isključuje  (vidi 45.22) hidroizolaciju | 45320000 |
|  |  | 45.33 | Vodovodne instalacije | Ovaj razred uključuje:  instaliranje u zgradama i drugim inženjerskim građevinama:  –  vodovodne instalacije i sanitarne opreme  –  plinskih uređaja  –  opreme i provodnih kanala za grijanje, ventilaciju,    hlađenje ili klimatizaciju  –  sprinklerske sustave  Ovaj razred isključuje:  instaliranje sustava električnog grijanja  (vidi 45.31) | 45330000 |
|  |  | 45.34 | Druge instalacije u zgradama | Ovaj razred uključuje:  –  instalaciju rasvjetnih i signalnih sustava za ceste, željeznicu, zračne luke i luke  –  instaliranje u zgradama i drugim inženjerskim građevinama opreme i fiksnih uređaja | 45340000 |
|  | 45.4 |  | Završni radovi |  | 45400000 |
|  |  | 45.41 | Žbukanje | Ovaj razred uključuje:  – u zgradama i drugim inženjerskim građevinama nanošenje vanjske i unutarnje žbuke, štukature s konstrukcijom od letava | 45410000 |
|  |  | 45.42 | Ugradnja stolarije | Ovaj razred uključuje:  – ugradnju vrata, prozora, prozorskih i vratnih okvira, ugradbenih kuhinja, stubišta, namještaja u trgovinama i sličnog, od drveta ili sličnog materijala koji nisu iz vlastite proizvodnje  – dovršetak unutarnjih radova, poput stropova, drvenih zidnih obloga, pokretnih pregrada, itd.  Ovaj razred isključuje:  –  postavljanje parketa i drugih drvenih podnih obloga (vidi 45.43) | 45420000 |
|  |  | 45.43 | Oblaganje podova i zidova | Ovaj razred uključuje postavljanje, opločavanje, vješanje ili ugrađivanje u zgrade i druge inženjerske građevine:  –  keramičkih, betonskih ili kamenih zidnih ili podnih pločica  –  parketa i drugih drvenih podnih obloga  –  podnih obloga od tapisona i linoleuma, od gume ili od plastike  – teraco, mramorne, granitne ili podne i zidne obloge od škriljevca  – tapeta | 45430000 |
|  |  | 45.44 | Ličenje i ostakljivanje | Ovaj razred uključuje:  – unutarnje i vanjsko ličenje zgrada  – ličenje inženjerskih građevina  – montiranje stakala, ogledala itd.  Ovaj razred isključuje:  – ugradnju prozora (vidi 45.42) | 45440000 |
|  |  | 45.45 | Završni radovi u zgradama | Ovaj razred uključuje:  – ugradnju privatnih bazena  – parno čišćenje, pjeskarenje i slične djelatnosti vezane uz vanjske radove na zgradi  – restauratorske radove  – ostale završne radove na zgradama  Ovaj razred isključuje:  – unutarnje čišćenje zgrada i drugih konstrukcija (vidi 74.70) | 45450000 |
|  | 45.5 |  | Iznajmljivanje građevinske opreme i opreme za rušenje s izvršiteljem |  | 45500000 |
|  |  | 45.50 | Iznajmljivanje građevinske opreme i opreme za rušenje s izvršiteljem | Ovaj razred isključuje:  iznajmljivanje građevinske opreme i opreme za rušenje bez izvršitelja (vidi 71.32) |  |

(1) U slučaju razilaženja u tumačenju između CPV i NACE
nomenklature, primjenjuje se NACE nomenklatura.

**DODATAK II.**
POPIS USLUGA II. A i II. B

Dodatak II. A – POPIS USLUGA IZ ČLANKA 2. TOČKE 4.

|  |  |  |  |
| --- | --- | --- | --- |
| **Broj  kategorije** | **Predmet** | **CPC referentni broj1** | **CPV referentni broj** |
| 1. | Usluge održavanja i popravci | 6112, 6122, 633, 886 | Od 50100000 do 50982000 (osim 50310000 do 503242000 i 50116510-9, 50190000-3, 50229000-6, 50243000-0) |
| 2. | Usluge2 prijevoza kopnom uključujući uslugu prijevoza blindiranim vozilom i kurirske usluge, osim prijevoza pošte | 712 (osim 71235),  7512, 87304 | Od 6011000-6 do 60129300-1 (osim 60121000 do 60121600, 60122200-1, 60122230-0) i od 64120000-3 do 64121200-2 |
| 3. | Usluge prijevoza zrakom putnika i tereta, osim prijevoza pošte | 73 (osim 7312) | Od 62100000-3 do 62300000-5 (osim 62121000-6, 62221000-7) |
| 4. | Prijevoz pošte kopnom i zrakom3 | 71235, 7321 | 60122200-1, 60122230-0, 62121000-6,  62221000-7 |
| 5. | Telekomunikacijske usluge | 752 | Od 64200000-8 do 64228200-2, 72318000-7   i od 72530000-9 do 72532000-3 |
| 6. | Financijske usluge:  a) usluge osiguranja  b) bankarske i usluge investiranja4 | Bivši 81, 812, 814 | Od 66100000-1 do 66430000-3 i od 67110000-1 do 67262000-1 |
| 7. | Računalne i uz to vezane  usluge | 84 | Od 50300000-8 do 50324200-4 i  od 72100000-6 do 72591000-4 (osim 72318000-7 i od 72530000-9 do 72532000-3) |
| 8. | Istraživačke i razvojne usluge5 | 85 | Od 73000000-2 do 73300000-5 (osim 73200000-4, 73210000-7, 7322000-0) |
| 9. | Usluge računovodstva, knjigovodstva i revizije | 862 | Od 74121000-3 do 74121250-0 |
| 10. | Usluge ispitivanja tržišta i ispitivanja javnog mišljenja | 864 | Od 74130000-9 do 74133000-0 i 74423100-1, 74423110-4 |
| 11. | Savjetodavne usluge menadžmentu6 i uz to vezane usluge | 865, 866 | Od 73200000-4 do 73220000-0.  Od 74140000-2 do 74150000-5 (osim 74142200-8), i 74420000-9, 74421000-6, 74423000-0, 74423200-2, 74423210-5, 74871000-5, 93620000-0 |
| 12. | Arhitektonske usluge; inženjerske i integralne inženjerske usluge; usluge urbanističkog planiranja i inženjerske usluge koje se odnose na krajobraz; uz to vezane znanstvene i tehničke savjetodavne usluge; usluge tehničkih ispitivanja i analiza | 867 | Od 74200000-1 do 74276400-8, od 74310000-5 do 74323100-0 i 74874000-6 |
| 13. | Usluge oglašavanja | 871 | Od 74400000-3 do 74422000-3 (osim 74420000-9 i 74421000-6) |
| 14. | Usluge čišćenja zgrada i usluge upravljanja imovinom | 874, 82201 do 82206 | Od 70300000-4 do 70340000-6 i od 74710000-9 do 74760000-4 |
| 15. | Usluge objavljivanja i tiskanja na osnovi honorara ili ugovora | 88442 | Od 78000000-7 do 78400000-1 |
| 16. | Usluge zbrinjavanja kanalizacije i otpada; sanitarne i slične usluge | 94 | Od 90100000-8 do 90320000-6 i 50190000-3, 50229000-6, 50243000-0 |

\_\_\_\_\_\_
1 U slučaju razilaženja u tumačenju između CPV i CPC
nomenklature (privremena verzija), primjenjuje se CPC nomenklatura.
2 Osim usluga željezničkog prijevoza koji je obuhvaćen kategorijom 18.
3 Osim usluga željezničkog prijevoza koji je obuhvaćen kategorijom 18.
4 Osim financijskih usluga u vezi s izdavanjem, prodajom, kupnjom ili prijenosom
vrijednosnih papira ili drugih financijskih instrumenata, te usluga središnje
banke.
Također isključene: usluge koje uključuju stjecanje ili zakup, bilo kojim
financijskim postupcima, zemlje, postojećih zgrada ili druge nepokretne imovine
ili prava na njih: međutim, financijske usluge pružene istodobno sa prije ili
poslije sklapanja ugovora o stjecanju ili zakupu, u bilo kojem obliku, podliježu
odredbama ovoga Zakona.
5 Osim istraživačkih i razvojnih usluga, osim onih od kojih korist ima
isključivo naručitelj za svoje svrhe u obavljanju svojih poslova i pod uvjetom
da je naručitelj isplatio punu naknadu za pruženu uslugu.
6 Osim usluga arbitraže i mirenja.

Dodatak II. B – POPIS USLUGA IZ ČLANKA 2. TOČKE 4.

|  |  |  |  |
| --- | --- | --- | --- |
| **Broj  kategorije** | **Predmet** | **CPC referentni broj** | **CPV referentni broj** |
| 17. | Hotelske i restoranske usluge | 64 | Od 55000000-0 do 55524000-9 i od 93400000-2 do 93411000-2 |
| 18. | Usluge prijevoza željeznicom | 711 | 60111000-9 i od 60121000-2 do 60121600-8 |
| 19. | Usluge prijevoza vodenim putovima | 72 | Od 61000000-5 do 61530000-9 i od 63370000-3 do 63372000-7 |
| 20. | Potporne i pomoćne prijevozne usluge | 74 | 62400000-6, 62440000-8, 62441000-5, 62450000-1.  Od 63000000-9 do 63600000-5 (osim 63370000-3, 63371000-0, 63372000-7) i 74322000-2, 93610000-7 |
| 21. | Pravne usluge | 861 | Od 74110000-3 do 74114000-1 |
| 22. | Kadrovske usluge i ostale slične usluge1 | 872 | Od 74500000-4 do 74540000-6 (osim  74511000-4) i od 95000000-2 do 95140000-5 |
| 23. | Istražiteljske i zaštitarske usluge, osim usluge prijevoza blindiranim vozilom | 873 (osim 87 304) | Od 74600000-5 do 74620000-1 |
| 24. | Obrazovne usluge i usluge stručnog usavršavanja | 92 | Od 80100000-5 do 80430000-7 |
| 25. | Zdravstvene i socijalne usluge | 93 | 74511000-4, i od 85000000-9 do 85323000-9 (osim 85321000-5 i 85322000-2) |
| 26. | Rekreacijske, kulturne i sportske usluge | 96 | Od 74875000-3 do 74875200-5, i od 92000000-1 do 92622000-7 (osim 92230000-2) |
| 27. | Ostale usluge2 |  |  |

1 Osim ugovora o radu
2 Osim ugovora za stjecanje, razvoj, produkciju ili koprodukciju programa od
strane radiotelevizijskih organizacija i ugovora o vremenu emitiranja

**DODATAK III.**
POPIS ROBE ZA POTREBE OBRANE REPUBLIKE HRVATSKE

Poglavlje 25: Sol, sumpor, zemlja i kamen, gips, vapno i cement
Poglavlje 26: Metalne rude, šljaka i pepeo
Poglavlje 27: Mineralna goriva, mineralna ulja i proizvodi koji nastaju njihovom
destilacijom, bitumen, mineralni voskovi
osim: bivši 27.10: posebna motorna goriva
Poglavlje 28: Anorganske kemikalije, organski i anorganski spojevi plemenitih
kovina, rijetkih metala, radioaktivnih elemenata i izotopa
osim:
bivši 28.09:
bivši 28.13: eksplozivi
bivši 28.14: suzavac
bivši 28.28: eksplozivi
bivši 28.32: eksplozivi
bivši 28.39: eksplozivi
bivši 28.50: otrovi
bivši 28.51: otrovi
bivši 28.54: eksplozivi
Poglavlje 29: Organske kemikalije,
osim:
bivši 29.03: eksplozivi
bivši 29.04: eksplozivi
bivši 29.07: eksplozivi
bivši 29.08: eksplozivi
bivši 29.11: eksplozivi
bivši 29.12: eksplozivi
bivši 29.13: otrovi
bivši 29.14: otrovi
bivši 29.15: otrovi
bivši 29.21: otrovi
bivši 29.22: otrovi
bivši 29.23: otrovi
bivši 29.26: eksplozivi
bivši 29.27: otrovi
bivši 29.29: eksplozivi
Poglavlje 30: Farmaceutski proizvodi
Poglavlje 31: Gnojiva
Poglavlje 32: Ekstrakti za tamnjenje i bojanje, štavljeni proizvodi i njihovi
derivati, boje, ličila i lakovi, kit, umeci i čepovi, tinte
Poglavlje 33: Esencijalna ulja i smole, parfemi, kozmetički preparati
Poglavlje 34: Sapun, organski preparati koji djeluju na površini, preparati za
pranje, preparati za podmazivanje, umjetni voskovi, gotovi voskovi, preparati za
poliranje i ribanje, svijeće i slični artikli, paste za modeliranje, »voskovi za
zube«
Poglavlje 35: Bjelančevinaste tvari, ljepila, enzimi
Poglavlje 37: Sredstva za fotografiju i kinematografiju
Poglavlje 38: Različiti kemijski proizvodi
osim:
bivši 38.19: otrovi
Poglavlje 39: Umjetne smole i plastični materijali, esteri i eteri od celuloze i
predmeti od njega napravljeni,
osim:
bivši 39.03: eksplozivi
Poglavlje 40: Guma, umjetna guma, i predmeti od nje napravljeni
bivši 40.11: gume otporne na metke
Poglavlje 41: Sirova životinjska koža (osim krzna) i koža
Poglavlje 42: Predmeti od kože, sedla, konjska oprema, predmeti za putovanje,
torbice i slični spremnici, predmeti od životinjskih iznutrica (osim iznutrica
svilene bube)
Poglavlje 43: krzno i umjetno krzno, predmeti od krzna
Poglavlje 44: drvo i predmeti od drveta, drveni ugljen
Poglavlje 45: Pluto i predmeti od pluta
Poglavlje 46: Proizvodi od alfa-trave i drugih materijala za pletenje, pleteni
predmeti
Poglavlje 47: Materijal za izradu papira
Poglavlje 48: Papir i karton, predmeti od papirne pase, papira i kartona
Poglavlje 49: Tiskane knjige, novine, slike i drugi tiskarski proizvodi,
rukopisi, tiskani materijali i planovi
Poglavlje 65: Pokrivala za glavu i njihovi dijelovi
Poglavlje 66: Kišobrani, sunčane naočale, štapovi za hodanje, bičevi, jahački
bičevi i njihovi dijelovi
Poglavlje 67: Obrađeno perje i paperje, predmeti izrađeni od perja i paperja,
umjetno cvijeće, predmeti od ljudske kose
Poglavlje 68: Predmeti od kamena, gipsa, cementa, azbesta, tinjca i sličnih
materijala
Poglavlje 69: Keramički proizvodi
Poglavlje 70: Staklo i proizvodi od stakla
Poglavlje 71: Biseri, drago i poludrago kamenje, plemenite kovine, smotane
plemenite kovine i predmeti napravljeni od njih, umjetni nakit
Poglavlje 73: Željezo i čelik te predmeti napravljeni od njih
Poglavlje 74: Bakar i predmeti od njega napravljeni
Poglavlje 75: Nikal i predmeti od njega napravljeni
Poglavlje 76: Aluminij i predmeti od njega napravljeni
Poglavlje 77: Magnezij i barij i predmeti od njih napravljeni
Poglavlje 78: Olovo i predmeti od njega napravljeni
Poglavlje 79: Cink i predmeti od njega napravljeni
Poglavlje 80: Kositar i predmeti od njega napravljeni
Poglavlje 81: Ostali metali koji se koriste u metalurgiji i predmeti od njih
napravljeni
Poglavlje 82: Alati, umeci, pribor za jelo, žlice i vilice od metala i njihovi
dijelovi,
osim:
bivši 82.05: alati
bivši 82.07: alati, dijelovi
Poglavlje 83: Različiti predmeti od metala
Poglavlje 84: Bojleri, strojevi i mehanički aparati te njihovi dijelovi,
osim:
bivši 84.06: motori
bivši 84.08: drugi motori
bivši 84.45: strojevi
bivši 84.53: automatski strojevi za obradu podataka
bivši 84.55: dijelovi strojeva pod brojem 84.53
bivši 84.59: nuklearni reaktori
Poglavlje 85: Električni strojevi i oprema te njihovi dijelovi,
osim:
bivši 85.13: telekomunikacijska oprema
bivši 85.15: strojevi za prijenos
Poglavlje 86: lokomotive za vlak i tramvaj, vagoni i njihovi dijelovi, spojevi i
uređaji za željezničke i tramvajske tračnice, oprema za prometnu signalizaciju
(koju ne pokreće električna energija),
osim:
bivši 86.02: oklopne lokomotive, električne
bivši 86.03: druge oklopne lokomotive
bivši 86.05: oklopni vagoni
bivši 86.06: vagoni za popravak
bivši 86.07: vagoni
Poglavlje 87: Vozila, osim vlakova i tramvaja te njihovi dijelovi,
osim:
bivši 87.08: tenkovi i druga oklopna vozila
bivši 87.01: traktori
bivši 87.02: vojna vozila
bivši 87.03: kamioni za pomoć na cesti
bivši 87.09: motocikli
bivši 87.14: prikolice
Poglavlje 89: Brodovi, čamci i strukture za plovidbu,
osim:
bivši 89.01A: ratni brodovi
Poglavlje 90: optički, fotografski, kinematografski, mjerni, testni, precizni,
medicinski i kirurški instrumenti i aparati te njihovi dijelovi,
osim:
bivši 90.05: dvogledi
bivši 90.13: razni instrumenti, laseri
bivši 90.14: telemetri
bivši 90.28: električki i elektronički mjerni instrumenti
bivši 90.11: mikroskopi
bivši 90.17: medicinski instrumenti
bivši 90.18: aparati za mehanoterapiju
bivši 90.19: ortopedski strojevi
bivši 90.20: rendgen
Poglavlje 91: Proizvodnja zidnih i ručnih satova
Poglavlje 92: Glazbeni instrumenti, aparati za snimanje i reprodukciju zvuka,
aparati za snimanje i reprodukciju televizijske slike i zvuka, dijelovi i
prateća oprema takvih aparata
Poglavlje 94: Namještaj i njegovi dijelovi, posteljina, madraci, podnica za
madrace, jastuci i slična punjena oprema,
osim:
bivši 94.01A: avionska sjedala
Poglavlje 95: Predmeti i proizvodi materijala za oblikovanje ili rez­barenje
Poglavlje 96: Metle, četke, četkice za puder, sita
Poglavlje 98: Razni proizvedeni predmeti.

**DODATAK IV.**
TEHNIČKE SPECIFIKACIJE

U smislu ovoga Zakona:
**1. Tehnička specifikacija**a) kod ugovora o javnim radovima jest ukupnost tehničkih uvjeta sadržanih
posebno u dokumentaciji za nadmetanje, a koje određuju obilježja koja materijal,
proizvod ili isporuka moraju imati i na osnovi kojih se materijal, proizvod ili
isporuka mogu opisati na način da ispunjavaju svrhu korištenja koju je utvrdio
naručitelj. Ta obilježja uključuju razine utjecaja na okoliš, energetsku
učinkovitost, osmišljavanje rješenja svih zahtjeva (uključujući pristup za osobe
s invaliditetom) i ocjenu usklađenosti, zahtjeve za uporabljivost, sigurnost ili
dimenzije, uključujući postupke osiguranja kvalitete, terminologiju, simbole,
pokusne i kontrolne metode, ambalažu, označavanje, upute za uporabu i proizvodne
metode. Osim toga, tu spadaju i propisi o projektiranju i izračunu građevina,
uvjeti za kontrolu, nadzor i preuzimanje građevina, konstrukcijske metode ili
postupci te svi drugi tehnički zahtjevi koje naručitelj može navesti u općim ili
posebnim propisima za gotove građevine ili za u tu svrhu potrebne materijale ili
dijelove,
b) kod ugovora o javnim nabavama robe i ugovora o javnim uslugama, jest
specifikacija u dokumentaciji za nadmetanje koja opisuje potrebna obilježja
proizvoda ili usluge, kao što su razina kvalitete, utjecaj na okoliš, energetska
učinkovitost, osmišljavanje rješenja svih zahtjeva (uključujući pristup za osobe
s invaliditetom) i ocjenu usklađenosti, zahtjeve za uporabljivost, sigurnost ili
dimenzije, uključujući propise o prodajnim oznakama, terminologiju, simbole,
pokusne i kontrolne metode, ambalažu, označavanje, upute za uporabu, proizvodne
metode i postupke za ocjenu usklađenosti.
**2. Norma** je tehnička specifikacija koju je odobrilo priznato tijelo za
normizaciju i koja se može stalno upotrebljavati, ali s kojom usklađenost nije
obvezna i koja pripada u jednu od sljedećih kategorija:
a) međunarodna norma: norma koju je prihvatila međunarodna organizacija za
normizaciju i učinila ju dostupnom širokoj javnosti,
b) europska norma: norma koju je prihvatila Europska organizacija za normizaciju
i učinila ju dostupnom široj javnosti,
c) nacionalna norma: norma koju je prihvatilo nacionalno tijelo za normizaciju i
učinilo ju dostupnom široj javnosti.
**3. Europsko tehničko** odobrenje jest pozitivna tehnička ocjena uporabljivosti
nekog proizvoda u pogledu ispunjavanja bitnih zahtjeva za građevinske radove na
temelju specifičnih obilježja proizvoda i određenih uvjeta primjene i
korištenja. Europsko tehničko odobrenje dodjeljuje organizacija ovlaštena od
države članice Europske zajednice.
**4. Zajednička tehnička specifikacija** jest tehnička specifikacija izrađena
postupkom priznatim od države članice Europske zajednice a objavljuje se u
službenom listu Europske unije.
**5. Tehnička referenca** jest svaki referentni okvir koji nije službena norma i
koji su izradila europska tijela za normizaciju prema zahtjevima postupka
prilagođeno tržištu.

**DODATAK V.**
SADRŽAJ OBJAVA – PODACI KOJI MORAJU BITI UKLJUČENI U OBJAVI

DODATAK V. A

OBAVIJEST O OBJAVLJIVANJU PODATAKA PRETHODNE (INFORMACIJSKE) OBAVIJESTI NA
PROFILU JAVNOG NARUČITELJA (KUPCA)

1. Zemlja naručitelja
2. Naziv naručitelja
3. Internetska adresa profila javnog naručitelj (kupca) (URL)
4. Referentni brojevi CPV nomenklature
**PRETHODNA (INFORMACIJSKA) OBAVIJEST**U prethodnoj (informacijskoj) obavijesti navodi se:
1. naziv, adresa, broj faksa i adresa elektroničke pošte naručitelja te ako je
drugačija, službe od koje se mogu dobiti dodatni podaci a u slučaju ugovora o
uslugama i radovima, navodi se usluga, tj. mjerodavna internetska stranica vlade
na kojoj se mogu naći podaci o osnovnom regulatornom okviru za poreze, zaštitu
okoliša, zaštitu na radu i radne uvjete koji se primjenjuje na mjestu gdje će se
radovi iz ugovora obavljati,
2. ako je potrebno, navesti je li postupak javne nabave rezerviran za
natjecatelje ili ponuditelje sukladno zaštićenom programu zapošljavanja ili samo
za natjecatelje ili ponuditelje koji zapošljavaju više od 50% osoba s
invaliditetom u odnosu na ukupan broj zaposlenih,
3. a) u slučaju ugovora o javnim radovima: priroda i opseg radova i mjesto
njihovog izvođenja; ako su radovi podijeljeni na nekoliko dijelova, temeljna
obilježja tih dijelova u odnosu na predmetne radove; ako je moguće, procjenu
opsega troškova predloženih radova; referentni brojevi u nomenklaturi,
b) u slučaju ugovora o javnoj nabavi robe: priroda i količina ili vrijednost
proizvoda koji se nabavljaju, referentni brojevi u nomenklaturi,
c) u slučaju ugovora o javnim uslugama: procijenjene vrijednosti nabave u svakoj
od kategorija iz Dodatka II. A; referentni broj(evi) u nomenklaturi,
4. Navodi se procijenjeni datum za početak postupka javne nabave u odnosu na
ugovor ili ugovore, u slučaju ugovora o javnih usluga prema kategoriji,
5. ako je potrebno, navesti je li uključen okvirni sporazum,
6. ako je potrebno, navesti druge podatke,
7. Navesti datum odašiljanja prethodne (informacijske) obavijesti ili obavijesti
o objavljivanju prethodne informacijske obavijesti na profilu javnog naručitelja
(kupca),
8. Navesti je li ugovor obuhvaćen Sporazumom Svjetske trgovinske organizacije.

DODATAK V. B

OBAVIJEST O OBJAVLJIVANJU PODATAKA PRETHODNE (INDIKATIVNE) OBAVIJESTI NA PROFILU
NARUČITELJA (KUPCA), A KOJA SE NE KORISTI KAO POZIV NA NADMETANJE

1. Zemlja naručitelja
2. Naziv naručitelja
3. Internetska adresa profila javnog naručitelj (kupca) (URL)
4. Referentni brojevi CPV nomenklature

**PODACI KOJE TREBA SADRŽAVATI PRETHODNA (INDIKATIVNA) OBAVIJEST**

DIO I. RUBRIKE KOJE SE ISPUNJAVAJU U SVIM SLUČAJEVIMA
Rubrike se ispunjavaju sljedećim podacima:
1. ime, adresa, elektronička adresa, broj telefona, teleksa i faksa naručitelja
ili službe od koje se mogu dobiti dodatni podaci.
2. a) za ugovore o javnoj nabavi robe: vrsta i količina ili vrijednost usluga,
ili proizvoda koji će se isporučivati (referentni broj(evi)iz nomenklature),
b) za ugovore o javnim radovima: vrsta i opseg usluga koje će se pružati, opća
svojstva posla ili grupa ili dijelova predmeta nabave navođenjem referentnog
broja, odnosno referentnih brojeva iz nomenklature,
c) za ugovore o javnim uslugama: ukupna planirana nabava u svakoj od kategorija
usluga navedenih u Dodatku II. A (referentni broj(evi) iz nomenklature),
3. datum odašiljanja prethodne indikativne obavijesti ili obavijesti o
objavljivanju prethodne indikativne obavijesti na profilu javnog naručitelja
(kupca).
4. datum kada je Ured za službene objave Europskih zajednica primio obavijest
(dostavlja ga taj Ured).
5. svi drugi relevantni podaci.
DIO II. PODACI KOJI SE TREBAJU DOSTAVITI AKO SE OBAVIJEST KORISTI KAO POZIV NA
NADMETANJE ILI SE NJOME OMOGUĆAVA SKRAĆENJE ROKOVA ZA DOSTAVU PONUDA
6. Navesti činjenicu da zainteresirani gospodarski subjekti trebaju obavijestiti
naručitelja o svojoj zainteresiranosti za ugovor ili ugovore.
7. Kada je to primjereno, navesti je li ugovor rezerviran za natjecatelje ili
ponuditelje sukladno zaštićenom programu zapošljavanja, ili samo za natjecatelje
ili ponuditelje koji zapošljavaju više od 50% osoba s invaliditetom u odnosu na
ukupan broj zaposlenih.
8. Navesti rok za primitak zahtjeva za poziv na dostavu ponuda ili na
pregovaranje.
9. Navesti vrstu i količinu robe koja će se isporučivati ili opću prirodu posla,
ili kategoriju usluge u smislu Dodatka II A i opis, uz navođenje jesu li
predviđeni okvirni sporazumi, uključujući sve opcije za daljnju nabavu i
procijenjeno vrijeme koje je na raspolaganju za izvršavanje tih opcija, te i
broj možebitnih ponavljanja. U slučaju ugovora koji se ponavljaju, navesti i
procijenjeno vrijeme objave daljnjih poziva za nadmetanje.
10. Navesti radi li se o kupnji, leasingu, uzimanju u najam, davanju u zakup ili
bilo kakvoj kombinaciji navedenoga.
11. Navesti rokove za isporuku ili izvršenje, odnosno trajanje ugovora o javnim
uslugama i, ako je moguće, datum početka.
12. Navesti adresu na koju zainteresirani gospodarski subjekti trebaju poslati
svoj iskaz interesa u pisanom obliku, rok za primitak iskaza interesa te jezik
ili jezike odobrene za dostavu ponuda i zahtjeva za sudjelovanje.
13. Navesti ekonomske i tehničke uvjeti, te financijska i tehnička jamstva koja
se traže od gospodarskih subjekata.
14. a) Navesti procijenjeni datum za započinjanje postupaka javne nabave (ako je
poznat),
b) vrstu postupka javne nabave (ograničeni ili pregovarački),
c) iznos koji se plaća za dobivanje dokumentacije koja se odnosi na
pregovaranje, te podatke o načinu plaćanja.
15. Kada je to primjereno, navode se posebni uvjeti kojima pod­liježe
izvršavanje ugovora.
16. Navesti naziv i adresu tijela nadležnog za kontrolu postupaka javne nabave,
točne podatke o rokovima za podnošenje žalbi te ako je potrebno naziv, adresu,
broj telefona, broj faksa i adresa elektronske pošte službe od koje se mogu
dobiti ti podaci.
17. Ako su poznati, navode se kriteriji koji će se koristiti za odabir: »najniža
cijena« ili »ekonomski najpovoljnija ponuda«. Navode se kriteriji koji znače
ekonomski najpovoljniju ponudu i njihov odnos ili, ako je prikladno, redoslijed
važnosti tih kriterija navodi se ako se oni ne pojavljuju u dokumentaciji za
nadmetanje ili u pozivu na potvrdu interesa ili u pozivu na dostavu ponuda ili u
pozivu na pregovaranje.

DODATAK V. C

POZIV NA NADMETANJE

U otvorenom postupku javne nabave i ograničenom postupku javne nabave,
natjecateljskom dijalogu i pregovaračkom postupku javne nabave s prethodnom
objavom navodi se:
1. naziv, adresa, broj faksa i adresa elektroničke pošte naručitelja,
2. ako je potrebno, navesti je li postupak javne nabave rezerviran za
natjecatelje ili ponuditelje sukladno zaštićenom programu zapošljavanja, ili
samo za natjecatelje ili ponuditelje koji zapošljavaju više od 50% osoba s
invaliditetom u odnosu na ukupan broj zaposlenih,
3. (a) odabrani postupak javne nabave,
(b) ako je potrebno, navesti razloge za provođenje postupka zbog žurnosti (u
slučaju ograničenih i pregovaračkih postupaka),
(c) ako je potrebno, navesti je li uključen okvirni sporazum,
(d) ako je potrebno, navesti radi li se o dinamičkom sustavu nabave,
(e) ako je potrebno, provesti elektroničku dražbu (u slučaju otvorenog,
ograničenog ili pregovaračkog postupka u slučajevima iz članka 14. stavak 1.
točka 1., članka 15. stavak 1. točka 1. i članka 16. stavak 1. točka 1.)
4. vrsta ugovora;
5. mjesto izvođenja radova, isporuke robe ili pružanja usluga;
6. (a) U ugovorima o javnim radovima:
– priroda i opseg radova i općenita priroda radova; mogućnosti ponavljanja
istovrsnih radova i, ako je poznato, raspored korištenja tih mogućnosti te broj
mogućih ponavljanja. Ako su radovi iz ugovora podijeljeni na nekoliko dijelova,
veličinu pojedinih dijelova; referentni broj(evi) u nomenklaturi.
– podaci o svrsi radova ili ugovor kada radovi uključuju i izradu projekata
– u slučaju okvirnih sporazuma: oznaka planiranog trajanja okvirnog sporazuma,
procijenjena ukupna vrijednost radova za vrijeme trajanja okvirnog sporazuma i,
ako je moguće, vrijednost i etape izvođenja radova,
(b) ugovorima o javnoj nabavi robe:
– priroda robe uz oznaku provodi se li radi kupnje, najma, zakupa, kupnja na
obroke, leasing, ili njihove kombinacije, referentni broj u nomenklaturi;
količina robe s posebno istaknutim mogućnostima za dodatne isporuke i, ako je
poznat, privremeni raspored korištenja tih mogućnosti te broj mogućih dodatnih
isporuka, ako ih ima, referentni brojevi u nomenklaturi.
U slučaju redovnih nabava ili nabava koje treba obnoviti u određenom razdoblju,
navesti, ako je poznat, i raspored sljedećih nabava za isporuku planiranih
zaliha,
– u slučaju okvirnog sporazuma: oznaka planiranog trajanja okvirnog sporazuma,
procijenjena vrijednost nabave za vrijeme trajanja okvirnog sporazuma i, ako je
moguće, vrijednost i etape isporuke.
(c) U ugovorima o javnim uslugama:
– kategorija i opis usluge, referentni broj(evi) u nomenklaturi; opseg usluga
koje se pružaju. Istaknuti mogućnosti za dodatnu isporuku i, ako je poznat,
privremeni raspored korištenja tih mogućnosti te broj mogućih dodatnih isporuka,
ako ih ima. U slučaju ugovora koje se u određenom razdoblju mogu obnavljati,
procjena vremenskog okvira, ako je poznat, za sljedeće javne ugovore na nabavu
planiranih usluga,
– u slučaju okvirnog sporazuma: oznaka planiranog trajanja okvirnog sporazuma,
procijenjena ukupna vrijednost usluga za vrijeme trajanja okvirnog sporazuma i,
ako je moguće, vrijednost i etape isporuke,
– oznaka je li obavljanje određene usluge zakonom, drugim propisom ili upravnom
odredbom rezervirano za određeno zanimanje,
– uputa na zakon, propis ili upravnu odredbu,
– uputa o tome moraju li pravne osobe navesti ime i stručnu spremu ili
kvalifikacije osoblja koje će biti odgovorno za provedbu usluge.
7. ako je predmet nabave podijeljen na grupe ili dijelove, uputa o mogućnosti
nadmetanja za grupe ili dijelove,
8. rok za izvođenje radova, isporuku robe ili pružanje usluga ili trajanje
ugovora o javnim radovima, javnoj nabavi robe ili javnim uslugama; ako je
moguće, navesti vremenski rok do kojeg radovi moraju početi ili do kojeg će
početi isporuka robe ili pružanje usluga,
9. prihvaćanje ili zabrana alternativnih ponuda,
10. ako je to primjenjivo, navesti određene uvjete kojima podliježe izvršenje
ugovora,
11. u slučaju otvorenih postupaka javne nabave:
(a) naziv, adresa, broj telefona i faksa i adresa elektroničke pošte na kojima
se može zatražiti dokumentacija za nadmetanje i moguća dodatna dokumentacija,
(b) ako je potrebno, rok za podnošenje takvih zahtjeva,
(c) ako je potrebno, troškovi naknade i uvjeti plaćanja za dostavu
dokumentacije,
12. (a) rok za dostavu ponuda ili indikativnih ponuda ako se radi o dinamičkom
sustavu nabave (otvoreni postupak):
(b) rok za dostavu zahtjeva za sudjelovanje (ograničeni i pregovarački
postupak),
(c) adresa na koju ih treba dostaviti,
(d) jezik ili jezici na kojima moraju biti sastavljeni,
13. u slučaju otvorenog postupka:
(a) predstavnici naručitelja koji su ovlašteni prisustvovati javnom otvaranju
ponuda,
(b) datum i mjesto otvaranja,
14. ako je potrebno: tražena jamstva,
15. osnovni uvjeti vezani uz financiranje i plaćanje i/ili upute na
dokumentaciju u kojoj su sadržani,
16. Navesti ako se od zajedničkih ponuditelja poslije odabira zahtijeva pravni
oblik za izvršenje ugovora,
17. uvjeti sposobnosti vezani uz nekažnjavanje gospodarskih subjekata koji mogu
uzrokovati njihovo isključenje i dokazi kojima se utvrđuje da oni ne pripadaju u
kategoriju slučajeva koji opravdavaju isključenje; uvjeti sposobnosti i
dokumenti kojima gospodarski subjekt dokazuje da zadovoljava uvjete; najmanja
razina normi koja može biti potrebna,
18. ako postoji okvirni sporazum, broj i, ako je potrebno, predloženi najveći
broj gospodarskih subjekata koji će biti strane okvirnog sporazuma; trajanje
okvirnog sporazuma uz naznaku razloga za trajanje duže od četiri godine,
19. u slučaju natjecateljskog dijaloga ili pregovaračkog postupka s prethodnom
objavom upozoriti na, ako je potrebno, korištenje postupka kako bi se postupno
smanjio broj rješenja o kojima se mora raspravljati ili ponuda o kojima se mora
pregovarati,
20. u slučaju ograničenog postupka, natjecateljskog dijaloga ili pregovaračkog
postupka s prethodnom objavom kada se koristi mogućnost smanjivanja broja
natjecatelja koji se pozivaju da dostave svoje ponude, sudjeluju u dijalogu ili
pregovaraju, najmanji i, ako je potrebno, predloženi najveći broj natjecatelja i
objektivni kriteriji koji će se koristiti za odabir tog broja natjecatelja,
21. vremenski okvir unutar kojeg natjecatelj mora dostaviti ponudu (otvoreni
postupak),
22. ako je potrebno, nazivi i adrese gospodarskih subjekata koje je naručitelj
već odabrao (pregovarački postupak),
23. kriteriji koji će se koristiti za donošenje odluke o odabiru: »najniža
cijena« ili »ekonomski najpovoljnija ponuda«. Navode se kriteriji koji znače
ekonomski najpovoljniju ponudu i njihov odnos ako se ne pojavljuju u
dokumentaciji za nadmetanje ili, u slučaju natjecateljskog dijaloga, u opisnoj
dokumentaciji,
24. naziv i adresa tijela nadležnog za kontrolu postupaka javne nabave; točni
podaci o rokovima za podnošenje žalbi ili ako je potrebno naziv, adresa, broj
telefona, broj faksa i adresa elektroničke pošte službe od koje se mogu dobiti
ti podaci,
25. rok objavljivanja prethodne obavijesti u skladu s obilježjima objave
navedenim u Dodatku VI ili izjavom da nije došlo do takve objave,
26. datum slanja obavijesti,
27. navesti je li ugovor pokriven Sporazumom Svjetske trgovinske organizacije.

DODATAK V. D

POJEDNOSTAVNJENA OBAVIJEST U DINAMIČKOM SUSTAVU NABAVE

1. Zemlja naručitelja
2. Naziv i adresa elektroničke pošte naručitelja
3. Uputa za objavljivanje poziva na nadmetanje u dinamičkom sustavu nabave
4. Adresa elektroničke pošte na kojoj je dostupna dokumentacija za nadmetanje i
dodatna dokumentacija vezana uz dinamički sustav nabave
5. Predmet nabave: naziv prema referentom broju CPV nomenklature i količina ili
opseg ugovora koji namjerava sklopiti.
6. Vremenski okvir za dostavu indikativnih ponuda.

DODATAK V. E

OBAVIJESTI O SKLOPLJENIM UGOVORIMA

1. Naziv i adresa naručitelja
2. Odabrani postupak javne nabave. U slučaju pregovaračkog postupka bez
prethodne objave, navesti opravdanje
3. a) Ugovori o javnim radovima: priroda i opseg ugovora, osnovna obilježja
radova
b) Ugovori o javnoj nabavi robe: priroda i količina proizvoda, ako je potrebno;
referentni broj u nomenklaturi
c) Ugovori o javnim uslugama: kategorija i naziv usluge, referentni broj u
nomenklaturi, količina kupljenih usluga
4. Datum sklapanja ugovora
5. Kriteriji za odabir
6. Broj dostavljenih ponuda
7. Naziv i adresa odabranih gospodarskih subjekata
8. Cijena ili opseg plaćenih (najvećih i najmanjih) cijena
9. Ukupna vrijednost ponude (ponuda) ili najviša i najniža ponuda koja je uzeta
u obzir prilikom donošenja odluke o odabiru
10. Ako je potrebno, navesti vrijednost i dio ugovora koji se namjerava sklopiti
s trećom stranom.
11. Datum objavljivanja poziva na nadmetanje u skladu s tehničkim
specifikacijama za objavu navedenima u Dodatku IV.
12. Datum slanja obavijesti
13. Naziv i adresa tijela nadležnog za kontrolu postupaka javne nabave; točni
podaci o rokovima za podnošenje žalbi ili, ako je potrebno naziv, adresa, broj
telefona, broj faksa i adresa elektroničke pošte službe od koje se mogu dobiti
ti podaci.

DODATAK V. F

PODACI KOJI MORAJU STAJATI U POZIVU ZA NATJEČAJ

POZIV NA NATJEČAJ

1. Naziv, adresa, broj faksa i adresa elektroničke pošte naručitelja i službe od
koje se može dobiti dodatna dokumentacija
2. Opis projekta
3. Vrsta natječaja: otvoreni ili ograničeni
4. U slučaju otvorenog natječaja: navesti rok za dostavu projekta
5. U slučaju ograničenog natječaja:
(a) broj natjecatelja
(b) imena već odabranih natjecatelja, ako ih ima
(c) kriteriji za odabir natjecatelja
(d) rokovi za dostavu zahtjeva za sudjelovanje
6. Ako je potrebno, naznačiti je li sudjelovanje ograničeno samo na određenu
strukovnu kvalifikaciju
7. Kriteriji koji će se primjenjivati za ocjenu projekata
8. Imena već odabranih članova ocjenjivačkog suda
9. Naznačiti je li odluka ocjenjivačkog suda obvezujuća za naručitelja
10. Navesti broj i vrijednost novčanih nagrada ili naknada natjecateljima, ako
ih ima
11. Naznačiti hoće li s pobjednikom ili pobjednicima biti sklopljeni ugovori
12. Datum slanja poziva za natječaj

DODATAK V. G

OBAVIJEST O REZULTATIMA NATJEČAJA

1. Naziv, adresa, broj faksa i adresa elektroničke pošte naručitelja
2. Opis projekta
3. Ukupan broj natjecatelja
4. Broj stranih natjecatelja
5. Pobjednik/pobjednici natječaja
6. Novčane nagrade ili naknade
7. Uputa za poziv na natječaj
8. Datum slanja poziva na natječaj

DODATAK V. H

OBAVIJEST O POČETKU POSTUPKA JAVNE NABAVE U SLUČAJEVIMA PREGOVARAČKOG POSTUPKA
JAVNE NABAVE BEZ PRETHODNE OBJAVE I SKLAPANJA UGOVORA O JAVNIM USLUGAMA IZ
DODATKA II. B, TE IZUZEĆA OD PRIMJENE
OVOGA ZAKONA

1. Naziv, adresa, broj faksa, adresa elektroničke pošte naručitelja te
djelatnost naručitelja,
2. predmet nabave: naziv prema referentnom broju CPV nomenklature,
3. procijenjena vrijednosti nabave,
4. izvor – način planiranih sredstava,
5. zakonska osnova za provođenje pregovaračkog postupka javne nabave bez
prethodne objave,
6. zakonska osnova za izuzeće od primjene ovoga Zakona,
7. zakonska osnova za sklapanje ugovora o javnim uslugama iz Dodatka II. B,
8. podaci o gospodarskom subjektu ili gospodarskim subjektima s kojim ili s
kojima namjerava pregovarati u slučaju pregovaračkog postupka javne nabave bez
prethodne objave,
9. podaci o gospodarskom subjektu ili gospodarskim subjektima s kojim ili s
kojima namjerava sklopiti ugovor u slučaju sklapanja ugovora o javnim uslugama
iz Dodatka II. B,
10. ovlašteni predstavnici javnog naručitelja u postupku javne nabave,
11. odgovorna osoba javnog naručitelja (ime i prezime),
12. datum slanja ove obavijesti.

DODATAK V. I

OBJAVA O USPOSTAVLJANJU SUSTAVA KVALIFIKACIJE

1. Naziv, adresa, broj telefona, faksa, adresa elektroničke pošte sektorskog
naručitelja
2. ako je potrebno, navesti je li postupak javne nabave rezerviran za
natjecatelje ili ponuditelje sukladno zaštićenom programu zapošljavanja, ili
samo za natjecatelje ili ponuditelje koji zapošljavaju više od 50% osoba s
invaliditetom u odnosu na ukupan broj zaposlenih;
3. Svrha sustava kvalifikacije (opis robe, usluga ili radova, ili njihovih
kategorija, koji će se nabavljati putem tog sustava – referentni broj(evi) iz
nomenklature).
4. Uvjeti koje trebaju ispuniti gospodarski subjekti s obzirom na njihovu
kvalifikaciju u skladu sa sustavom i načini prema kojima će se svaki od tih
uvjeta provjeravati. U slučajevima kada je opis tih uvjeta i načina provjere
opsežan i temelji se na dokumentima koji su dostupni zainteresiranim
gospodarskim subjektima, bit će dovoljan sažetak glavnih uvjeta i načina te
uputa na te dokumente.
5. Razdoblje valjanosti sustava kvalifikacija i postupci za njegovo
produžavanje.
6. Činjenica da obavijest služi kao poziv na nadmetanje.
7. Adresa na kojoj se mogu dobiti dodatne informacije i dokumentacija o sustavu
kvalifikacije (ako je drukčija od adrese navedene pod točkom 1.).
8. Naziv i adresa tijela nadležnog za kontrolu postupka javne nabave; točni
podaci o rokovima za podnošenje žalbi ili, ako je potrebno naziv, adresa, broj
telefona, broj faksa i adresa elektroničke pošte službe od koje se mogu dobiti
ti podaci.
9. Ako su poznati, kriteriji će se koristiti za dodjelu ugovora: »najniža
cijena« ili »ekonomski najpovoljnija ponuda«. Navode se kriteriji koji znače
ekonomski najpovoljniju ponudu, kao i njihov odnos ili, ako je prikladno,
redoslijed važnosti tih kriterija navode se ako se oni ne pojavljuju u
dokumentaciji za nadmetanje, ili se neće navesti u pozivu na dostavu ponuda ili
u pozivu na pregovaranje.
10. Svi drugi relevantni podaci.

**DODATAK VI.**
OBILJEŽJA OBJAVA

**1. Objave**(a) Objave za koje postoji obveza objavljivanja u Elektroničkom oglasniku javne
nabave u »Narodnim novinama«, naručitelj ih šalje u formatu odgovarajućih
standardiziranih obrazaca. Prethodne obavijesti objavljene na profilu
naručitelja (kupca), kako je opisano u točki 2(b) moraju također biti u tom
formatu kao i obavijesti o njihovom objavljivanju.
(b) Objave za koje postoji obveza objave u Elektroničkom oglasniku javne u
»Narodnim novinama«, objavljuju Narodne novine ili naručitelj ako je obavijest o
objavljivanju podataka prethodne obavijesti objavio na profilu naručitelja
(kupca). Osim toga, naručitelji mogu te podatke objaviti na internetu u okviru
profila naručitelja (kupca) kako je navedeno u točki 2(b).
(c) »Narodne novine« naručitelju će dostaviti potvrdu o poslanoj objavi i datumu
njezinog primitka. Takva potvrda je dokaz o objavi.
**2. Objavljivanje dopunskih ili dodatnih podataka**(a) Potiče se naručitelje da dokumentaciju i dodatnu dokumentaciju u potpunosti
objavljuju na internetu.
(b) Profil kupca može uključiti podatke iz prethodne obavijesti, podatke o
tekućim natječajima, rasporedu nabave, sklopljenim ugovorima, poništenim
postupcima i bilo kakve korisne opće podatke, kao što su kontaktni podaci, broj
telefona ili faksa, poštanska adresa ili adresa elektronske pošte.
**3. Format i postupci za elektroničko slanje obavijesti dostupni su na
internetskoj adresi *http://simap.eu.int* i *www.nn.hr***

**DODATAK VII.**
ZAHTJEVI VEZANI UZ UREĐAJE ZA ELEKTRONIČKO ZAPRIMANJE PONUDA, ZAHTJEVA ZA
SUDJELOVANJE, ZAHTJEVA ZA KVALIFIKACIJOM I NATJEČAJNIH RADOVA U NATJEČAJIMA

Uređaji za elektroničko zaprimanje ponuda, zahtjeva za sudjelovanje, zahtjeva za
kvalifikacijom, natječajnih radova u natječajima moraju jamčiti, uz pomoć
tehničkih sredstava i odgovarajućih postupaka:
(a) da su elektronički potpisi vezani uz ponude, zahtjeve za sudjelovanje,
zahtjeve za kvalifikaciju i dostavu natječajnih radova (planovi, nacrti i dr.) u
skladu s nacionalnim propisima usklađenima s propisima Europske zajednice,
(b) da se točno vrijeme i datum zaprimanja ponuda, zahtjeva za sudjelovanje,
zahtjeva za kvalifikaciju i dostavljanje natječajnih radova može točno odrediti,

(c) da se može osigurati da, prije za to određenog vremena, nitko ne može imati
pristup podacima koji se prenose u skladu s ovim zahtjevima,
(d) da se, ako je prekršena zabrana pristupa, može osigurati lako otkrivanje,
(e) da samo ovlaštene osobe mogu odrediti i promijeniti datume za otvaranje
dostavljenih podataka,
(f) da u različitim fazama postupka javne nabave pristup svim podacima, ili
njihovim dijelovima, mora biti moguć samo istodobnim djelovanjem ovlaštenih
osoba,
(g) da istodobno djelovanje ovlaštenih osoba mora dati pristup podacima samo
nakon propisanog datuma,
(h) da podaci koji su primljeni i otvoreni u skladu s ovim zah­tjevima moraju
biti dostupni samo onim osobama koje su ovlaštene da s njima budu upoznate.

Zakon, NN 110/2007-3225
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)